vnews - Australia gai fenboduve nurahkaatheri janavaaruthah maguthakun fenun gina vejje\nއޮސްޓްރޭލިއާގައި ފެން ބޮޑުވެ ކިނބުލާއި ހަރުފަ ފަދަ ނުރައްކާތެރި ޖަނަވާރުތައް މަގުތަކުން ފެނުން ގިނަވެއްޖެ\nއޮސްޓްރޭލިއާގެ ކުއީންސްލެންޑް ސްޓޭޓްގެ ރަށެއްކަމަށްވާ ޓައުންސްވިލް\nއޮސްޓްރޭލިއާގެ އިރުއުތުރުގެ ސަރަހައްދުތަކަށް މިހާރު ކުރަމުންދާ ބޯވިއްސާރައިގައި ގިނަ ސަރަހައްދުތަކެއްގައި ވަނީ މުޅީން ފެން ބޮޑުވެފަ އެވެ. އެ ގައުމުގެ އިރުއުތުރުގެ ކުއީންސްލެންޑް ސްޓޭޓްގެ ރަށެއް ކަމަށްވާ ޓައުންސްވިލްގެ ބޮޑު ސަރަހައްދެއް މިހާރު ވަނީ ފެނު އަޑީގަ އެވެ. އެ ރަށުގައި ދިރިއުޅޭ ރައްޔިތުން ރައްކާތެރި ހިސާބުތަކަށް ބަދަލުކުރުމުގެ މަސައްކަތް ކުރަމުންދާއިރު، ފެންބޮޑުވުމަށްވުރެ ނުރައްކާތެރި ކަމެއް ވަނީ އެ މީހުންނަށް ކުރިމަތިވެފަ އެވެ.\nފެން ބޮޑުވުމާ ގުޅިގެން ޖަންގަލީގެ ސަރަހައްދުތަކާއި ކޯރުތަކުގައި ދިރިއުޅޭ ނުރައްކާތެރި ޖަނަވާރުތައް މިހާރު ވަނީ މީހުން ދިރިއުޅޭ ސަރަހައްދުތަކަށް ދަތުރުކުރަން ފަށާފަ އެވެ. މިގޮތުން ބައެއް ސަރަހައްދުތަކުން މިހާރުވެސް ބޮޑެތި ކިނބުލާއި، ނުރައްކާތެރި ވިހަގަދަ ހަރުފަ ފަދަ ޖަނަވާރުތައް ވަނީ ފެނިފަ އެވެ. ބައެއް ސަރަހައްދުތަކުން "ފްރެޝް ވޯޓާ ކްރޮކޮޑައިލް" ނުވަތަ ރީތި ފެނުގައި ދިރިއުޅޭ ކިނބޫ ފެނިފައިވާއިރު އަނެއް ސަރަހައްދުތަކުން ހަރުފަ ފަދަ ނުރައްކާތެރި ޖަނަވާރުތައް ވަނީ ފެނިފަ އެވެ.\nމަންޑިންބަރާގެ ގެއެއްގެ ކައިރިން ފެނުނު7ފޫޓުގެ ކިނބުލެއް\nމިފަދަ އެއް ހާދިސާއެއް ހިނގާފައިވަނީ މަންޑިންބަރާ ކިޔާ ސަރަހައްދެއްގަ އެވެ. އެ ރަށުގެ މީހަކު ވަނީ އޭނާގެ ގެއިން ގާތްގަނޑަކަށް ހަތް ފޫޓުގެ ބޮޑު ކިނބުލެއް ފެނިފައިވާ ކަމުގެ ރިޕޯޓް ފުލުހުންނަށް ކޮށްފަ އެވެ.\nމި ކިނބޫ ފެނިފައިވަނީ އޭނާ ދިރިއުޅޭ ގޭގެ ކުރިމަތިން ކަމަށް އޭނާ ރިޕޯޓްކުރި އެވެ. މިކަމާއި ގުޅިގެން އޮފިޝަލުން ވަނީ ކުއީންސްލެންޑުގެ ސަރަހައްދުތަކުގައި ދިރިއުޅޭ ރައްޔިތުން ރައްކާތެރި ހިސާބުތަކަށް ބަދަލުވާން ބާރުއަޅާފަ އެވެ. އަދި ފެންގަނޑުގެ ތެރެއަށް އެރި ނޫޅުމަށް ގޮވާލާފައިވެ އެވެ. އެކި ސަރަހައްދުތަކުން މިފަދަ ކިނބޫ ފަދަ ނުރައްކާތެރި ޖަނަވާރު ފެނިފައިވީ ނަމަވެސް އެއިން ޖަނަވާރަކާ ގުޅިގެން އެއްވެސް ނުރައްކާތެރި ހާދިސާއެއް ހިނގާފައިވާކަން އަދި ސާފެއް ނޫނެވެ.\nކުއީންސްލެންޑްގެ ސަރަހައްދުތަކަށް ކުރިއަށް އޮތް ދެތިން ދުވަހުވެސް ބޯކޮށް ވާރޭވެހޭނެ ކަމަށް މޫސުން ކުރިއަށް ލަފާ ކުރާ ފަރާތްތަކުން އަންދާޒާ ކުރެ އެވެ. ފެންބޮޑުވެފައިވާ ސަރަހައްދުތަކުގައި ހާލުގައި ޖެހިފައިވާ މީހުން ރައްކާތެރި ހިސާބުތަކަށް ބަދަލުކުރުމުގެ މަސައްކަތުގައި އެ ގައުމުގެ އަސްކަރިއްޔާއިންވެސް މިހާރު ދަނީ ހަރަކާތްތެރިވަމުންނެވެ.\nކުއީންސްލެންޑްގެ ގިނަ ސަރަހައްދުތަކަކަށް ބޯކޮށް ވާރޭވެހި ފެންބޮޑުވުމާއި ކުރިމަތިވެފައިވާއިރު، އޮސްޓްރޭލިއާގެ ބައެއް ސްޓޭޓްތަކުގައި އާދަޔާއި ޚިލާފަށް ހޫނު ގަދަކަން ވެސް ފާހަގަކުރެވެ އެެވެ.


Ibu ge runningmate Faisal ge furathama dhathuru ves Addu ah | Mihaaru\nފައިސަލް މިއަދު ހެނދުނު އައްޑު އަށް ވަޑައިގެން ގަން އެއާޕޯޓު ގައި މީޑިއާއާ ވާހަކަ ދައްކަވަނީ.--- ފޮޓޯ/ އައްޑޫ ލައިވް\nއިބޫގެ ރަނިން މޭޓް ފައިސަލްގެ ފުރަތަމަ ދަތުރު ވެސް އައްޑު އަށް\n14 ޖުލައި 2018 - 09:23 22 comments\nމި އަހަރުގެ ރިޔާސީ އިންތިޚާބުގައި ވާދަ ކުރައްވާ، ގުޅިފައިވާ އިދިކޮޅު ޕާޓީތަކުގެ ކެންޑިޑޭޓް އިބްރާހީމް މުހައްމަދު ސޯލިހް (އިބޫ) އިއްޔެ އިން ފެށިގެން އައްޑޫގައި ކެމްޕޭން ކުރައްވަމުން ގެންދަވަނިކޮށް، އޭނާގެ ރަނިން މޭޓަކަށް ޖުމްހޫރީ ޕާޓީ (ޖޭޕީ) ން ރޭ އިންތިޚާބު ކުރި ފައިސަލް ނަސީމް ވެސް މިއަދު އައްޑު އަށް ވަޑައިގެންފި އެވެ.\nރޭ ބޭއްވި ޖޭޕީގެ ކައުންސިލްގެ ބައްދަލުވުމުގައި، ކާށިދޫ ދާއިރާގެ މެމްބަރު އަދި ފުވައްމުލަކަށް އުފަން ފައިސަލް ރަނިންމޭޓަކަށް އިންތިޚާބުކުރީ 15 ވޯޓުންނެވެ.\nއިބޫއާ އެކު ކެމްޕޭން ކުރެއްވުމަށް ފައިސަލް މިއަދު ހެނދުނު އައްޑު އަށް ވަޑައިގަތުމުން، އިދިކޮޅު ޕާޓީތަކަށް ތާއީދު ކުރާ ބައެއް މީހުން އެއާޕޯޓުން މަރުހަބާ ކިޔާފައި ވެ އެވެ. މި ދަތުރުގައި އެންމެ ބޮޑަށް ފާހަގަ ކުރެވުނު އެއް ކަމަކީ، ރަނިންމޭޓު ހޮވުމުގެ އިންތިޚާބުގައި ފައިސަލާ އެންމެ ގާތުން ވާދަކުރެއްވި ރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސައިން ވެސް އައްޑު ވަޑައިގެންނެވި ކަމެވެ. ރަނިންމޭޓަކަށް ފައިސަލް އިންތިޚާބުވީ، އަލީ ހުސައިނަށް ވުރެ އިތުރަށް އެންމެ ވޯޓެއް ލިބިވަޑައިގެންނެވެ. ގާނޫނީ ވަކީލް އަލީ ހުސެއިނަށް ލިބިވަޑައިގަތީ 14 ވޯޓެވެ.\nފައިސަލް، ގަން އެއާޕޯޓު ގައި މީޑިއާ އަށް ވިދާޅުވީ ރަނިންމޭޓުގެ ގޮތުގައި ފުރަތަމަ އަށް ވެސް އައްޑު އަށް ވަޑައިގަތުމަކީ ލިބިވަޑައިގަތް ވަރަށް ބޮޑު އުފަލެއް ކަމަށެވެ. ފައިސަލް ވިދާޅުވީ، އައްޑު އަކީ ވަރަށް ކުރިއްސުރެ އޭނާ ވަޑައިގަންނަވާ އަދި އާއިލާގެ ވަރަށް ގިނަ ބަޔަކު އައްޑޫގެ އެކިއެކި އަވަށްތަކުގައި ތިބި ސިޓީއެކެވެ.\nޖޭޕީގެ ފައުންޑަ މެމްބަރު ގާސިމްގެ ވަރަށް އަރިސް ބޭފުޅެއްގެ ގޮތުގައި ހުންނެވި ފައިސަލް ވިދާޅުވީ، ރާއްޖޭގެ ތަރައްގީ ފެށިގެން އައީ އައްޑޫން ކަމަށާއި ރާއްޖެ ތަރައްގީ ވެސް ކުރެވެނީ އެ ސިޓީން ކަމަށެވެ. އެހެންވެ، އެކަމަށް ޚާއްސަ ސަމާލު ކަމެއް ދީގެން އައްޑޫ ރައްޔިތުން އާ ރޫހެއްގައި މި ފަހަރު މަސައްކަތް ކުރަން ޖެހޭ ކަމަށް ވިދާޅުވި އެވެ.\nފައިސަލް ފާހަގަ ކުރެއްވި ގޮތުގައި ރާއްޖޭގެ ތަރައްގީ ފެށިގެން އައީ އައްޑޫ ގަމުންނެވެ. އެގޮތުން، އެއީ އެންމެ ފުރަތަމަ އެއާޕޯޓް ވެސް ބިނާ ކުރި ރަށް ކަމަށާއި ގަމަކީ ސިއްހީ ދާއިރާ އިން ވެސް ފާހަގަކޮށްލެވުނު ރަށެއް ކަމަށް ވިދާޅުވި އެވެ.\n"އައްޑޫ ރައްޔިތުންނާ ނުލައެއް އަޅުގަނޑުމެންނަށް އެއްވެސް ކަމެއް ކާމިޔާބު ކުރެވޭކަށް ނެތް."\n"އަޅުގަނޑު އައްޑޫ ރައްޔިތުންނަށް ގޮވާލަން ބޭނުން ވަނީ ތި ބޭފުޅުން މީގެ ފަސްދޮޅަސް އަހަރު ކުރިން ފެށިގެން ދައްކުވައި ދިން ނަމޫނާ އަލުން ތަކުރާރުކޮށް އަޅުގަނޑުމެން މި ކުރާ މަސައްކަތް ކާމިޔާބު ކުރުމަށްްޓަކައި އައްޑޫ ރައްޔިތުން އެބަ ޖެހޭ ކުރި އަށް ވުރެ ބޮޑަަށް އެކަން ދައްކުވައި ދޭން،" ފައިސަލް ވިދާޅުވި އެވެ.\n"ރާއްޖެ އަށް މި ހުރިހާ ކަމެއް [ތަރައްގީ] ހޯދައި ދިނުމުގައި އަޅުގަނޑު ގަބަލޫ ކުރަނީ އެންމެ ކުރީއްސުރެ ބުރަ މަސައްކަތްތަކެއް ކުރައްވާފައިވާ ބަޔަކީ އައްޑޫ ރައްޔިތުންނޭ. އައްޑޫ ރައްޔިތުންނާ ނުލައެއް އަޅުގަނޑުމެންނަށް އެއްވެސް ކަމެއް ކާމިޔާބު ކުރެވޭކަށް ނެތް. އަޅުގަނޑު ގަބޫލު ކުރަނީ އުންމީދު ކުރަނީ އަޅުގަނޑުމެންނާ އެކު އައްޑޫން ބައިވެރިވި މި ޓީމަކީ އިސްލާހަށް މަސައްކަތް ކުރާ ރާއްޖޭގެ ތަރައްގީ އަށް މަސައްކަތް ކުރާ މި ޓީމުގެ މަސައްކަތު މުޅި ދިވެހި ގައުމުގެ ރައްޔިތުން ފަހުރުވެރިވާ ފަދަ ކާމިޔާބީއެއް ލިބިގެން ދާނެ ކަމަށް."\nފައިސަލް ވިދާޅުވީ ރާއްޖޭގެ ތިން ސިޓީ ކަމަށްވާ މާލެ އާއި އައްޑޫގެ އިތުރުން އޭނާ ނިސްބަތްވާ ފުވައްމުލަކުގެ އިތުރުން މުޅި ރާއްޖޭން އިދިކޮޅު ޕާޓީ އަށް މި ފަހަރުގެ އިންތިހޚާބުގައި އަޣުލަބިއްޔަތު ދޭނެ ކަމަށެވެ.\nގުޅިފައިވާ ޕާޓީތަކުގެ ދޮރުންދޮރަށް ކެމްޕޭން މިއަދު އައްޑޫގައި ރަސްމީކޮށް ލޯންޗް ކުރާއިރު، ރާއްޖޭގެ ހުރިހާ އަތޮޅެއްގައި ވެސް މިއަދު މި ހަރަކާތް ފަށާނެ އެވެ.\nއިބޫ އާއި ފައިސަލް ރާއްޖޭގެ އެންމެ ދެކުނަށް ކުރައްވާ ކެމްޕޭން ދަތުރުގައި މިއަދު ފުވައްމުލަކަށް ވެސް ވަޑައިގަންނަވާނެ އެވެ. އަދި އަނެއްކާ ވެސް މާދަމާ އައްޑު އަށް ވަޑައިގެން ދޮރުންދޮރަށް ކެމްޕޭން ކުރައްވާނެ އެވެ.\nދަތުރު ނިންމާލައި އައްޑޫން ފުރާވަޑައިގަންނަވާނީ މާދަމާ ހަވީރު އެވެ.\nއިތުރު ލިޔުންތައް އެމްޑީޕީ ފުވައްމުލައް އައްޑޫ ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ނައިބު ރައީސް ފައިސަލް ނަސީމް އިދިކޮޅު ފަރާތްތައް


އެމެރިކާގެ މަޝްހޫރު ޓީވީ ހޯސްޓް ލެރީ ކިންގް، ކޮވިޑަށް ފަރުވާ...\nލެރީ ކިންގް ކޮވިޑް ޖެހިގެން މަރުވުން\nއެމެރިކާގެ މަޝްހޫރު ޓީވީ ހޯސްޓް ލެރީ ކިންގް، ކޮވިޑަށް ފަރުވާ ހޯދަމުން ދަނިކޮށް މަރުވެއްޖެ\nހިތުގެ ބައްޔާއި ގުޅިގެން ބޮޑު ސާޖަރީއެއް ހަދާފައިވޭ\nކިންގް އެޑްމިޓްކޮށް ފަރުވާ ދޭތާ ގިނަ ދުވަސްތަކެއް ވެއްޖެ\nއޭނާއަކީ ކެންސަރަށްވެސް ފަރުވާކުރި ހައި ރިސްކު މީހެއް\n23 ޖެނުއަރީ 2021 | ހޮނިހިރު 18:27\nއެމެރިކާގެ މަޝްހޫރު ޓީވީ ހޯސްޓް ލެރީ ކިންގް- ލެރީ މަރުވެފައިވަނީ ހޮނިހިރު ދުވަހުގެ ވަގުތެއްގައި\nއެމެރިކާގެ މަޝްހޫރު ޓީވީ ހޯސްޓް ލެރީ ކިންގް، ކޮވިޑަށް ފަރުވާ ހޯދަމުން ދަނިކޮށް މަރުވެއްޖެއެވެ.\nސްކައި ނިއުސްގައި ރިޕޯޓް ކޮށްފައިވާ ގޮތުން ލެރީ ކިންގް މަރުވެފައިވަނީ ހޮނިހިރު ދުވަހުގެ ވަގުތެއްގައެވެ.\nސީއެންއެން އިން ރިޕޯޓުކޮށްފައިވާ ގޮތުގައި ލެރީ ކިންގަށް ކޮވިޑް ޖެހި ލޮސް އެންޖަލަސްގެ ސެޑާސް ސިނާއި މެޑިކަލް ސެންޓަރުގައި އެޑްމިޓްކޮށް ފަރުވާދެމުން އަންނަތާ މިހާރު ވަނީ ގިނަ ދުވަސްތަކެއް ވެފައެވެ.\nއުމުރުން 87 އަހަރުގައި ލެރީ ކިންގަށް ކޮވިޑް ޖެހިފައިވާއިރު އޭނާއަކީ މީގެ ކުރިން ވެސް ބޮޑެތި ބަލިތަކަށް ފަރުވާ ހޯދާފައިވާ ހައިރިސްކް ޕޭޝަންޓެކެވެ. އެގޮތުން ބައިޕާސް ސާޖަރިއެއް ހަދައި ފުއްޕާމޭގެ ކެންސަރަށްވެސް އޭނާ ފަރުވާ ހޯދާފައިވެއެވެ. މީގެ އިތުރަށް 2019 ވަނަ އަހަރު ހިތުގެ ބައްޔާއި ގުޅިގެން ބޮޑު ސާޖަރީއެއް ހަދާފައިވާއިރު އޭނާ އަކީ ހަކުރުބައްޔަށްވެސް ފަރުވާ ހޯދަމުން އަންނަ މީހެކެވެ.\nހިތުގެ ބޮޑެތި ބަލިތަކަށް ފަރުވާ ހޯދުމަށް ފަހު އޭނާ ވަނީ "ލެރީ ކާޑިއެކް ފައުންޑޭޝަން" ނަމުގައި ހިތުގެ ބަލިތަކަށް ފަރުވާ ހޯދާ ހެލްތު އިންޝުއަރެންސް ނެތް މީހުންނަށް އެހީވުމަށް ފައުންޑޭޝަނެއް ހުޅުވާފަ އެވެ.\nސީއެންއެންގެ ޓޯކް ޝޯވ "ލެރީ ކިންގް ލައިވް" 25 އަހަރު ހޯސްޓު ކުރުމަށް ފަހު އޭނާ ރިޓަޔާ ކުރީ 2010 ވަނަ އަހަރުއެވެ. އޭގެ ފަހުން 2012 ވަނަ އަހަރު އަނެއްކާ ވެސް "ލެރީ ކިންގް ނައު" ގެ ނަމުގައި ޓޯކް ޝޯވއެއް ފަށާފައިވެއެވެ.


އައި އޭ އޭ އެފް ލެވެލް 1 ކޯޗިން ކޯސް\nލ. ގަމުގައި މިމަހުގެ 18ން 29އަށް ކުރިޔަށް ދިޔަ އިންޓަރނޭޝަނަލް އެސޯސިއޭޝަން އޮފް އެތުލެޓިކްސް ފެޑެރޭޝަން އައި އޭ އޭ އެފް ލެވެލް 1 ކޯޗިން ކޯހުގެ 1 ވަނަ ރާއްޖޭގެ ކުރީގެ ބާރު ދުވުން ތެރިޔާ ޙުސައިން ޙަލީމް ހޯދައިފިއެވެ.\nއޮލިމްޕިކް ސޮލިޑަރިޓީގެ އެހީގައި ލ. ގަމުގައި ކުރިޔަށް ދިޔަ ކޯޗިން ކޯހުގައި ރާއްޖޭގެ އުތުރާއި ދެކުނުން 24 ބައިވެރިން ބައިވެރިވިއެވެ. އަދި މި 24 ބައިވެރިންވެސް ވަނީ ކޯހުން ފާސްވެފައެވެ. މީގެ އިތުރުން މި ކޯހުންފާސްވި 24 ކޯޗުންގެ ތެރެއިން6ކޯޗަކު ވަނީ ކޯޗިން ލެވެލް 2އަށް ކޮލިފައިވެފައެވެ.\nލެވެލް2ގެ ކޯހަށް ކޮލިފައިވެފައިވަނީ ނޭޝަނަލް ސްޕްރިންޓް ކޯޗްގެ އެސިސްޓަންޓް ޙުސައިން ޙަލީމް، ތިނަދޫ ރީޖަނަލް ހެޑް ކޯޗް ޙުސައިން ރައުހަތު ގުދުރަތުﷲ، އައްޑޫ ރީޖަނަލް ކޯޗް މަފާޒާ މުސްތަފާ، ދިވެހި ސިފައިންގެ ކްލަބްގެ ދިގުދުވުން ތެރިޔާ އަޙްމަދު ރިޒާ، އަދި ލ. އަތޮޅުން ކޯހުގައި ބައިވެރިވި ޙުސައިން ޙަލީމް އާއި އަސްލަމް މުޚްތާރު އެވެ.\n12 ދުވަހުގެ މުއްދަތައް ކުރިޔަށް ދިޔަ ކޯހުގައި ކިޔަވައި ދެއްވީ، 90ގެ އަހަރުގެ ތެރޭގައި ރާއްޖޭގެ ނޭޝަނަލް ޓީމްގެ ހެޑް ކޯޗެއްގެ ގޮތުގައި މަސައްކަތް ކުރި ޕީ އާރު ނާއިރު އާއި ރާއްޖޭގެ އެންމެ ތަޖުރިބާ ކާރު ލެކްޗަރަރ މޫސާ ރަޝީދު (އެސް ޕީ)އެވެ.\nކޯހުގެ ދަސްވެ ނިވުމުގެ ރަސްމިއްޔާތުގައި ކޯހުގެ ބައިވެރިންނަށް ސަނަދު ޙަވާލުކޮށްދެއްވީ، ރަސްމިއްޔާތުގެ ޝަރަފްވެރި މެހްމާން ޙަމަދު ބިން ޚަލީފާ އަލް ތާނީ ސްކޫލްގެ ޕްރިންސިޕަލް މުޙައްމަދު ޝައުކަތު އާއި އެތުލެޓިކްސް އެސޯސިއޭޝަންގެ ރައީސް މުޙައްމަދު ޠަލާލް އެވެ.


Russia ge Covid-19 vaccine anna hafthaa gai registry koh dhenee\nރަޝިއާގެ ކޮވިޑު ވެކްސިން އަންނަ ހަފުތާގައި ރަޖިސްޓްރީކޮށްދެނީ\nކޮވިޑް-19 އިގެ ފުރަތަމަ ވެކްސިނަށް ހުއްދަ ދޭން ރަޝިއާއިން އަންނަނީ ތައްޔާރުވަމުން. -- ފޮޓޯ: އެސްއޯޕީއޭ\nމޮސްކައު (އޯގަސްޓް 8) - ރަޝިއާގެ ސައިންސްވެރިން އުފައްދާފައިވާ ކޮވިޑް-19 އިގެ ވެކްސިން އަންނަ ބުދަ ދުވަހު ރެޖިސްޓްރީކޮށްދެވޭވަރު ވާނެކަމަށް އެގައުމުގެ ހެލްތު މިނިސްޓްރީން ބުނެފި އެވެ.\nރަޝިއާގެ ޑެޕިޔުޓީ ހެލްތު މިނިސްޓަރު އޮލެގް ގްރިޑްނިއެވް ވިދާޅުވީ، ވެރިރަށް މޮސްކައު ގައި ހުންނަ ގަމަލެޔާ އިންސްޓިޓިއުޓުން އުފެއްދި ވެކްސިން ރަޖިސްޓްރީ ކުރެވުމާއެކު، ވެކްސިން ދިނުމުގައި އެންމެ އިސްކަމެއްދޭނީ ސިއްހީ މުވައްޒަފުންނަށާއި އުމުރުން ދުވަސް މީހުނަށް ކަމަށެވެ.\nއެގޮތުން، އަންނަ އޮކްޓޯބަރު މަހުގެ ތެރޭގައި ރަޝިއާ ސަރުކާރުގެ ހަރަދުގައި މުޅި ގައުމުގައި ވެކްސިން ދިނުމުގެ ގައުމީ ހަރަކާތެއް ފެށުމަށް ތައްޔާރުވަމުން އަންނަކަމަށް ހެލްތު މިނިސްޓްރީން މީގެ ކުރިން ވަނީ ބުނެފަ އެވެ.\n"މިހާރު ކުރިއަށްދަނީ ވެކްސިން ޓެސްޓުކުރުމުގެ ތިން ވަނަ އަދި އެންމެ ފަހު މަރުހަލާ. އެކަމަކު މި ޓެސްޓުތަކަކީ ވަރަށް ވެސް މުހިއްމު މަރުހަލާއެއް. މި ވެކްސިންގެ ރައްކާތެރިކަން ޔަގީންކުރެވެންޖެހޭ،" ގްރިޑްނިއޭވް އިއްޔެ ނޫސްވެރިންނަށް ވިދާޅުވި އެވެ.\nއެއާ ވިދިގެން ހެލްތު މިނިސްޓްރީން ނެރުނު ބަޔާނެއްގައި ބުނީ އެ ވެކްސިންގެ ކްލިނިކަލް ޓްރަޔަލްތަކާއެކު ހުރިހާ ލިޔެކިޔުމެއް މިހާރު ދިރާސާ ކުރަމުން އަންނަ ކަމަށެވެ.\n"ރެޖިސްޓްރީ ކޮށްދޭނީ އެ ދިރާސާގެ ނަތީޖާތައް އަންނަ ގޮތަކުން،" އެ ބަޔާނުގައިވެ އެވެ.\nކޮވިޑް-19 އިގެ ފުރަތަމަ ވެކްސިނަށް ހުއްދަ ދޭން ރަޝިއާއިން ތައްޔާރުވަމުން އައި ނަމަވެސް، އެ ވެކްސިނާމެދު ސިއްހީ މާހިރުން ވަނީ ސުވާލު އުފައްދައިފަ އެވެ.\nއެގޮތުން، ވެކްސިން އުފެއްދި ގޮތާއި، ޓެސްޓު ކުރި ގޮތުގެ މާގިނަ މައުލޫމާތެއް ހާމަކޮށްފައިނުވާތީ، އެ ވެކްސިންގެ ރައްކާތެރިކަމާއި ކާމިޔާބީއާމެދު އެހެން ސިއްހީ މާހިރުން ގެންދަވަނީ ކަންބޮޑުވުންފާޅު ކުރައްވަމުންނެވެ.\nއަދި އެ ވެކްސިނަށް އަވަސް އަރުވާލައިގެން ހުއްދަ ދޭން މަސައްކަތްކުރަނީ، ރަޝިއާ ސަރުކާރުގެ ޕްރެޝަރާހެދިކަމަށްވެސް ބައެއް ފަރާތްތަކުން ވަނީ ތުހުމަތުކޮށްފަ އެވެ.\nދުނިޔޭގެ އެކި ކަންކޮޅުތަކުގައި ކޮވިޑް-19 އިގެ ވެކްސިނެއް އުފެއްދުމުގެ މަސައްކަތް ކުރެވެމުންދާއިރު، އިނގިރޭސި ވިލާތުގެ އޮކްސްފޯޑާއި، އެމެރިކާ އަދި ޗައިނާގެ ބައެއް ކުންފުނިތަކުން ވަނީ ބޮޑެތި ކުރިއެރުންތައް ހޯދައިފަ އެވެ. ނަމަވެސް، އެ ކުންފުނިތައް އަދިވެސް އުޅެނީ ވެކްސިން ޓެސްޓުކުރުމުގެ ތިން ވަނަ މަރުހަލައިގަ އެވެ. އަދި މާކެޓާ ހަމައަށް ވެކްސިން ފޯރުކޮށްދޭން އަދިވެސް ގިނަ މަސައްކަތްތަކެއް ކުރަންޖެހޭކަމަށް އެ ފަރާތްތަކުން ވަނީ ބުނެފަ އެވެ.\nއެ ފާޑުކިއުންތަކުގެ ރައްދުގައި ރަޝިއާ އިން ބުނީ، ވެކްސިން މިހާ އަވަހަށް އުފެއްދުނީ، އެހެން ބަލިތަކާ ދެކޮޅަށް މަސައްކަތް ކުރާ ވެކްސިނެއް މޮޑިފައި ކުރުމުގެ ސަބަބުން ކަމަށެވެ.\nއަދި ވެކްސިނާގުޅޭ ހުރިހާ މައުލޫމާތެއް އެހެން ސައިންސްވެރިންނާ މި މަހުގެ ތެރޭގައި ހިއްސާ ކުރާނެކަމަށްވެސް ވަނީ ބުނެފަ އެވެ.


" ވަޠަން އެދޭގޮތަށް " މިގުޅުން އުފެދުނު ގޮތް އަދި މިގުޅުމަށް އައި ބަދަލު - ވިކިޕީޑިއާ\n" ވަޠަން އެދޭގޮތަށް " މިގުޅުން އުފެދުނު ގޮތް އަދި މިގުޅުމަށް އައި ބަދަލު\nދިވެހި ރާއްޖޭގައި ވެރިކަން ކުރައްވަމުން އައި3ވަނަ ރައީސް އަލްއުސްތާޛް މައުމޫނު އަބުދުލް ޤައްޔޫމުގެ ވެރިކަމަށް 30 އަހަރުފުރި ދިވެހިރާއްޖޭގެ ރައްޔިތުން ބަދަލަކަށް ބޭނުންވެގެން ފެށި މަސައްކަތުގެ ނަތީޖާއެއްގެ ގޮތުން ގިނަޕާޓީ ވާދަކުރާ އިންތިޚާބެއް ރާއްޖޭގައި 2008 ވަނަ އަހަރު ބޭއްވުމަށް މަގުފަހިވެގެން ދިޔައެވެ. ރިޔާސީ އިންތިޚާބަކަށް ރާއްޖޭގެ ރައްޔިތުން ފިސާރި ރަގަޅަށް ތައްޔާރުވަމުން ދިޔައެވެ. އެކި އެކި ސިޔާސީ ޕާޓީތައް ހަދައިގެން ސިޔާސީ މައިދާނުގައި މުޅި ދިވެހިރާއްޖެ ނުދެކޭފަދަ ބޮޑެތި ކަންތައްތަކެއް ކުރިމަތިވިއެވެ. މަޒުމޫނުގެ މައުޟުން ބޭރުވެދާނެތީ އެބަޔަށް އަލި އަޅުވާލުމުގެ ބަދަލުގައި އަސްލު މައުޟޫއާއިގެން ކުރިއަށް ދާނަމެވެ. ރިޔާސީ އިންތިޚާބު އޮތީ ދެބުރަކަށެވެ. ފުރަތަމަ ބުރާއި ދެވަނަ ބުރެވެ. ފުރަތަމަ ބުރުގައި ރިޔާސީ އިންތިޚާބަށް ކުރިމަތި ލެއްވީ ދިވެހި ރައްޔިތުންގެ ޕާޓީން ރައީސުލް ޖުމްހޫރިއްޔާކަމުގެ މަގާމުގައި ހުންނެވި އަލް އުސްތާޛް މައުމޫނު އަބުދުލް ޤައްޔޫމެވެ. ދިވެހި ރައްޔިތުންގެ ޑިމޮކްރެޓިކް ޕާޓީން އަލްފާޟިލް މުހައްމަދު ނަޝީދު (އަންނި) ގ.ކެނެރީގެ / މާލެއެވެ. ޖުމްހޫރީޕާޓީގެ ފަރާތުން ކުރިމަތި ލެއްވީ މަޝްހޫރު ވިޔަފާރިވެރިޔާ އަލްފާޟިލް ޤާސިމް އިބްރާހިމްއެވެ. ދިވެހި ޤައުމީޕާޓިން ރައީސްކަމަށް ކުރިމަތިލެއްވީ ޑޮކްޓަރ ހަސަން ސައީދެވެ.ޝޯސަލް ލިބަރަލް ޕާޓީން ކުރިމަތި ލެއްވީ އަލްފާޟިލް އިބްރާހިމް އިސްމާއިލް މއ.ބޯގަންވިލާ / މާލެއެވެ. އިސްލާމިކް ޑިމޮކްރެޓިކް ޕާޓިން ކުރިމަތިލެއްވީ އަލްފާޟިލް އުމަރު ނަސީރު / ހ.ދޮންޖޭމުގަސްދޮށުގެއެވެ. ބާކީ ހުރި ސިޔާސީޕާޓީތައް ތާއިދުކުރައްވަމުން ގެންދިޔަ ގޮތް ދަނަނަވަލާނަމެވެ.\n2008 ވަނަ އަހަރު ބޭއްވި ރިޔާސީ އިންތިހާބްގެ ބައިވެރިން [އުނިއިތުރު ގެންނަވާ]\n1. ޑީ.އާރު.ޕީ ( ދިވެހިރައްޔިތުންގެ ޕާޓީ) އާއި ގުޅިފައި ހުރި ޕާޓީތައް\nރައީސުލްޖުމްހޫރިއްޔާގެ ކޮށްކޯފުޅު އަބްދުﷲ ޔާމީނު އިސްވެ ހުންނަވައިގެން ހިންގަވާ ޕީޕަލްސް އެލަޔަންސް (ޕީ.އޭ)\nރެޑްވޭވް ސަލީމް ހައްދަވައިގެން އުޅުއްވާ ދިވެހިރާއްޖެއިން ފަޤީރުކަން ނައްތާލާ ޕާޓީ\nޕީޕަލްސް ޕާޓީ (އައްޑޫގެ ޒުވާނުންތަކެއް އިސްނަގައިގެން އުފެއްދި ޕާޓ)\n2. އެމް.ޑީ.ޕީ (ދިވެހިރައްޔިތުންގެ ޑިމޮކްރެޓިކް ޕާޓީ)\nޑރ.މުހައްމަދު ވަހީދު ހަސަން މަނިކު އިސްވެ ހުންނަވައިގެން ހައްދަވައިގެން އުޅޭ ޤައުމީ އިއްތިހާދު ޕާޓީ\nމޮނާޒާ ނައީމު ހައްދަވައިގެން އުޅޭ މޯލްޑިވްސް ނެޝަނަލް ކޮންގްރެސް (އެމް.އެން.ސީ)\n4.ޑޮކްޓަރ ހަސަން ސައީދު\nޑރ.ހަސަން އަށް ތާއިދުކުރި ވަކި ސިޔާސީ ޕާޓީއެއް ނެތެވެ. ނަމަވެސް ހަސަން ނިކުމެވަޑައިގަތީ ނިއުމޯލްޑިވްސްގެ ޓެކް ޖައްސަވައިގެންނެވެ. ޑރ.ހަސަން ނަށް ތާއީދު ކުރެއްވި ސިޔާސީ ބޭފުޅުން މާކަ ގިނައެކޭ ނުދެންނެވޭނެއެވެ.\n5.އިބްރާހިމް އިސްމާއިލް (އިބްރާ)\nއިބްރާ ރިޔާސީ ރޭހަށް ނިކުމެ ވަޑައިގަތީ އަމިއްލަޕާޓީ އާއި އެކު ގިނިކަންޏާކަމުގައި ދެންނެވިއަސް ދޮގަކަށް ނުވާނެއެވެ. މާބޮޑު ބައިގަޑެއް ފަހަތުގައި ނެތި ނުކުމެވަޑައިގެން ރޭހުގައި ބައިވެރިވެލެއްވިއެވެ.\n6. އުމަރު ނަސީރު (އުމަރު)\nއުމަރު ނަސީރު ރާއްޖޭގެ ވެރިކަމުގެ ރޭހަށް ނިކުމެވަޑައިގަތީވެސް އަމިއްލަ ޕާޓީގެ ތާއީދު ހޯދައިގެންނެވެ. މުޅި ރާއްޖޭގެ ހުރިހާ ރަށަކަށް އުމަރު ދުރާލާ ޒިޔާރަތް ކުރުމުގެ ޕްރޮގްރާމެއް އުމަރު ހިންގެވިއެވެ. ސިޔާސީ އެހެން ޕާޓީއެއް އުމަރަކަށް ތާއީދެއް ނުދެއްވިއެވެ.\nރިޔާސީ އިންތިޚާބުގެ ފުރަތަމަ ބުރު ނިމުން\nރިޔާސީ އިންތިޚާބުގެ ފުރަތަމަ ބުރުގައި ވާދަކުރި ބޭފުޅުންގެ ތެރެއިން 1 ވަނަ އަށް ދިޔައީ ރައީސް މައުމޫނެވެ. ދެވަނަ ބޭފުޅަކީ އެމް.ޑީ.ޕީގެ ކެންޑިޑޭޓް މުހައްމަދު ނަޝީދު (އަންނި)އެވެ. ހަސަން ސައީދު ތިންވަނައެވެ.ޤާސިމް ދިޔައީ ހަތަރުވަނަ އަށެވެ.ފަސްވަނަ އިބްރާއެވެ.ހަވަނަ އުމަރެވެ. ނަތީޖާއިން އެންމެ ބޮޑު ހައިރާންކަމެއް ލިބުނީ ޖުމްހޫރީ ޕާޓީއަށެވެ. ސަބަބަކީ ޖުމްހޫރީ ޕާޓީއަކީ ސިޔާސީގޮތުން އެންމެ ބާރުގަދަ ޕާޓީގެ ގޮތުގައި އެޕާޓީ އޮތީމައެވެ. ރައްޔިތުންގެ މަޖިލީހުގެ މެންބަރުންގެ ތެރެއިން ބޮޑުބައެއް ޖުމްހޫރީޕާޓީއާއި ގުޅިފައިވާތީ އެވެ. ސިޔާސީ ގޮތުން އެންމެ ބާރުގަދަ ޕާޓީ އަކީ ޖުމްހޫރީ ޕާޓީކަމުގައި މިދެންނެވީ އޮޅުމަކުން ނޫނެވެ.ޑީއާރުޕީގެ އިންތިހާބުގެ ބަލިވުމުގެ ހަޤީޤީ ސަބަބަކީ ޖުމްހޫރީޕާޓީއެވެ. އަދި އެމްޑީޕީގެ ވެރިކަމުގެ ދުވަސްތައް ގުނަން ފެށުމުގެ ސަބަބަކީ ވެސް ޖުމްހޫރީޕާޓީއެވެ. އެވަގުތު ޖުމްހޫރީޕާޓީ އޮތީ ޖުމްހޫރީ ގުޅުން ކިޔާ ހާއްސަ ކޯލިޝަނެއް ހަދައިގެންކަމުން އެކޯލިޝަންގެ ބައިވެރިއެއްގެ ގޮތުގައި އަދާލަތު ޕާޓީ އޮތުން ވެގެން ދިޔައީ މިދެންނެވި ސިޔާސީ ބާރުގަދަވުން ލިބުނު ސަބަބުކަމުގައެވެ. ނަމަވެސް ޖުމްހޫރީ ޕާޓީގެ ކެޑިޑޭޓ އިންތިހާބުގައި ހަތަރުވަނައަށް ދިޔަކަން އެއީ ސިހުން ލިބިގެން ދިޔަކަމެކެވެ. ހަސަން ސައީދަށް ވުރެ ޤާސިމް މަޤުބޫލުވާނެ ކަމަށް ގިނަބަޔަކު ބުނިނަމަވެސް ރައްޔިތުންގެ ވޯޓު ނިކުތީ ހައރާން ކުރުވަނިވި ގޮތަކަށެވެ. ޤާސިމަށް ނާކާމިޔާބު ވުމުގެ ސަބަބުތައް ކޮންމެހެން މިތާދަންނަވާކަށް ބޭނުމެއްނުވެއެވެ. " އަދި ނުނިމޭ... ކުރިއަށް ދަނީ....."\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 ނޮވެމްބަރު 2009، 20:27 ގައެވެ.


Reethee Ge Raanee Eh - Goeh Neygey Gothakah Maruge Thunfaiymahchah - Vaguthu\n"ރީތީގެ ރާނީއެއް" ގޮތް ނޭނގޭ ގޮތަކަށް މަރުގެ ތުންފަތްމައްޗަށް!\nއިންސްޓަގްރާމްގައި އެތައް ބައެއްގެ މަގުބޫލްކަން ހޯދާފައިވާ މޮޑެމްއެއް ކަމަށްވާ އެކަޓެރީނާ ކަޓާ ބޮކޯވާ އަށް ކޮންމެ ދުވަހެއް ވެސް އައީ ވަރަށް އުފާވެރި ކަމާއި އެކުއެވެ. އެކި ރިސޯޓްތަކުންނާއި ހޮޓާތަކުން "އުފާތައް" ހޯދަމުން ދުނިޔެ ބަލާލަން އޭނާ ދަތުރު ކުރަމުން ދިޔައީ މާބޮޑު ފިކުރެއް ކުރުމެއް ނެތިއެވެ.\nނަމަވެސް ކުއްލިއަކަށް މުޅި ދިރިއުޅުން ބަދަލުވެގެން ދިޔައީ ޗެކް ރިބަޕްލިކްގެ ހޮޓަލެއްގައި ޗުއްޓީ ހޭދަކުރަމުން ދަނިކޮށް ގޮތް ނޭނގޭ ބަޔަކު އޭނާ މަރާލަން މަސައްކަތް ކުރުމުންނެވެ. ކަޓާ ޗުއްޓީ ހޭދަކުރަމުން ދިޔަ ކޮޓަރިތެރެއަށް ވަން ދެމީހަކު ވަނީ ހޮޓަލުގެ ކުޑަދޮރުން ކަޓާ ވައްޓާލާފައި ކަމަށް ފުލުހުން ބުނެއެވެ.\nނަމަވެސް ނަސީބު ރަނގަޅު ކަމުން މަރުން އޭނާ ސަލާމަތްވިއެވެ. 33 ފޫޓް މަތިން ވައްޓާލުމުން ލިބުނު އަނިޔާތަކަށް ކޯމާއެއްގައި ފަރުވާ ދިނުމަށް ފަހު މިހާރު އޭނާ ވަނީ ދޫކޮށްލާފައެވެ. މެއި މަހު ހިނގި ހާދިސާ އާއި ގުޅިގެން "މަރުގެ ރަހަ" ލުމަށް ފަހު ސަލާމަތްވި ނަމަވެސް އަދި ކަޓާ އިނީ ފުރޮޅުލީ ގޮނޑިއެއްގައެވެ.\nކަޓާ ބުނާ ގޮތުގައި އޭނާ މަރާލަން ބަޔަކު މަސައްކަތް ކުރީ މީގެ ކުރިން ފުޓްބޯޅަ ކުޅުންތެރިންތަކެއް މީހަކަށް ހަމަލާދީ މަރާލި މަންޒަރު ކަޓާއަށް ފެނިފައި ވާތީއެވެ. އެމައްސަލައިގައި ހިމެނޭ ބަޔަކު ކަޓާ މަރާލަން މަސައްކަތް ކުރަނީ ކަމަށް ކަޓާ ބުނެއެވެ.\nނަމަވެސް އަދި މިހާތަނަށް ފުލުހުން ބުނެފައި ވަނީ ކަޓާ ވެއްޓުނު ހާދިސާއަކީ އެކްސިޑެންޓެއް ކަމަށެވެ.\nކަޓާ އާއި އޭނާގެ ރަހުމަތްތެރިން ގެންދަނީ އިންސާފު ހޯދުމަށް އަޑުއުފުލަމުންނެވެ.


Dhivehi biya kanduthakah nusihunu4athletun!\nދެކުނުން އުތުރަށް ދަތުރުގެ ހަތަރު އެތުލީޓުން: ދެއްކި ހިތްވަރާއެކު ވަނީ ތާރީހުގައި ނަން ލިޔެވިފަ - ފޮޓޯ: ސްލޯޓޭޕް\nލޯންޗުގައި ކޮޅަށް އަދި އިށީނދެ ވެސް އިންނަން އުނދަގުލެވެ. އެކިކޮޅު ކޮޅަށް ލޯންޗު ނަގާ ޖަހަނީ އެވެ. މިތިބީ ކާށިދޫ ބިޔަ ކަނޑުގެ މެދުގަ އެވެ. ބިޔަ، އޮޔެ ގަދަ ރާޅުތައް ނަގަމުންދާއިރު ދެ ފަރާތުން ފެންނަން އޮތީ ކަނޑެވެ. ލޮލު ކޮޅަށް ވެސް ރަށެއްގެ މަލަމަތި ފެންނަން ނެތެވެ.\nއެކަމަކު، ލޯންޗާ މާ ދުރުން ފެންނަން ތިބީ ހާދަ ހިތްވަރު ގަދަ ހަތަރު އެތުލީޓުންނެވެ. މެންދުރުގެ އެންމެ ހޫނުގަދަ ވަގުތު އެ ހަތަރު އެތުލީޓުން އެ ދަނީ ކާށިދޫ ކަނޑުގައި ކައިޓް ސާފުކުރަމުންނެވެ. ވަޔަށް ބަރޯސާވެ އެމީހުންގެ "ރާޅުގުޑި" އެ ދަނީ އުދުއްސަމުންނެވެ.\nރާއްޖޭގެ ދެކުނުން އުތުރަށް ކައިޓް ސާފު ކުރުމުގެ މަގުސަދުގައި މިދިޔަ މަހުގެ 18 ވަނަ ދުވަހު ކަނޑަށް ނުކުތް ހަތަރު އެތުލީޓުންނަކީ އާސިމް މުހައްމަދު (ސިންބެ) އާއި އަހުމަދު ހަމްދާން (ހަންބެ) އާއި އަބްދުﷲ ތަސްލީމް (ޑެލިއޯ) އަދި ކައިޓް ސާފިންގައި ދުނިޔޭގެ ޗެމްޕިއަންކަން ދެ ފަހަރު ހޯދި ޔޫރީޒޫން އެވެ.\nވައި ނެތުމުން ދެކުނުން އުތުރަށް ކައިޓް ސާފު ނުކުރެވުނު ނަމަވެސް ހަތަރު އެތުލީޓުން ވެސް ވަނީ މ. އަތޮޅުން ފެށިގެން ހއ. ތުރާކުނުއާ ހަމައަށް ކައިޓް ސާފުކޮށްފަ އެވެ. ބައެއް ފަހަރަށް ވަޔާ އެއްކޮޅަށެވެ. އަނެއް ބައި ފަހަރު ވައި މައްޗަށެވެ. މިއީ މިހާ ދިގު ރާސްތާއެއްގައި ރާއްޖޭގައި ކައިޓް ސާފުކުރި ހަތަރު އެތުލީޓުންނެވެ. އެމީހުންގެ ނަން އެވަނީ މިހާރު ތާރީހުގައި ލިޔެވިފަ އެވެ.\nފަނަރަ ދުވަހުގެ މި ދަތުރަކީ ހަތަރު އެތުލީޓުންނަށް ވެސް ގިނަ އާ ތަޖުރިބާތަކެއް ކުރެވުނު ދަތުރެކެވެ. ދަތުރު އިންތިޒާމް ކުރުމުގައި އިސްކޮށް އުޅުނު ސިންބެ ކިޔައިދިން ގޮތުގައި މި ދަތުރަކީ ވަރަށް އުނދަގޫ ދަތުރެކެވެ. ރާއްޖޭގެ ވައި އެއްވެސް ވަރަކަށް ދިރާސާ ކުރެވިފައިނުވާއިރު ދަތުރު ފެށުމުގެ ކުރިން ތަޖުރިބާާކާރުން ލަފާ ކުރި ގޮތާ ދަތުރުގެ މުއްދަތުގައި ވައި ޖެހުނު ގޮތް މުޅިން ތަފާތެވެ. އޭގެ ސަބަބުން މުޅި ޕްލޭން ބަދަލު ކުރަން ޖެހުނު ކަމަށެވެ.\nސިންބެ ބިޔަ ކަނޑެއްގައި ކައިޓް ސާފުކޮށްފައި ދަނީ: މިއީ ތަފާތު ތަޖުރިބާއެއް ލިބުން ދަތުރެއް - ފޮޓޯ: ސްލޯޓޭޕް\n"ވަރަށް އުނދަގޫ ބައެއް ދިމާދިމާގައި، ވައި މައްޗަށް ދުއްވަން އެބަޖެހޭ، ވަރަށް ދަތިތަކާ ވެސް ކުރިމަތިވި، އެކަމަކު އެ ހުރިހާ އުނދަގުލަކުން އައިސް ވެސް މިހާރު މިއޮތީ ދަތުރު ނިމިފަ،" ސިންބެ ބުންޏެވެ. "ބޮޑެތި ކަނޑުތައް ހުރަސްކުރާ ވަގުތަކަކީ ވަރަށް ހަނދާން ހުންނާނެ ވަގުތުތަކެއް، އެއްވެސް ތަނެއް އެއްވެސް ދޯންޏެއް ފެންނަން ނުހުރޭ، ކަނޑުމަތިން ފެންނަން ހުންނަނީ ހަތަރު އެތުލީޓުން އެކަނި، ކީކޭ ބުނާނީ އެއީ ހަނދާނުން ނުފިލާނެ ކަމެއް، ހާއްސަކޮށް ކާށިދޫ ކަނޑުގައި،"\nބޮޑެތި ކަނޑުތަކެއް ނަމަވެސް ޑެލިއޯ ވެސް ކައިޓް ސާފުކޮށްލީ ޖެހިލުމެއް ނެތި، މިއީ ހިތްހަމަޖެހުމެއް ކަމަށް ދެކިގެންނެވެ. އޭނާއަށް އެންމެ އުނދަގުވީ ތިލަފުށިން ގާފަރަށް ކުރި ދަތުރެވެ. ވަރަށް ހިތްވަރު ނެރެން ޖެހުނެވެ. އެ ހިތްވަރާއެކު ވެސް ޑެލިއޯ ގޮސް ގާފަރަށް ކައިޓްގައި އެރި އެވެ. އެ ރަށުން ކީ ހޫނު މަރުހަބާއެކު ލިބުނު އުފަލާއެކު ރަށުގެ ރައްޔިތުންނަށް ކައިޓްގައި ވަރަށް ޗަރުކޭސް ވެސް އޭނާ ދައްކާލި އެވެ.\n"ވަރަށް ހިތްހަމަޖެހޭ ކާށިދޫ ކަނޑުގައި ދުއްވާލި ދުއްވުން، ހަތަރު މީހުން ވެސް ތިބީ ވަރަށް ދުރުދުރުގަ، އެއީ އެންމެ އަރާމް އެއް ވަގުތުކޮޅު، އެހެން އެކަނި ބިޔަ ކަނޑުގައި ދުއްވާލާފަ ދާއިރު ވަރަށް އެހެން ކަހަލަ އިހުސާސެއް ކުރެވުނީ، ބުނެދޭން ވެސް ނޭނގޭ،" ޑެލިއޯ ބުންޏެވެ.\nޑެލިއޯ ބިޔަ ކަނޑެއްގައި ކައިޓް ސާފުކޮށްފައި ދަނީ: މިއީ ތަފާތު ތަޖުރިބާއެއް ލިބުން ދަތުރެއް - ފޮޓޯ: ސްލޯޓޭޕް\nހަންބެއަށް މި ދަތުރުވީ ހީކުރި ވަރަށްވުރެ ވެސް ފޯރިގަދަ ދަތުރަކަށެވެ. ދެކުނުން އުތުރަށޭ ބުނުމުން ފުރަތަމަ ހަންބެ ހާސްވެސްވި އެވެ. ބޮޑެތި ކަނޑުތަކުގައި ދުއްވާނީ ކިހިނެއްބާވައޭ ވެސް ހިތަށް އެރި އެވެ. އެކަމަކު ޓީމެއްގެ ގޮތުގައި އެތުލީޓުން ދުއްވަން ފެށުމާއެކު އެ ހާސްކަން ފިލި އެވެ. ދުއްވި ވަރަކަށް މީހާއަށް އިތުރު ހިތްވަރާއި ޖޯޝް ލިބުނެވެ. އެ ރާޅުތަކާއި ބާނިތަކަށް ހަންބެ ވަރަށް އަވަހަށް ހޭނުނެވެ.\n"ވަރަށް އުފާވޭ ބޮޑެތި ކަނޑުތަކުގައި ދުއްވާފައިދާއިރު، އެއްވެސް ތަނެއް ފެންނަން ނުހުރެ ދާން އޮންނަ މަންޒިލްގެ އެންމެ އުސް ގަސް ނޫނީ އެންޓަނާ ލޮލު ކޮޅަށް ފެންނަ ވަގުތަކީ ވެސް ވަރަށް އެހެން ކަހަލަ އިހުސާސެއް ކުރުވާ ވަގުތެއް، މީހުން އާދެވެނީއޭ ހިތަށް އަރާ، އޭރު މީހާ ހުންނަނީ ވަރަށް ބޮޑަށް ވަރުބަލިވެފަ، ރަށް ފެނުމުން އެނގޭ މަންޒިލާ ގާތްވީކަން،" ހަންބެ ބުނެލި އެވެ.\nހަންބެ ބިޔަ ކަނޑެއްގައި ކައިޓް ސާފުކޮށްފައި ދަނީ: މިއީ ތަފާތު ތަޖުރިބާއެއް ލިބުން ދަތުރެއް - ފޮޓޯ: ސްލޯޓޭޕް\nވަރުބަލި ފިލުވައިދިނީ ރަށްރަށުގެ އުފާވެރި މޫނުތައް!\nދުނިޔޭގެ ޗެމްޕިއަން، ޔޫރީއަށް މި ދަތުރު އަދި ވަކިން ހާއްސަ އެވެ. މީގެކުރިން އޭނާއަށް ވެސް ފެންނަނީ އަދި ތަޖުރިބާކޮށްލަން ވެސް ލިބެނީ ރިސޯޓްތަކުގެ ރީތިކަމެވެ. ރާއްޖޭގެ ބިޔަ ކަނޑުތަކާއި ފަޅުތަކާއި ރަށްތަކާއި ފިނޮޅުތަކުގެ ރީތިކަން އޭނާއަށް އޮތީ ވަންހަނާވެފަ އެވެ.\n"އަބަދުވެސް މި ފެންނަނީ ރާއްޖޭގެ ރިސޯޓްތައް، އެތަންތަން ވެސް ވަރަށް ރީތި، އެކަމަކު މިފަހަރު ދިވެހިންގެ ސާދާ ދިރިއުޅުން ފެނިއްޖެ، ދިވެހި ކެއުންތައް ފެނިއްޖެ، އެ ހިތްގައިމު ދިރިއުޅުން ތަޖުރިބާ ވެއްޖެ، އެ މަންޒަރުތައް ދައްކާލާ ތަޖުރިބާކޮށްލަން ލިބުނީމަ ވަރަށް އުފާވޭ،" ޔޫރީ ބުނެލި އެވެ.\nދެކުނުން އުތުރަށް ކައިޓް ސާފުކުރުމުގެ ދަތުރުގައި މީހުން ދިރިއުޅޭ 30 ރަށަށް އެތުލީޓުން ދިޔަ އެވެ. އެއިން ކޮންމެ ރަށަކުން ވެސް އެތުލީޓުންނަށް މަރުހަބާކީ "ރައީސުންގެ ފެންވަރުގަ" އެވެ. މަރުހަބާ ކިޔުމަށް މުޅި ރަށް ތައްޔާރުވެ، ކެއުންތައް ތައްޔާރުކޮށްފައި ހުއްޓެވެ. ސަގާފީ ލަވަތަކަށް ނަށާލައި ގިނަ ހަދިޔާތަކެއް ވެސް އެތުލީޓުންނަށް ދިނެވެ. ހަތަރު އެތުލޯޓުންނަށް ވެސް މިއީ އެންމެ ބޮޑު އެއް އުފަލެވެ. ބިޔަ ކަނޑުތަކުގައި ކައިޓް ސާފުކޮށް އަންނައިރު ވަރުބަލިކަން ފިލުވައިދެނީ އެ މަންޒަރުތައް ފެނުމުންނެވެ.\nހަތަރު އެތުލީޓުން ފުނަދޫގެ ޒުވާން އަންހެން ކުދިންތަކަކާއެކު ފޮޓޯއަކަށް ހުއްޓި - ފޮޓޯ: ސްލޯޓޭޕް\nރަށްރަށުން ޔޫރީއާއެކު ސެލްފީ ނަގާލައި ފޮޓޯ ނެގުމަށް އަދާޔާ ހިލާފު ފޯރިއެއް ވެސް ފެނިގެންދިޔަ އެވެ. އެތައް އިރެއްވަންދެން ހިނިތުންވުމާއެކު ޔޫރީއަށް އެކަމުގައި ހުންނަން ޖެހެ އެވެ. ގިނަ ފަހަރަށް ކާލަން ވެސް ވަގުތެއް އޮންނަނީ ނުވެފަ އެވެ.\n"ކޮންމެ ރަށެއްގައި ވެސް ގިނަ ބަޔަކު އެއްވެ އޮވޭ، އެންމެން ވެސް ބޭނުންވޭ ސަލާންކޮށްލާ ސެލްފީ ނަގަން، ވަރަށް އުފާވޭ އެހެން މީހުން އެއްވެ ތިބޭތީ، ރަށަށް ދެވޭއިރު ހުންނަނީ ވަރަށް ވަރުބަލި ވެސް ވެފަ، ދެން މިޖެހެނީ ފޮޓޯ ނަގަން ކޮޅަށް ހުންނަން، އެކަމަކު އެއީ ލިބޭ ހިތްވަރަކީ އަދި މިކަން އިތުރަށް ކުރިއަަށް ގެންދަން އާވި އަޒުމަކީ،" ޔޫރީ ބުންޏެވެ.\nމާފުށީގެ މަޝްހޫރު ވޯޓާ ސްޕޯޓްސް ހިދުމަތްދޭ "މާފުށި ޑައިވް"ގެ ވެރިޔާ، ސިންބެ ވެސް ބުނި ގޮތުގައި ރަށްރަށުން އެތުލީޓުންނަށް ލިބުނު ހޫނު މަރުހަބާއަކީ އެންމެ ބޮޑު ހިތްވަރެވެ. އެއް ރަށުން ލިބޭ މަރުހަބާ އާއި އެއްބާރުލުން ފެނިފައި އަނެއްކާވެސް އިތުރު ރަށަކަށް ދާން ބޭނުންވާ ކަމަށެވެ.\nހަތަރު އެތުލީޓުންނަށް ވަށަފަރުން ކީ މަރުހަބާގެ ތެރެއިން - ފޮޓޯ: ސްލޯޓޭޕް\n"ރަށްރަށުން ވަރަށް ގިނަ ކުޑަކުދިން ދިމާވި، ކުދިންގެ ހުންނަ ޝައުގުވެރިކަން ފެނިގެން ދިޔަ، އަސްލު އެއީ މަގުސަދަކީ، ކުދިން މިއަށް ޝައުގުވެރިކުރުވުން،" ސިންބެ ބުންޏެވެ. "ދުވަސްވީ މީހުންނާ ވެސް ބައްދަލުވެ އެމީހުންގެ ތަޖުރިބާތަކާއި އަހަރެމެންގެ ތަޖުރިވާތައް ވެސް ހިއްސާ ކުރެވުނު، އެމީހުން ވެސް ވަރަށް ހައިރާންވެފަ ތިބީ އަހަރެމެން މިކަން މިގޮތަށް ކުރާތީ،"\n"ވަރަށް އާ ވެފަ ހުރީ، ރަށްރަށާ ކައިރި ކުރާއިރު މީހުން ޖަމާވެ، ސަލާން ކުރަން ސަފު ހަދާލާފަ ތިބެނީ، ތަފާތު ތަޖުރިބާއެއް މިއީ، އެއީ ވަރަށް ބޮޑު އުފަލެއް، ދެން ހަމަ ކުޑަކުދިންތައް، ވަރަށް ދުއްވާ ހިތުން އެމީހުން ތިބެނީ، ވަރަށް ބޭނުން އެ ކުދިންނަށް ދަސްކޮށްދޭން،" ޑެލިއޯ ބުންޏެވެ.\nޑެލިއޯއެކޭ އެއްގޮތަށް ހެންބެ ވެސް ހުރީ ރަށްރަށުން ކުދިންގެ ފަރާތުން ފެނުނު ޝައުގުވެރިކަމާމެދު ވަރަށް ހިތްހަމަޖެހިފަ އެވެ. އޭނާ ބޭނުން ވަނީ ވީއެންމެ އަވަހަކަށް އެ ރަށްރަށަށް ދަތުރުކޮށް އެ ކުދިންނާއެކު ކައިޓްގައި ގިނަ ވަގުތު ހޭދަ ކުރުމެވެ.\nޔޫރީ ކައިޓްގައި: އޭނާއަށް މިއީ ރާއްޖެ ތަޖުރިބާކޮށްލަން ލިބުނު އުފާވެރި ދަތުރެއް - ފޮޓޯ: ސްލޯޓޭޕް\n"ބައެއް ކުދިން ކައިރިއަށް އައިސް އަހާ ދަސްކުރާނީ ކިހިނެއްތޯ ވެސް، ސޯޝަލް މީޑިއާއިން ވެސް ވަރަށް ގިނަ ކުދިން އެހި، ބައެއް ކުދިން ރިކުއެސްޓް ވެސް ކުރި ރަށްރަށް ގޮސް ދަސްކޮށް ދޭން، ވަރަށް ބޮޑު އުއްމީދެއް އެއީ އެ ކުދިންނަށް ދަސްކޮށްދިނުން،" ހަންބެ ބުންޏެވެ.\nމި ދަތުރު ހަންބެ ނިންމާލީ ކަމެއްގެ އުއްމީދުގަ އެވެ. "މިގޮތަށް އެއިން ކުއްޖަކު އިންޓަވިއުއެއް ދޭއިރު އަޑު އަހާލަން ބޭނުންވޭ އޭނާ ކައިޓް ސާފުކުރަން ފެށީ މިހެން ރަށް ކައިރިން ހަތަރު ކައިޓެއް ދާ ތަން ފެނިގެނޭ، އެ ކައިޓްތަކޭ މިކަމަށް ޝައުގުވެރިކަން އުފެއްދީ،"\nޔޫރީ ވެސް ދަތުރު ނިންމާލީ އޭނާގެ އެކުވެރި އަދި ވާދަވެރި ކައިޓް ސާފަރުންނަށް ވެސް ރިކުއެސްޓެއް ކުރަމުންނެވެ؛ "ރާއްޖެ އާދޭ، މިއީ ކައިޓް ސާފުކޮށްލަން ހަމަ ބަރާބަރު ތަނެއް، ރީތި ވިލު ނޫކުލައިގެ ފަޅުތަކުގައި ކައިޓް ސާފުކޮށްލާފައިދާއިރު ރާއްޖޭގެ ހަގީގީ ރީތިކަން ފެންނާނެ، އަވަހަށް އާދޭ،"!


ޑރ. ޢަބުދުލް ޣަފޫރު ޢަބުދުލް ރަޙީމު | Sandhaanu\n32 POSTS0ހިޔާލުތައް\nޑރ. ޢަބުދުލް ޣަފޫރު ޢަބުދުލް ރަޙީމު - މެއި 12, 2021 0\n‘ ބާރަ ދުވަސް ‘ ކީރިތި ރަސޫލާ (ސއވ)ގެ ޢީދު ސިޔަރަތުގެ ބައެއް...\nޑރ. ޢަބުދުލް ޣަފޫރު ޢަބުދުލް ރަޙީމު - ނޮވެމްބަރ 6, 2020 1\n‘ބާރަ ދުވަސް’ – ކީރިތި ރަސޫލާ (ސއވ)ގެ ޢީދު ސިޔަރަތުގެ ބައެއް މުހިއްމު...\nޑރ. ޢަބުދުލް ޣަފޫރު ޢަބުދުލް ރަޙީމު - ނޮވެމްބަރ 1, 2020 0\nޑރ. ޢަބުދުލް ޣަފޫރު ޢަބުދުލް ރަޙީމު - އޮކްޓޯބަރ 19, 2020 0\nޑރ. ޢަބުދުލް ޣަފޫރު ޢަބުދުލް ރަޙީމު - އޮކްޓޯބަރ 15, 2020 2\nޑރ. ޢަބުދުލް ޣަފޫރު ޢަބުދުލް ރަޙީމު - އޮކްޓޯބަރ 7, 2020 0\nޑރ. ޢަބުދުލް ޣަފޫރު ޢަބުދުލް ރަޙީމު - ސެޕްޓެމްބަރ 27, 2020 4\nނަފުރަތުގެ މައްޗަށް ބިނާވާ ސިޔާސީ ގުޅުންތަކާއި އޭގެ ހިތި ނަތީޖާ\nޑރ. ޢަބުދުލް ޣަފޫރު ޢަބުދުލް ރަޙީމު - ސެޕްޓެމްބަރ 24, 2020 4\nތާރީޚުގެ ސަފުހާތަކުގެ ތެރެއިން: ތުރުކީ އިން ފިލާވަޅެއް -2\nޑރ. ޢަބުދުލް ޣަފޫރު ޢަބުދުލް ރަޙީމު - ސެޕްޓެމްބަރ 20, 2020 3\nޑރ. ޢަބުދުލް ޣަފޫރު ޢަބުދުލް ރަޙީމު - ސެޕްޓެމްބަރ 18, 2020 3


Sirrun hekibas negun: dhekolhah ves visnan jehey massala eh | Mihaaru\nއުއްތަމަ ފަނޑިޔާރު އަބްދުﷲ ސައީދު (ކ)، ކުރީގެ ރައީސް މައުމޫން އަބްދުލްގައްޔޫމް (މ) އަދި ސުޕްރީމް ކޯޓުގެ ފަނޑިޔާރު އަލީ ހަމީދު: މި ތިން ބޭފުޅުންނާ ދެކޮޅަށް ވެސް ވަނީ ސިއްރު ހެކި ހުށަހަޅާފައި.---ފޮޓޯތައް: މިހާރު\nސިއްރުން ހެކިބަސް ނެގުން: ދެކޮޅަށް ވެސް ވިސްނަން ޖެހޭ މައްސަލައެއް\n06 ޖޫން 2018 - 08:20 12 comments\nޖިނާއީ މައްސަލަތަކުގައި ހެކިން ސިއްރު ކުރާތީ ވަރަށް ބޮޑު ފާޑުކިއުމެއް ޝަރުއީ ނިޒާމަށް މިހާރު ވަނީ އަމާޒުވެފަ އެވެ. ޚާއްސަކޮށް ގާނޫނީ ބޭފުޅުންގެ މެދުގައި މިއީ ވަރަށް ބޮޑު ކަންބޮޑުވުމެކެވެ. ހެކިން ސިއްރު ކުރުމާ ގުޅޭ ގޮތުން ކުރީގެ އުއްތަމަ ފަނޑިޔާރު އަހުމަދު ފާއިޒް ހުސައިން ސޯޝަލް މީޑިއާގައި ލިޔުއްވި ޕޯސްޓާ އެކު މަޝްހޫރު ގާނޫނީ ބޭފުޅުން ވެސް އެކަމުގައި އެ ބޭފުޅުންގެ ކަންބޮޑުވުންތައް ވަނީ ހާމަކުރައްވައިފަ އެވެ.\nޝަރީއަތުގެ މަޖިލީހަށް ހެކި ހުށަހެޅުމުގެ އާންމު އުސޫލަކީ އެއިން ކޮންމެ ހެއްކެއް ވެސް އެނގުމެވެ. އަދި ހެކިބަސް ދޭ މީހަކީ ވެސް ކާކުކަން ވެސް އެނގުމެވެ. އޭގެ ބޭނުމަކީ ހުށަހެޅޭ ހެކި ނުވަތަ ހެކިބަސް ދޭ މީހާގެ ހެކިބަސް ކަށަވަރު ކުރުމާއި ހެކިވެރިޔާއަކީ އެއްވެސް ނުފޫޒެއް ނެތި ހެކިބަސް ދޭ އަދި އަދުލުވެރި ހެއްކެއް ކަން ކަށަވަރު ކުރުމެވެ.\nމިއީ އާންމު އުސޫލު ކަމަށް ވިޔަސް، ވަރަށް ޚާއްސަ ހާލަތްތަކުގައި ހެކިވެރިޔާއަކީ ކާކުކަން ނޭނގޭ ގޮތަށް ސިއްރުން ހެކިބަސް ނެގުން ހުއްދަ ކުރެވެ އެވެ. މިއީ ދުނިޔޭގެ ކުރިއަރާފައިވާ ގައުމުތަކުގައި ވެސް އޮންނަ ގޮތެވެ. އެކަމަކު އެ ގައުމުތަކުގައި ސިއްރުން ހެކިބަސް ހުއްދަ ކުރެވެނީ ވަރަށް ޚާއްސަ ސަބަބުތަކަށްޓަކައި، ވަރަށް ވަރުގަދަ އުސޫލުތަކެއްގެ ތެރެއިންނެވެ. އެހެން ގޮތަކަށް ބުނާ ނަމަ، އެއީ މައްސަލައެއްގެ ބާވަތުން އޮންނަ ޚާއްސަ އިސްތިސްނާއެކެވެ.\nރާއްޖޭގައި ޖިނާއީ މައްސަލަތަކުގައި ސިއްރުން ހެކިބަސް ނަގަން ފެށީ މީގެ ހަތް އަހަރެއްހާ ދުވަސް ކުރިން 2011 ވަނަ އަހަރު އެވެ. އޭރު އެކަން ކުރަން ޖެހުނު ސަބަބެއް ވެސް އޮތެވެ. އެއްވެސް ޖެހިލުމެއް ނެތި، ރޯމާ ދުވާލު މީހުންނަށް ހަމަލާ ދިނުމާއި މީހުން މެރުމުގެ މައްސަލަތައް އިތުރުވަމުން ދިޔަ ދިއުމެވެ. އެކަމަކު އެފަދަ ގިނަ މައްސަލަތަކުގައި ހިމެނޭ މީހުންނާ ދެކޮޅަށް އެކަށީގެންވާ ހެކިބަސް ނުލިބި، އެ މީހުން މުޖްތަމައަށް ދޫވަމުން ދިއުމަކީ ސިއްރުން ހެކިބަސް ނަގަން ފެށުނު ސަބަބެވެ.\nއޭރު ގޭންގްތަކުން ހަތިޔާރާ އެކު ނިކުމެ، ކުށުގެ އަމަލު ހިންގަމުން ދިޔައީ އެންމެންނަށް ފެންނަ ގޮތަށެވެ. އެކަމަކު ކޯޓެއްގައި އެ މީހުންގެ މައްޗަށް ކުށް ސާބިތުކުރެވޭ މިންވަރުގެ ހެކިބަސް ނުލިބެނީ ކާކުކަން އެނގޭ ގޮތަށް ހެކިބަސް ދީފި ނަމަ އެ މީހަކަށް ކުރިމަތިވާ ނުރައްކާ ބޮޑުކަމުންނެވެ. އެހެންކަމުން ހެކިބަސް ދޭން ގިނަ ބަޔަކު ޖެހިލުންވި އެވެ. އެކަމަށް ހައްލެއް ގެންނަން، ކާކުކަން ނޭނގޭ ގޮތަށް އަޑު ބަދަލުކޮށްގެން ސިއްރުން ހެކިބަސް ނަގަން ފެށުމުން އޭރު ގިނަ ބަޔަކު ގަބޫލުކުރީ އެއީ ޖިނާއީ އަދުލުގެ ނިޒާމަށް އައި ކުރިއެރުމެއްގެ ގޮތުގަ އެވެ.\nއެކަމަކު މިހާރު ސިޔާސީ އެކި ކަންކަމުގައި ހައްޔަރުކުރާ މީހުންނާ ދެކޮޅަށް ސިއްރުން ހެކިބަސް ނަގަމުން އަންނަ ގޮތުން ގާނޫނީ ބޭފުޅުންގެ ކަންބޮޑުވުން ބޮޑެވެ. ސަބަބަކީ ހެކި ސިއްރު ކުރުން އާންމު ކަމަކަށް ވުމެވެ. ހެކި ސިއްރު ކުރުމުން ހެކިވެރިޔާއަކީ ކާކުކަން ނޭނގުމަކީ، ވަކީލުން ދެކެވަޑައިގަންނަވާ ގޮތުގައި، ދައުވާ ލިބޭ މީހާގެ ހައްގުތަކަށް ހުރަސް އެޅޭ ކަމެކެވެ.\nބައެއް ފަހަރު މުޅި މައްސަލަ އެމީހެއްގެ ބަހަށް ބިނާވާ ހެކިވެރިޔާ ވެސް ސިއްރުކުރެ އެވެ. އޭގެ ސަބަބުން ދައުވާ ލިބޭ މީހާގެ ދިފާއު ބިނާކުރަން ހުރަސް އެޅޭ ކަމަށް ވަކީލުން ދެކެވަޑައިގަންނަވަ އެވެ.\nގާނޫނީ ވަކީލް ޝަމީމް\nހެކި ސިއްރު ކުރުމުން ލިބޭ ފައިދާ އާއި ނިކުންނަ މައްސަލަތައް ވެސް އެބަ ހުއްޓެވެ. ސިއްރުން ހެކިބަސް ދިނުން މަނާކޮށް، ހުރިހާ މައްސަލަތަކެއްގައި ވެސް ފާޅުގައި ހެކިބަސް ދޭން ޖެހޭ ގޮތަށް ހަދައިފި ނަމަ، މާރާމާރީ އާއި މީހުން މެރުމާއި ގޭންގް ކުށްތައް ފަދަ ނުރައްކާތެރި ކުށްތަކުގައި ހިމެނޭ މީހުން މުޖްތަމައުގެ ތެރެއަށް ދޫވުމުގެ ފުރުސަތު އެބަ އޮތެވެ. އަނެއްކޮޅުން ހެކި ސިއްރުކުރުމުން ދައުވާ ލިބޭ މީހާގެ ހައްގުތަކަށް ކުރިމަތިވާ ހުރަސްތަކެއް ވެސް އެބަ ހުއްޓެވެ. އެއްކޮޅުގައި އޮތީ ދައުވާ ލިބޭ މީހާގެ ހައްގުތަކެވެ. އަނެއްކޮޅުގައި އޮތީ މުޖްތަމައުގެ ހައްގެވެ.\nވަކީލް މައުމޫން ހަމީދުގެ ޚިޔާލު ތަފާތެވެ. އޭނާ ދެކެވަޑައިގަންނަވާ ގޮތުގައި މިހާރު އަމަލު ކުރަމުން އަންނަ ހެއްކާ ބެހޭ ގާނޫނު އިސްލާހު ކުރުމެއް ނެތި ސިއްރުން ހެކިބަހެއް ނުނެގޭނެ އެވެ. ސަބަބެއްގެ ގޮތުގައި އޭނާ ވިދާޅުވަނީ ސިއްރުން ހެކިބަސް ނެގޭނީ ހެއްކާ ބެހޭ ގާނޫނުގައިވާ އުސޫލުތަކުގެ މަތިން ކަމަށް ޖިނާއީ އިޖްރާއާތުގެ ގާނޫނުގައި ބުނާއިރު، ހެއްކާ ބެހޭ ގާނޫނުގައި އެފަދަ އެއްވެސް އުސޫލެއް ބަޔާން ކޮށްފައި ނެތުމެވެ.\n"ޖިނާއީ އިޖްރާއާތުގެ ގާނޫނުގައި އެކަން ހުއްދަ ކުރަނީ ހަމައެކަނި ހެއްކާ ބެހޭ ގާނޫނުގައި ބަޔާން ކޮށްފައިވާ ހާލަތްތަކުގައި އަދި އެ ގާނޫނުގައިވާ ގޮތުގެ މަތިން. ހެއްކާ ބެހޭ ގާނޫނުގައި އެފަދަ އެއްވެސް ހާލަތެއް ބަޔާން ކޮށްފައެއް ނެތް،" މީގެ 40 އަހަރު ކުރިން ފެށިގެން އަމަލު ކުރަމުން އަންނަ ހެއްކާ ބެހޭ ގާނޫނާ ގުޅޭ ގޮތުން މައުމޫން ވިދާޅުވެފައިވެ އެވެ.\nސިއްރުން ހެކިބަސް ނެގިޔަސް، ހެކިވެރިިޔާއަކީ ކާކުކަން ހާމަނުވާ ގޮތަށް، މައްސަލައާ ގުޅޭ ސުވާލުތައް ހެކިވެރިޔާއާ ކުރިމަތިކޮށް، ސާފުކުރަން ބޭނުންވާ މައުލޫމާތު ސާފުކުރުމުގެ ފުރުސަތު ދައުވާ ލިބޭ ފަރާތަށް ޝަރީއަތުގައި ލިބެ އެވެ. އެކަމަކު ވަކީލުން ދެކެވަޑައިގަންނަވާ ގޮތުގައި ސުވާލު ކުރަން ފުރުސަތު ލިބުނަސް، ހެކިވެރިޔާއަކީ ކާކުކަން ނޭނގުމަކީ ދައުވާ ލިބޭ މީހާގެ ދިފާއު ބިނާކުރަން އޮތް ހުރަހެކެވެ.\n"ހެކިވެރިޔާއަކީ ކާކުކަން އެނގުމުގެ އެންމެ ބޮޑު ބޭނުމަކީ އޭނާގެ ކެރެކްޓާ ދެނެގަތުން. މިސާލަކަށް ހެކިބަސް ދޭ މީހަކީ ދައުވާ ލިބޭ މީހާގެ އަދުއްވެއް ކަމަށް ވަންޏާ ނުވަތަ ޒާތީ މައްސަލައެއް އޮތް މީހެއް ކަމަށް ވަންޏާ އެ މީހާގެ ހެކިބަސް ގަބޫލެއް ނުކުރެވޭނެ ނުވަތަ އެ ހެކިބަހަކާ މެދު ސުވާލު އުފެއްދޭނެ. އެކަމަކު ހެކިބަސް ދޭ މީހާއަކީ ކާކުކަން ނޭނގޭ ނަމަ އެކަން ކުރެވޭނެ ގޮތެއް ނޯންނާނެ،" ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވި އެވެ.\nސިއްރު ހެކިވެރިންނާ ސުވާލު ކުރަން ފުރުސަތު ލިބުނަސް، ވަކީލުން ފާހަގަކުރާ އެހެން ކަންބޮޑުވުމެއް ވެސް އޮވެ އެވެ. އެއީ ސިއްރު ހެކިވެރިން ތަހުގީގަށް ދީފައި ހުންނަ ބަޔާންތައް ވެސް ބައެއް ފަހަރު ސިއްރު ކޮށްފައި އޮތުމެވެ. އެހެންވުމުން ހެކިވެރިން ދޭ ހެކިބަހާ ގުޅޭ ގޮތުން ސުވާލުކުރަން ދުރާލާ ތައްޔާރު ނުވެވި، ދިފާއު ބިނާކުރަން ހުރަސް އެޅޭ ކަމަށް ވަކީލުން ވިދާޅުވެ އެވެ.\n"ކުރިން ނަންތައް އުނިކޮށްފައި ބަޔާންތައް ދެމުން ދިޔަ. އެކަމަކު މިހާރު ބައެއް ފަހަރު ބަޔާންތައް ވެސް އޮންނަނީ ސިއްރުވެފައި. އެހެންވީމަ ދިފާއީ ވަކީލުންނަށް ޑިފެންސް ތައްޔާރުކުރަން އެބަ ހުރަސް އެޅޭ. އަދި އެ ހެކިބަސް ނަފީ ކުރުމަށްޓަކައި ހެކި ހުށަހަޅަން ވެސް އެބަ ހުރަސް އެޅޭ،" ޝަމީމް ވިދާޅުވި އެވެ.\nހެކި ސިއްރު ކުރުން އެއްކޮށް މަނާކުރަން ޖެހޭ ކަމަށް ބައެއް ގާނޫނީ ބޭފުޅުން ވިދާޅުވިޔަސް، ޝަމީމް އެކަމަށް އެއްބަސްވެވަޑައެއް ނުގަންނަަވަ އެވެ. އޭނާ ދެކެވަޑައިގަންނަވާ ގޮތުގައި ސިއްރުން ހެކިބަސް ނެގުން މުޅިން މަނާ ކުރުމަކީ އޮތް ހައްލެއް ނޫނެވެ. ސަބަބެއްގެ ގޮތުގައި އޭނާ ވެސް ފާހަގަކުރައްވަނީ އެކަން މުޅިން މަނާކޮށްފި ނަމަ ނުރައްކާތެރި ބޮޑެތި ކުށްތަކުގައި ހެކިންނަށް ނުފޫޒު ފޯރުވުމުގެ ފުރުސަތު ހުޅުވިގެންދާނެތީ އެވެ.\n"އާދައިގެ މީހަކަށް ގޭންގަކުން ބިރު ދައްކައިގެން ވެސް ހެކިބަސް ބަދަލު ކުރުމުގެ ފުރުސަތު އޮންނާނެ. އެހެންވީމަ ސިއްރުން ހެކިބަސް ނެގުން އެއްކޮށް މަނާކުރުމަކީ ހައްލެއް ނޫން. މީގައި މުހިންމީ އެބިއުޒް ނުކުރެވޭނެ ގޮތަކަށް، މީގެ ނާޖާއިޒް ފައިދާ އެއްވެސް ބަޔަކަށް ނުނެގޭނެ ގޮތަކަށް މިކަން ކުރެވޭނެ ގޮތް ހެދުން،" ޝަމީމް ވިދާޅުވި އެވެ.\nރާއްޖެއަކީ ކުޑަ ގައުމަކަށް ވުމުން ހެކިންނަށް ނުފޫޒު ފޯރުވުމުގެ ފުރުސަތު ބޮޑުވެ އެވެ. އެހެންކަމުން ސިއްރު ހެކިބަސް ނެގޭނެ ހާލަތްތަކެއް ވެސް ހުންނަން ޖެހޭނެ އެވެ. ހަމައެހެން ހެކި ސިއްރު ކުރުން އާންމު ކަމަކަށް ވަނީ ނަމަ އެއީ ވެސް ހުޅުވާލެވޭ ނުބައި ދޮރެކެވެ.\nއިތުރު ލިޔުންތައް ކުށްކުރުން ކޯޓް ޖުޑީޝަރީ ވަކީލުން ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު


އަސްލު ދައްޖާލު ފާޅުވުމުގެ ކުރިން ކުދިކުދި ދައްޖާލުތަކެއް ފާޅުވާނެ! | | Sangu News\nއަސްލު ދައްޖާލު ފާޅުވުމުގެ ކުރިން ކުދިކުދި ދައްޖާލުތަކެއް ފާޅުވާނެ!\n11 އޮކްޓޯބަރ 2019 - 16:50\nއަސްލު މަސީހުއް ދައްޖާލު ފާޅުވުމުގެ ކުރިން 30 އަކަށް ކުދި ކުދި ދައްޖާލު ފާޅުވާނެކަމަށާއި ރާއްޖެއިންވެސް އެފަދަ ކުޑަ ދައްޖާލެއް ފާޅުވާން އުޅޭހެން ހީވާކަމަށް ރައްޔިތުންގެ މަޖިލީހުގެ އޭދަފުށި ދާއިރާގެ ޕީޕީއެމްގެ މެމްބަރު އަހުމަދު ސަލީމް ވިދާޅުވެއްޖެއެވެ.\nމެމްބަރު ސަލީމް މިހެން ވިދާޅުވީ ޕީޕީއެމްއިން މިހާރު ކާނިވަލް ސަރަހައްދުގައި ކުރިޔަށްދާ "އަންނަނީ، އަންނަނީ" ޖަލްސާގައި ވާހަކަ ދައްކަވަމުންނެވެ.\nމޯލްޑިވްސް ޑިމޮކްރަސީ ނެޓްވޯކް (އެމްޑީއެން) އިން ދީނާ ޚިލާފް ރިޕޯޓެއް ނެރެފައިވާތި އެކަން ކުށްވެރިކުރައްވައި ސަލީމް ވިދާޅުވީ، އެފަދަ މީހުންގެ ބޭނުމަކީ މުޖުތަމައުގައި ފަސާދަ އުފައްދައި އިސްލާމް ދީނަށް ހީނަރުވާފަދަ ކަންކަމަށް މަގުފަހި ކުރުވުން ކަމަށެވެ.\nސަރުކާރުން ފިޔަވަޅު އަޅާނެމޭ ބުންޏަސް ފިޔަވަޅު އަޅާތަނެއް ނުފެންނަ ކަމަށާއި ޖަމްއިއްޔާ އުވާލުމަށް ގާނޫނު ތަންދޭކަން މެމްބަރު ސަލީމް ފާހަގަކުރެއްވިއެވެ. އަދި ޖަމްއިއްޔާ ސަސްޕެންޑު ނުކޮށް ވަގުތުން ވަގުތައް އުވާލަން ޖެހޭކަމަށް ސަލީމް ވިދާޅުވިއެވެ.\n"މިއަށްވުރެ ވަކިން ބޮޑަށް ޓެރަރިޒަމް ގާނޫނަށް ފެތޭ މައްސަލައެއް ނެތް. މިއީ މިހާތަނަށް ރާއްޖޭގައި ހިންގުނު ޓެރަރިޒަމްގެ އެންމެ ބޮޑު އަމަލު. ކޮންމެ މީހަކީވެސް މަރުވާނެ މިހެއް. މިރޭވެސް މިތަނުން ދެވޭނެކަމުގެ ޔަގީން ކަމެއް ނެތް." އެމްޑީއެންގެ ފިކުރަށް ނިސްބަތްކޮށް ސަލީމް ވިދާޅުވިއެވެ.\nސަލީމް ވަނީ އެމްޑީއެންގެ ފިކުރަށް ވާގިދޭ ފަރާތްތަކެއް ރާއްޖޭގައި ތިބި ކަމަން ފާހަގަކުރައްވާފައެވެ.\n"އެމީހުންގެ ފަހަތުގައި ބޮޑުންތަކެއް އެބަތިބި. ޔަހޫދީންނާއި ނަސާރާއިންނަށް އެމީހުންނަށް އެހީދޭ. އެމީހުން މިލިޔަނުންވެސް މީހުންނަށް ޚަރަދުކޮށްފާނެ. އެމީހުންނަށް އެފަރާތަަކުން ވާގިވެރިވޭ. ސަލްމާން ރުޝްދީއަށް ވުރެ މި މީހުން ގޯސް." ސަލީމް ވިދާޅުވިއެވެ.\nސަލްމާން ރުޝްދީއަކީ ކީރިތި ރަސޫލާއާއި އެކަލޭގެފާނުގެ އަނބިއަނބިކަނބަލުން އަދި އަސްޙާބު ބޭކަލުންނަށް މަލާމާތާއި ފުރައްސާރަކުރުމުގެ ސަބަބުން މުސްލިމުންގެ ރުޅި އިންތިހާއަށް އަމާޒްވެފައިވާ އިންޑިއާގެ ހައްދުފަހަނައަޅާފައިވާ ނޫސްވެރިއެކެވެ.\nސަލީމް ވިދާޅުވީ އެންމެ ބޮޑު ނިއުމަތަކީ އިސްލާމް ދީން ކަމަށާއި ދިވެހިންނަށް ލިބިފައިވާ އެ މަތިވެރި ނިއުމަތަށް ޝުކުރުވެރި ވާންޖެހޭނެ ކަމަށެވެ. އަދި ﷲ ސުބުހާނަހޫ ވަތައާލާގެ ހަޟްރަތުގައި ހަަމައެކަނި ދީނަކީ އިސްލާމް ދީންކަން އޭނާ ފާހަގަކުރެއްވިއެވެ.\nމެމްބަރު ސަލީމްގެ ވާހަކަ ނިންމާލަމުން ވިދާޅުވީ އެމްޑީއެންގެ ބާނީ ޝަހިންދާ އިސްމާއީލް އަށް ވެސް އަދި އެމްޑީއެން ފިކުރުގެ އެހެން މީހުންނަށް ވެސް ތެދުމަގު މިންވަރުކުރެއްވުމަކީ އޭނާ އެދިވަޑައިގަންނަވާ ކަމެއް ކަމަށެވެ.\nސަލީމް ޢެބުނީ ހަމަ ތެދެއް


Gudhus gai match nukulhen Messi ge kibain edhijje | Mihaaru\nގުދުސްގައި މެޗު ނުކުޅެން މެސީގެ ކިބައިން އެދިއްޖެ\n04 ޖޫން 2018 - 11:04 20 comments\nގުދުސް، ފަލަސްތީން (ޖޫން 4) - މި މަހުގެ9ވަނަ ދުވަހު އިޒްރޭލާ ދެކޮޅަށް ގުދުސްގައި އާޖެންޓީނާ އިން ކުޅޭ މެޗުގައި އެ ޓީމުގެ ކެޕްޓަން ލިއޮނަލް މެސީ ނުކުޅެން ފަލަސްތީންގެ އެފްއޭ އިން އެދިއްޖެ އެވެ.\nއިޒްރޭލާއި އާޖެންޓީނާ ބައްދަލުކުރާ މެޗު ކުޅެން ހަމަޖެހިފައި ވަނީ ގުދުސްގައި ހުންނަ 31 ހާސް މީހުންގެ ޖާގައިގެ ޓެޑީ ސްޓޭޑިއަމްގަ އެވެ. މިއީ ކުރިން ފަލަސްތީންގެ މެޗުތަކަށް ބޭނުންކުރަމުން އައި ދަނޑެކެވެ. ގުދުސް އަކީ އިޒްރޭލުގެ ވެރިރަށް ކަމަށް އެމެރިކާ އިން ބަލައިގަނެ، އެކަން ރައީސް ޑޮނަލްޑް ޓްރަމްޕް އިއުލާންކުރުމުން އެތައް ބަޔަކު އަންނަނީ ހިތްހަމަނުޖެހުން ފާޅުކުރަމުންނެވެ.\nފަލަސްތީންގެ އެފްއޭގެ ރައީސް ޖިބްރީލް ރަޖޫބް ނޫސްވެރިންގެ ބައްދަލުވުމެއްގައި ވާހަކަ ދައްކަމުން ވިދާޅުވީ މިއީ އިޒްރޭލުން ސިޔާސީ މަންފާއެއް ހާސިލްކުރަން ވެގެން ގުދުސްގައި ކުޅެން ހަމަޖެއްސި މެޗެއް ކަމަށެވެ.\n"އިޒްރޭލް ސަރުކާރުން ބޭނުންވަނީ މި މެޗުގެ އެހީގައި ސިޔާސީ މަންފާއެއް ހޯދަން. ގުދުސް އަށް ވެރިވެގަންނަން ކުރާ މަސައްކަތުގައި ދުނިޔޭގެ ސަމާލުކަން ހޯދަން. މި މެޗަކީ ސިޔާސީ ހަތިޔާރެއް،" ރަޖޫބް ވިދާޅުވި އެވެ.\nއޭނާ ވިދާޅުވީ މި މެޗު ނުކުޅެން މެސީގެ ކިބައިން އެދޭ ކަމަށާއި އެކަން އާޖެންޓީނާގެ ފުޓްބޯޅަ ފެޑެރޭޝަނަށް ވެސް ހުށަހަޅާފައިވާނެ ކަމަށެވެ.\n"މެސީ އަކީ ސުލްހަ އާއި ލޯބީގެ ރަމްޒެއް. އަހަރެމެން އޭނާ ގާތުގައި އެދެން މި ފަދަ ސިޔާސީ ގޮތުން ބަޔަކަށް ބާރު ލިބޭ ފަދަ ކަމެއްގައި ބައިވެރިނުވަން. އަރަބިންގެ ތެރޭގައި އަދި މުސްލިމުންގެ ގިނަ އަދަދެއްގެ ބަޔަކު މެސީ އަށް ސަޕޯޓްކުރޭ. މި މެޗުގައި މެސީ ކުޅެފިނަމަ އަހަރެމެން އޭނައާ ދެކޮޅަށް ވެސް ހަޅުތާލުކުރަން ތައްޔާރު،" ރަޖޫބް ވިދާޅުވި އެވެ.\nއިޒްރޭލުން މި މެޗު ގުދުސްގައި ކުޅެން ނިންމާފައިވަނީ ފީފާގެ ގަވައިދުތަކާ ވެސް ހިލާފަށް ކަމަށާއި އެކަން ފީފާ އަށް ވެސް ހުށަހަޅާނެ ކަމަށް ރަޖޫބް ވިދާޅުވި އެވެ.\nބޮޑެތި މުބާރާތްތަކަށް ދިއުމުގެ ކުރިން މީގެ ކުރިން ވެސް އާޖެންޓީނާ އިން ވަނީ އިޒްރޭލާ އެކު މެޗު ކުޅެފަ އެވެ. އެންމެ ފަހުން 1998 ވަނަ އަހަރުގެ ވޯލްޑް ކަޕް ކުރިން ކުޅުނު މެޗުން އިޒްރޭލް ވަނީ 2-1 އިން އާޖެންޓީނާ ބަލިކޮށްފަ އެވެ.


Rahkaatherivaan Beynumihyaa Geygai Thihbavaa, Noonee Sandhoakeh Jahan Jehidhaane! | Kuhli Habaru\nމާލޭން ފުރަތަމަ ފަހަރަށް ކޮވިޑް-19 ގެ ކޭސް އެއް ފެނިގެން 15 އޭޕްރީލް ގައި 24 ގަޑިއިރަށް ނެރިފައިވާ ފުރަބަންދުގެ މުއްދަތް 14 ދުވަހަށް މިދިޔަ ބުރާސްފަތި ދުވަހު ވަނީ އިތުރުކޮށްފައެެވެ.\nފުރަބަންދުގެ މުއްދަތު އިތުރު ކޮށްފައިވަނީ، ފުރަތަމަ ފަހަރަށް ސެނެހިޔާ ކައިރީގައި ހުންނަ ފުލޫ ކުލިނިކަށް ދައްކަން ދިޔަ ދިވެއްސަކު، އޭޕްރީލް 15 ވަނަ ދުވަހު ފައްސިވެ 24 ގަޑި އިރު ނުވަނީސް އޭނާގެ ޑައިރެކްޓް ކޮންޓެކްޓުތަކެއް ފައްސިވުމާއި ގުޅިގެންނެވެ. އަދި މި މީހާއަކީ ފައްސިވެފައިވާ މީހަކާ ކުރިން އެއްވެސް ވަރަކަށް ބައްދަލުވެފައިވާ މީހެއް ނޫކަން ހެލްތް ޕޮރްޓެކްޝަން އެޖެންސީ އެޗްޕީއޭ އިން ވަނީ މުޅި ދިވެހި ރާއްޖެއަށް އަށް ކަށަވަރު ކޮށް ދެއްވާފައެވެ. މިހާރު މި ވައިރަސް ހަލުވިކަމާއެކު މި ވަނީ މުޖުތަމައު ތެރޭގައި ފެތުރެން ފަށައިފައެވެ.\nރާއްޖޭގައި ކޮވިޑް-19އަށް ފައްސިވާ މީހުންގެ އަދަދު ދަނީ ދުވަހަކުން ދުވަހެއް އިތުރުވަމުންނެވެ. މިހާރު މުޅި ރާއްޖެއިން ކޮވިޑް-19އަށް ޕޮޒިޓިވް ވެފައިވަނީ 84 މީހުންނެވެ. މީގެ ތެރެއިން 39 ދިވެހިންނާއި 45 ބިދޭސީއަކު ހިމެނެއެވެ.\nމިއަދު 15:30 ގައި ކުރިއަށް ދިޔަ އޮންލައިން ނޫސްވެރިންގެ ބައްދަލުވުމުގައި ޑރ.އަފްޒަލް ވިދާޅުވެފައިވަނީ ލޮކްޑައުން ރަނގަޅަށް ގޮސްފިނަމަ ޕީކަށްގޮސް އަދި ހަމަޔަކަށް އެޅޭނެކަމަށެވެ. އަދި ހަމައެހެންމެ ޑރ. ނަޒްލާއާއި މަބްރޫކް އަޒީޒުވެސް ވަނީ ގޭގައި ތިބުމަށް އެތަށް ނިއުސް ކޮންފަރެންސެއްގައި އިލްތިމާސްކުރައްވާފައެވެ.\nމިހާތަަނަށް ރާއްޖެއިން ކޮވިޑް-19 ޖެހުނު 16 މީހަކު ވަނީ ރަނގަޅުވެފައެވެ. އަދި 80 އަހަރުގެ އުމުރުން ދުވަސްވީ މީހެއްގެ ޙާލު ސީރިއަސް ކަމަށް އެޗްޕީއޭއިން މިއަދު ވަނީ އިއުލާނުކޮށްފައިވެއެވެ.\n”ކުއްލި ޚަބަރު“ ގެ އެދުމަކީ، ރައްކާތެރިވާން ބޭނުމިއްޔާ ގޭގައި ތިއްބަވާ، ސިއްހީ މާހިރުންގެ ލަފާގެ މަތިން އަމަލު ކުރުމަށާއި، ކޮވިޑް-19 މުޅި ރާއްޖެއިން ފިލާގެން ދަން ދެން ގޭގައި މަޑު ކުރުމަށެވެ.


Kaashidhoo Aai Dhiffushi Dhandu Ge Sub Base Elhumah Havaalukoffi - Vaguthu\nކާށިދޫ އަދި ދިއްފުށީ ދަނޑުގެ ސަބް ބޭސް ތައްޔާރުކުރުމަށް ހަވާލުކޮށްފި\nއެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ފަރާތުން ރާއްޖޭގެ އެކިކަންކޮޅުތަކުގައި ތަރައްގީކުރުމުން އަންނަ ފުޓްބޯޅަ ދަނޑުތަކުގެ ތެރެއިން ކ. ކާށިދޫ އަދި ކ. ދިއްފުށީ ދަނޑު ތަރައްގީކުރުމަށް ސަބް ބޭސް ތައްޔާރުކުރުމުގެ މަސައްކަތް ހަވާލުކޮށްފިއެވެ.\nމިއަދު ޔޫތު މިނިސްޓްރީގައި ބޭއްވި ސޮއިކުރުމުގެ ރަސްމިއްޔާތުގައި މި މަސައްކަތް ހަވާލުކޮށްފައިވަނީ ޓީ.އޭ ކޮންސްޓްރަކްޝަން އެންޑް ޓްރޭޑިންގ ޕްރައިވެޓް ލިމިޓެޑާއެވެ. މިނިސްޓްރީގެ ފަރާތުން މި އެއްބަސްވުމުގައި ސޮއިކުރެއްވީ ޑެޕިއުޓީ މިނިސްޓަރ އަހްމަދު އިބްރާހިމްއެވެ.\nޓީ.އޭ ކޮންސްޓްރަކްޝަންގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރ މުހައްމަދު ތައުފީގްއެވެ.\nދިއްފުށީ ދަނޑުގެ މަސައްކަތް ހަވާލުކޮށްފައިވަނީ 1،884،901.76 (އެއް މިލިއަން އަށްލައްކަ އަށޑިހަ ހަތަރު ހާސް ނުވަސަތޭކަ އެއް ރުފިޔާ) އަށެވެ. މި މަސައްކަތް އެ ކުންފުންޏާއި ހަވާލުކޮށްފައިވަނީ ސައިޓު ހަވާލުކުރާތާ 14 ދުވަހުގެ ތެރޭގައި މަސައްކަތް ފަށައި 27 ދުވަހުގެ ތެރޭގައި ނިންމާ ގޮތަށެވެ.\nކާށިދޫ ދަނޑުގެ މަސައްކަތް ހަވާލުކޮށްފައިވަނީ 2،274،907.76 ރުފިޔާއަށެވެ. މި މަސައްކަތް އެ ކުންފުންޏާއި ހަވާލުކޮށްފައިވަނީ ސައިޓު ހަވާލުކުރާތާ 14 ދުވަހުގެ ތެރޭގައި މަސައްކަތް ފަށައި 35 ދުވަހުގެ ތެރޭގައި ނިންމާ ގޮތަށެވެ.\nރާއްޖޭގެ އެކި ކަންކޮޅުތަކުގައި ސަރުކާރުން ދަނީ ފުޓުބޯޅަ ދަނޑުތައް އެޅުމުގެ މަސައްކަތް ކުރަމުންނެވެ. މި ދަނޑުތައް އެޅުމާއެކު މުޅި ރާއްޖެއަށް ހުޅުވާލައިގެން ދިވެހި ޕްރިމިއަރ ލީގުގެ މެޗުތައް ކުޅުމަށް އެފްއޭއެމުން ދަނީ ޕްލޭންކުރަމުންނެވެ.\nދިހަ އަހަރަށްފަހު މާޝަލް އާޓްސްއަށް ކުޅިވަރު އެސޯސިއޭޝަނެއްގެ ދަރަޖަ\n32 ރަށެއްގައި އައުޓްޑޯ ޖިމް އިންސްޓޯލްކުރުމަށް ބަޔަކާއި ހަވާލުކޮށްފި\nފުވައްމުލަކު ފުޓުބޯޅަ ދަނޑުގައި ޓާރފް އަޅައިފި\nއޭޕްރީލް 29, 2021 21:59\nޢެކަނި އެކަކަށް އެންމެ ގިނަ ހަބަރު ލިޔާ މިހަކަށް ޝާހުވާނެ.\nޜާއްޖެއާއި ބޭރު ދުނިޔޭގެ ކުޅިވަރު ހަބަރުތަށް ކިޔުންތެރިންނާއި ހަމަޔަށް ގެނެސްދޭން ތިކުރާ ބުރަ މަސައްކަތަށް އައްސަރިބަހާއި ސަާބަސް ރައްދުކުރަން.


SunOnline: Story: #Cottage - ep40\n1 އަހަރު6މަސް ކުރިން - 30 ޑިސެމްބަރ 2016 9\nޒޯހަން ބަލިވެގެން އައިސީޔޫގައި އޮތުމަށްފަހު ޕްރައިވެޓްރޫމަކަށް ޝިފްޓްކުރާންދެން ހެނާ އުޅުނީ ނަމާދުކޮށްގެން ދުޢާކުރުމުގައެވެ. ޒޯހަންއަށް ޝިފާލެއްވުމަށް އޭނަ ރޮއިފާ ދުޢާކުރިއެވެ. ފިރިމީހާ ނޫން އެހެން މީހަކަށް އެހިތުން ޖާގައެއް އޮތަސް އެކަން ހަދާންނެތުމަށްވެސް އޭނަ ދެންނެވިއެވެ. އޭނަ ޒޯހަންގެ މަތިން ހަދާން ނައްތާލާ މައިކަލްއަށް އިޚުލާސްތެރިވާން ކުރާ މަސައްކަތް ދެނެވޮޑިގެންވަނީ މާތްﷲއެވެ. އެހެން ހުއްޓާ މައިކަލްއާއިއެކު ޒޯހަންގެ އާއިލާ އެގެއަށް އައެވެ. މައިކަލް ދައުވަތުދީގެން މެންދުރު ކެއުމަށެވެ. ހެނާ މޭޒުމަތި ތައްޔާރުކުރުމަށްފަހު ކުޑަކޮށް ރީތިވެލިއެވެ. އެއަށްފަހު ކޮޓަރީގެ ދޮރު ހުޅުވާލާފައި ނުކުތުމާއިއެކު ފެނުނު ސޫރައަކުން ހަތަރެސްފައި ފިނިވާގޮތްވިއެވެ. ކުރިމަތީގައި ހުރީ އެމީހަކު ދެކޭހިތުން ލޮލު ފިޔަ ޖަހައި ނުލެވިގެން އުޅުނު މީހާއެވެ. ޒޯހަންއެވެ. އަތުގެ މުލައްދަނޑިއަށް ހިފާފައިވާ ޓީޝާޓަކާއި ޖިންސެއްގައި ހުރިއިރު ހާދަ ފުރިހަމައޭ ހިތަށް އެރިއެވެ. ހެނާ ތިމާއަކީ ކާކުކަން ހަނދާންވެފައި އަވަހަށް ޒޯހަންއާއި ހަމަޔަށް އައިސްފާ ހުއްޓިނުލާ ކުރިއަށް ހިނގައިގަތުމުން ޒޯހަން އެއަތުގައި ހިފާ މަޑުކުރުވިއެވެ.\n"ހެނާ. ކިހިނެއްތަ؟ " ޒޯހަން އަހައިލިއެވެ.\n"ލީވް މައި ހޭންޑް ޕްލީޒް..." އެއަތުގައި ޒޯހަން ހިފައިލުމުން ދެޖިސްމުގައި ކަރަންޓު ޖެހުނު ހެން ހީވިއެވެ. ޒޯހަންއަށް ކެތްނުކުރެވިގެން ކުރިއަށް ޖެހިލާފައި ހެނާ ގެނެސް މޭގައި ޖައްސައިލިއެވެ. ހެނާ އެއަތުގެ ތެރެއިން ނިކުންނާން ގަދަހެދިއިރު ބިރުންގޮސް މޫނަށް ހުދުކުލަ ވެރިވެފައި ހުއްޓެވެ.\n"ޒޯހަން ދުރުގައި ހުރެބަލަ. އަހަންނަކީ މީހެއްގެ އަންބެކޭ....." ހެނާގެ ހިތް އޭރުވެސް ތެޅޭލެއް ބާރުކަމުން މޭފަޅާލަފާނެ ކަހަލައެވެ. އޭރު ދެމީހުންގެ ލޯތައްވަނީ ގުޅިފައެވެ. އެތޫނު ދެލޮލަށް ބަލައިލުމުން ގަދަހެދުން ހުއްޓި އިރުކޮޅެއްވާންދެން ބަލަން ހުރެވުނީއެވެ. ޖަޒުބާތުގައި ޖެހިގެންގޮސް ޒޯހަންއަށް ހެނާގެ ނިތްކުރީގައި ބޮސްދެވުނެވެ. އެ މަންޒަރު ދެކެން ހުރި މޫމިނާގެ މޫނުމަތީގައިވާ ހިނިތުންވުން ގެއްލި އިންތިހާދަރަޖައިގެ ރުޅިވެރިކަން ދެލޮލަށް ވެރިވެގެން ދިޔުމާއިއެކު އެއްފަރާތަކަށް ހިނގައިގެންފިއެވެ. މައިކަލް ކޮޓަރީގައި އުޅޭކަން އެނގުމުން އެތަނަށް ވަދެފާ މޫމިނާ ދޮރު ލައްޕާލާފައި ތަޅުލިތަން ފެނުމުން މައިކަލްވެސް ހައިރާންވިއެވެ. މަންމަގެ ބަލިކަށިކަމުން އެހާ އުދަގުލުން ހިނގޭއިރުވެސް އެހާލުގައި އެކަނިމާ އެކަނި އެހެރީ އޭނައާއި ހަމަޔަށް އައިސްފައެވެ. ވަރަށް ހިތްވަރުކޮށްލާފައެވެ. އެމޫނުވަނީ ދަލުން ފެންވެރިފައެވެ. މައިކަލް މަންމަ ތަނެއްގައި ބައިންދަން އުޅުމުންވެސް މޫމިނާ އިންކާރުކޮށްފައި ތުންފިތާލިއެވެ.\n"މައިކަލް. މަންމަ ބުނަން މިއުޅޭ އެއްޗަކީ ރޮޒާލިއާއަކީ އޭނަގެ ދަރިންނެކޭ އެއްވެސް ތަފާތެއް ނެތްކަން މަންއަށް ޔަގީންވެއްޖެ. މަންމަގެ އަތުން ފިރިމީހާ ޖަހައިގަތީ އަމިއްލަ ކޮއްކޮ. އެކަމަކު މަންމަ މާފުދިނީ. ހަމަ އެގޮތަށް ހެނާވެސް އުޅުން އެހެރީ............." މޫމިނާގެ އަޑުވެސް ރޫރޫއަޅަން ފެށިއެވެ.\n"މަންމާ. ކިހިނެއްވީތަ؟ " މައިކަލް ހާސްވިއެވެ. ޒޯހަން އާއި ހެނާ އެކީ ގައި ނިދާކަން މަންމައަށް އެނގުނީ ބާވައެވެ. އެހާވަރުން ފޮރުވައިގެން އުޅެނިކޮށް މަންމަގެ ކަންފަތަށް އެއަޑު ގޯސްކޮށް ގެނެސްދިނީ ކާކުހެއްޔެވެ؟ އޭނަ މަންމަގެ ހުވަފެންތައް ފުރިހަމަކޮށްދޭން އެހާވަރުން ކުރިކަމެއް ނުބައިކޮށް ދާތަން ދެކޭކަށް ބޭނުމެއްނޫނެވެ.\n"މަންމައަށް ފެނުނީ ދެންމެ... ޒޯހަންއާއި ހެނާ ބައްދަބައްދާފައި އުޅުނީ. މަންމަ ހިޔެއްނުކުރަން ހެނާ އެހާ ގޮތްކުޑަވެދާނެ ކަމަކަށް. ހެނާ ހާދަ ނުލަފައޭ. ހެނާދެކެ މަންމަ ހާދަ ލޯތްބެއް ވިއޭ، މަންމަ ހީކުރީ އެއީ ވަރަށް ރަގަޅު ކުއްޖެއްކަމަށް. ދަރިފުޅަށް ވަފާތެރި ތެދުވެރި ކުއްޖެއްކަމުގައި ހުންނާނެކަމަށް. އެކަމަކު މަންމަ އެހާވަރުކޮށްގެން ދަރިފުޅަށް މިދެވުނީ ކޮންފަދަ ބޮޑު ލަނޑެއް. ދަރިފުޅާ....."\n"....މަ....މަންމައަށް...މާފު........." މޫމިނާ އެއްޗެކޭ ބުނަން އުޅުނެވެ. ކުއްލިއަކަށް މޫމިނާއަށް ގޮތެއްވާހެން ހީވެގެން މައިކަލް ދުވެފާގޮސް މަންމަގެ ގައިގާ ހިފަހައްޓާއިރަށް އޭނަ އަތުގެ ތެރެއަށް މޫމިނާ ދެމިއްޖެއެވެ. މައިކަލް ވަރަށް ހާސްވެފައި ޒޯހަންމެންނަށް ގޮވަން ފެށުމުން ޒޯހަންވެސް ދުވެފާއައެވެ. ވަގުތުނަގާ ނުލާ އެމްބިއުލެންސަށް ގުޅައިގެން މޫމިނާ ހޮސްޕިޓަލަށް ގެންދެވުނީ އިމަޖެންސީގައެވެ. މައިކަލް ހާސްވެފައި ހުރިވަރުން އަނގައިން ބުނާނެ ހިތްވަރެއްވެސް ނުލިބުނެވެ. އެންމެން އައިސީޔޫގެ ބޭރުގައި މަޑުކޮށްލައިގެން ތިބީ ބުނާނެ އެއްޗެއް ނޭގިފައެވެ. ޒޯހަންގެ ބައްޕަ ބުނަމުންދިޔައީ އޭނަގެ ޚަރަދުގައި ބޭރު ގައުމަކަށް ގެންގޮސްގެން ފަރުވާކުރުވުމަށެވެ. ޑޮކްޓަރުން ކުރަންޖެހޭ ޓެސްޓްތައް ކުރުމަށްފަހު ބުނީ މޫމިނާއަށް ހާޓްއެޓޭކެއް ޖެހުނީކަމުގައެވެ. ހާލު ނާޒުކްކަމުން އެގޮތަށް ބޭރަށް ގެންދިއުމުގެ ހުއްދަދެވެން ނެތްކަމުގައި ޑޮކްޓަރު ބުނެލިއެވެ. މައިކަލް ހުރީ މުޅިން މާޔޫސްވެފައެވެ. މޫނުގައި އަތްއެޅި ގޮތަށް ދެއަތް ނުނައްޓާއިންއިރު ހިތާހިތުން މަންމަގެ ސަލާމަތަށް އެދި އާދޭހާއިއެކު ދުޢާ ކުރެވުނެވެ.\nމައިކަލް ކުޑައިރުއްސުރެން އުޅުނީ އެހެންނެވެ. ބޮޑުކަމެއްވުމުން ނޫނީ އޭނަ ހެއްދި ފަރާތްމަތިން ހަނދާނެއްނުކުރެއެވެ. އަވަށްޓެރިއަކު ނޫނީ ދަންނަ މީހަކު މަރުވެއްޖެއްޔާ އެދުވަސްކޮޅު ބިރުން ނަމާދުވެސް ކޮށްފާނެއެވެ. ޒުވާންވީ ވަރަކަށް ދުނިޔަވީ އުފާތަކުގައި ޣަރަގުވަމުން އައިސް "ވައިޓް މެޖިކް" ނޫނީ ފަންޑިތައާއި ހަމަޔަށް އާދެވުނުއިރު އޭނަވަނީ އެއްކޮށް މަގުން ކައްސާލާފައެވެ. ބާރުގެ ބޭނުން ކުރުމުން އެލިބޭ މޮޅުކަމާއި ފަޚުރަކުން އެކަންތައް ކުރަން ފޯރި ހިފާފައެވެ. ޖިންނީންގެ މާސްޓަރަކަށް ޒުވާން އުމުރުގައިވާން އޭނަ ހުރީ ބޭނުންވެފައެވެ.\nމޫމިނާގެ ކުއްލި މަރުގެ ޚަބަރު ޑޮކްޓަރު ގެނެސްދިނުމުން މައިކަލް ހުރީ ގަނޑުވެފައެވެ. ލޮލުން ކަރުނައެއްވެސް ނާދެއެވެ. އޭނަ އުޅުނީ އެހެން މީހުންފަދައިން މަންމަގެ ފުރާނަނެތް މަސްގަނޑު ގެއަށް ގެންގޮސް ވަޅުލުމުގެ ކަންތަކުގައި އަވަދިނެތިއެވެ. އިރުކޮޅެއްގެ ތެރޭގައި ގެއަށް މީހުންވަދެ ފުރާލައިފިއެވެ. ރޮޒާލިއާވެސް އާޒް ގޮވައިގެން އައިއިރު ދެލޮލުން ހިފެހެއްޓުމެއްނެތި ކަރުނަ އޮހެއެވެ. ރޮއިރޮއި ދެލޯ ރަތްކޮށްގެން ހުރެ މޫމިނާގެ މޫނުގައި ފިރުމަން ހުއްޓެވެ. އަމީރާވެސް ހުރީ ވަރަށް އަސަރުކޮށްފައެވެ. އޭނަގެ މޫނުމަތިން ފެންނަ ހިތާމަވެރި އަސަރުތައް އެއީ އެކަނި މޫމިނާގެ މަރާއި ގުޅިފައިވާ ކަމެއްހެން ހިޔެއްނުވެއެވެ. ދެލޮލުގެ ކައިރިފަށް ދުޅަވެ ކޯތާފަތްވަނީ ހިކިފައެވެ. އެއޮތް ރީތި އަންހެންކުއްޖާގެ މޫނުމަތި މިލާ ރީތިކަމަށް ހިތާމައިގެ ހިޔަނި އެޅިއްޖެއެވެ.\nހެނާއަށް މާ ބޮޑުވަރުވިއެވެ. ދުވަސްކޮޅަކަށް ނަމަވެސް ބޮޑުދައިތަގެ ފަރާތުން ލިބިފައިވާ ލޯތްބާއި އޯގާތެރިކަން އޭނަގެ ހިތް ހަލާކުކޮށްލައިފިއެވެ. ބޮޑުދައިތަ ހާދަ ވަރަކަށް މާމަ ދަރިފުޅު ދެކޭ ހިތުން އުޅުނެވެ. އެދަރިފުޅު ފެނިވެސްނުލާ ވަކިވެގެން އެދިޔައީ އެންމެންގެ ހިތް ރޮއްވާފައެވެ. ހެނާ ބާލީހުގައި މޫނު ޖައްސާލައިގެން ރޮއިރޮއި އޮތްވާ ކޮންމެވެސް މީހަކު އޯގާތެރިކަމާއިއެކު އިސްތަށިގަނޑުގައި ފިރުމައިލިއެވެ.\n"ހެނާ. ނުރޮއި ޕްލީޒް. ތިގޮތަށް ރުއިމުން އެކަނި ހެނާއަށް ނޫން އަސަރުކުރާނީ. ދަރިފުޅަށްވެސް......" ޒޯހަންގެ އޯގާތެރިކަމުން ފުރިފައިވާ އަޑު ކަންފަތަށް އިވުނީ މިއުޒިކެއްފަދައިންނެވެ. ހިތުގައިވެސް ފިރުމާލަދިންފަދައެވެ. ހިތަށް ބުނަން ނޭގޭފަދަ ފިނިކަމެއް ލިބުނެވެ. ޒޯހަން އެގޮތަށް ވާހަކަދެއްކުމުން ހިތާމަވެސް ކުޑަވިއެވެ.\n"އެއްޗެއް ކައިފިންތަ؟ " ޒޯހަން އަހައިލިއެވެ.\n"އަދި ނުކަން...އެކަމަކު ޕްލީޒް މިތަނުން ދޭ......" ހެނާ ހަނދާންވީ ކުރީ ރެއަކު ޒޯހަން އޭނައަށް ދިން ލަނޑެވެ. އަދިވެސް އޭނައަށްމިވަނީ ދަރިފުޅުގެ ބައްޕަވެސް ކަށަވަރުނުވެއެވެ. އެހެން ހަދާންވުމާއިއެކު ހެނާގެ ހިތުގައިވާ ލޯބި ރުޅީގެ ސިފަ ޚިޔާރުކުރިއެވެ.\n"ޒޯހަން ދާށޭ ބުނެފީމެއްނު. ކޮންމެހެން ދެއްކުންތެރިވެގެން ހެޔޮއެދޭ މީހަކަށްވާނެ ކަމެއްނެތް...." ހެނާ ތެދުވެގެން އެތަނުން ދާން ހިނގައިގަތްއިރު މުޅި ގައިގާ ގަނޑުފެނުގެ ރާޅުތައް ދަތުރުކުރިހެން ހީވިއެވެ. މައިކަލްއަސް ފެނިއްޖެއްޔާ ބޮޑު މައްސަލަގަނޑަކަށް ވެދާނެއެވެ. ބޮޑުދައިތަ މަރުވެގެން އުޅޭއިރުވެސް އޭނައާއި ޒޯހަން މަޖާކުރަން ލޯބީގެ ސަކަރާތްޖަހަން އެއްފަރާތްވެލީކަމުގައި ހީކުރާނެއެވެ. ޒޯހަންދެކެ ވާ ލޯބި އޭނަ ޖެހޭނީ ސިއްރުކޮށްފައި ބާއްވާށެވެ.\nބޭރަށް ނުކުންނާން ގޮސްފައިވެސް ކާކޮޓަރިއަށް ވަދެ އެއްޗެއް ކައިލެވުނީ ޒޯހަން އެދުނީތީއެވެ. އެލޯބީގެ ހައްގުގައެވެ.\nމޫމިނާގެ ޖަނާޒާގެ ކަންތައްތައް ނިމިގެން އައިގޮތަށް މައިކަލް އެންމެން ކައިރީ އެދުނީ ގެއަށް ދިޔުމަށެވެ. އޭނަ އެކަނިވެލާން ބޭނުންކަމުގައި ބުނެލިއެވެ. މައިކަލް އެހާ ހަމަޖެހިލައިގެން ހުރުމުން އެންމެނަށްވެސް ހައިރާންކަމެއް ލިބުނަސް އެކަމާއި އުފާވިއެވެ. މައިކަލް މަންމަދެކެ ވާ ލޯތްބަކީ މަޝްހޫރު ވާހަކައެކެވެ. ފިރިހެންދަރިއަކު މަންމައަށްޓަކާ ވާ ލޯބީގެ މަތިވެރި މިސާލެއްކަމުގައި އެންމެން ހީކުރެއެވެ. ނަމަވެސް އެހާ ލޯބިވާ މަންމަ ނިޔާވުމުން މައިކަލްގެ ލޮލުން އެންމެ ކަރުނަ ތިއްކެއްވެސް ނައެވެ. ހިތް ހަރުކަމުންނެވެ. ނޫނީ ދެއްކުންތެރި ލޯތްބަކީއެވެ. ޒޯހަންވެސް އެކުވެރިޔާގެ ހިތްވަރަށް ތައުރީފުކުރިއެވެ. އޭނަ ދެކުނުގޮތުން އެއީ ހިތްވަރުގަދަކަމެވެ. ބޭރުފުށުން އެގޮތް ދައްކައިގެން ހުއްޓަސް މައިކަލްގެ ހިތް ރޯނެވަރު އެނގި ޒޯހަން ގެ ހިތް ހަމްދަރުދީއިން ފުރުނެވެ. އޭނަ ހިތްވަރުދީފައި ޒޯހަންއަށް މެސެޖްވެސް ކުރިއެވެ. އޭނަގެ އެފްބީގައިވެސް އަސަރުގަދަ ސްޓޭޓަސްއެއް ލިޔުނެވެ.\nޒޯހަން އެގޭގައި މަޑުކުރާން އުޅުމުން މައިކަލް ބުނީ އޭނަ ބޭނުމީ އެކަނިވެރިކަން ކަމުގައެވެ. ހެނާއާއި ބެހޭގޮތުން އެއްޗެކޭ ބުނަން އުޅެފާވެސް ޒޯހަން މައިކަލްއަށް އިތުބާރުކުރިއެވެ. މައިކަލް އޭނަ ހެނާއާއި ކައިވެނިކުރަން މަޖުބޫރުކުރީވެސް އޭނަގެ މަންމަގެ ހައްގުގައެވެ. މިއަދު މަންމަ ދުނިޔޭގައި ނެތުމުން އެކައިވެނީގެ ކަންތައް ފޮރުވައިގެން ތިބުމުގެ މާނައެއްވެސް ނެތެވެ. ނަމަވެސް މަންމަ މަރުވެގެން ހިތާމައިގާ ވާ ދުވަސްކޮޅު އެކަމާއިމެދު ގޮތެއް ނިންމަން ބުނާނެ ހިތްވަރެއް ޒޯހަންގެ ނެތެވެ. ނަމަވެސް އެގޭގައި ހެނާ ބަހައްޓާފައި އޭނަ ދިޔައީ އެހެން އިންސާނަކަށް ނުކުރާފަދަ އިތުބާރެއް އޭނަ މައިކަލްއަށް ކުރެއެވެ. މާޔޫސްވެފައިވާ ހިތަކާއިއެކު އޭނަވެސް ހޮޓެލަށް އެނބުރި ދިޔައީއެވެ.\nމައިކަލް ކޮފީމަގެއް ހިފައިގެން ނުކުތީ ފެންޑާއަށެވެ. ކޮފީއާއި އެއްވަރަށް ސިގްރެޓް ބޮމުންގޮސް އަޅިކެނޑި ފުރިގެން ފައިބާންފެށިއެވެ. އެކި ޚިޔާލުތައް ސިކުނޑިއަށް އުދަގޫކުރަންފެށިއެވެ. އެކަނިވެރިކަން އޭނަ ވަށާލާ ފިއްތާންފެށި ފަދަ އިހުސާސެއް ކުރެވުނެވެ. މާޒީގެ އެކި ދުވަސްތައް ފިލްމެއްގެ ސްކްރީނެއްފަދައިން ލޮލަށް ފެންނަމުން ދިޔައެވެ. މަންމަ އަބަދަށްޓަކާ އޭނައާއި ވަކިވެގެން ދިޔައީކަން ގަބޫލުކުރެވިއްޖެއެވެ. މަންމަގެ ގޮވުމުގެ އަޑެއް ދުވަހަކު ދެން ނީވޭނެއެވެ. އޭނަގެ ކަރުނަތައް ފޮހެލަދީ ގައިގާ ފިރުމާލަދޭކަށް އޭނަގެ މަންމަ ދުވަހަކު ނާންނާނެއެވެ. މައިކަލްގެ ހިތް ކުދިކުދިވެ ކަރުނަތަކެއް ގެ ސިފައިގާ ލޮލުން އޮހެންފެށިއެވެ. ބިންމައްޗަށް ތިރިވިގޮތަށް މަންމަގެ ހައްގުގައި އޭނަ ކަރުނަ އެޅިއެވެ. އެތައް އިރެއްވާންދެން ރުއިމަށްފަހު ތެދުވެގެންގޮސް ދޮރު ލައްޕާލާފައި ވަންއިރުވެސް އޭނަ ހެނާގެ މަތިންވެސް ހަނދާނެއްނުވިއެވެ.\nކޮޓަރިއަށް ވަދެފާ އޭނަ ލައިގެން ހުރި އެއްޗެހި ބޭލުމަށްފަހު ޝަވަރުދަށުގައި ހުއްޓިލިގޮތަށް އެތައް އިރެއްވާންދެން ހުރިއިރު އެކި ގޮތްގޮތަށް ވިސްނަމުން ދިޔައެވެ. މަންމަގެ އެންމެ ފަހު ވަގުތު އޭނައާއި ދެއްކި ވާހަކަތައް ޚިޔާލަށް ގެނެސްގެން އެއިން ކޮންމެ ޖުމްލައަކާއިމެދު ވިސްނިއެވެ.\n"ހުރިހާވެސް ކުށްވެރިއަކީ އެގޮތްކުޑަ އަންހެންކުއްޖާ. އަހަރެންގެ އެކުވެރިއެއްގެ ގޮތުގައި ހުރެގެންވެސް ޒޯހަންއާއި ހެނާ އަހަންނަށް ސިއްރުން ކުޅިގަނޑެއް ހިންގީ. ޒޯހަންވެސް އަހަންނަށް އޮޅުވާ މަކަރުހެދީ. ހެނާއަށް ޒޯހަންވަނީ ހުރިހާ އެއްޗެއް ކިޔާދީފައި. ދެމީހުން އަހަރެން މޮޔަ ހައްދާލީ. ހިތުން ނުފިލާވަރުގެ ލަނޑެއް އެދެމީހުންނަށް ދޭނަން. ބަލާނަން ކާކަށްތޯ ކުރި ލިބޭނީ. މަންމަ ވަކިވެގެން ދިޔައީ ފެނުނު މަންޒަރެއްގެ ބޮޑުކަމުން. އެވެސް އަދި ޒޯހަންގެ އާއިލާއަށް ސައިދޭންވެގެން ގެނެސްތިއްބާ. ކިހާ ގޮތްކުޑަމީހެއް. އެކަމުގެ ހިތި ސަޒާދޭނަން. ލާހިކެއް ނޫން ދެން ހެނާ ދިރިހުއްޓާ އޭނައަށް ފެންނާކަށް......." މައިކަލް ތުވާލިން އެ ކަސްރަތީ ހަށިގަނޑު ހިއްކާލުމަށްފަހު ނިދަންލާ ހަރުވާޅެއް ލިއެވެ. ކާކޮޓަރިއަށްވަދެ އަނެއްކާވެސް ކަޅު ކޮފީއެއް ތައްޔާރުކޮށްލުމަށްފަހު ކުޑަދޮރު ކައިރީގައި އަނދިރިކަމުގެ ތެރެއަށް ބަލަން ހުއްޓެވެ.\nތަންކޮޅެއް ދުރުން ހުރަސްކޮށްލި ހިޔަނިތަކެއް މައިކަލްއަށް ފެނުމުން ދޮރު ލައްޕާލާފައި އޭނަގޮސް ހިފައިލީ ހެނާގެ ކޮޓަރީގެ ތަޅުގައެވެ. އެތެރެއަށްވަދެ ބަލައިލިއިރު ހެނާއޮތީ ބާލީހުގައި ބައްދާލައިގެން ނިދާލާފައެވެ. މައިކަލް ކައިރީގައި އިށީދެފާ ހެނާ އޭނައާއި ވީ ފަރާތަށް މޫނު އަނބުރާލައިފިއެވެ. ނިދަންއޮތްއިރުވެސް އެމޫނުމަތިން ފެންނަނީ މައުސޫމްކަމެވެ.\n"ހެނާ.........." މައިކަލް ހެނާގެ އަތުގައި ހިފާ ތަޅުވައިގަތީ ހޭލައްވާށެވެ.\nހެނާ ކުއްލިއަކަށް ސިހިފައި ކަހަލަ ގޮތަކަށް ބަލައިލިއެވެ. ފަނޑު އަލިކަމުގެ ތެރެއިން މައިކަލްގެ ލޯ ވިދަނީ ނުރައްކާތެރިގޮތަކަށެވެ.\n"މައިކަލް މި ދަންވަރު......ކުއްލިއަކަށް އައީމަ ބިރުވެސް ގަނެއްޖެ..." ހެނާ ކުޑަކޮށް އަޅައިގެންފާ ވާހަކަދެއްކިއެވެ. ކޮންމެވެސް ނޭގޭ ސަބަބަކާހުރެ އޭނަގެ ހިތްވަނީ މައިކަލްއާއިމެދު ނުތަނަވަސްވެފައެވެ. މައިކަލްއާއި ޒޯހަން ކޮންމެވެސް ކަހަލަ ކުޅިގަނޑެއް ކުޅެމުންދާކަން އޭނައަށް ވަނީ ވިސްނިފައެވެ. ޔަގީންނުވަނީ އެދެމީހުންވެގެން އެކުރަނީ ކޮންކަމެއް ކަމެވެ.\n"އެނގެއެއް ނު އަހަރެން މިތަނަށް އަންނާނީ ކޮން ބޭނުމަކުކަން. އަހަރެން ނާންނަން ހެނާއަށް ގެއްލުމެއްދޭކަށް. އައިމް ޔޯ ހަޒްބެންޑް. ވީއިރު އަހަރެން ބޭނުން ގަޑިއެއްގައި މިތަނަށްވެސް ވަދެވޭނެ. ހެނާ މާ ގަދަޔަށް ނިދާފައި އޮތީމަ ހޭލައްވަން ޖެހުނީ.. އަބަދުވެސް މާ ވަރަކަށް ނިދާމީހެއް ނު ތިއީ........." މައިކަލް ކައިރީގައި އޮށޯވެލަމުން އަތްދިއްކޮށްލީ އޭނަގެ އަތުތެރެއަށް އަންނާށޭ ބުނާފަދަ ގޮތަކަށެވެ. ހެނާ ކިތަންމެހާވެސް ޖެހިލުންވިއެވެ. މައިކަލްއާއި މެދު ފިރިޔެއްގެ ހައިސިއްޔަތުން ނުދެކެވޭއިރު ކުއްލިއަކަށް އެގޮތަށް މައިކަލްގެ ހަރަކާތް ހުރުމުން ހެނާ ކަންބޮޑުވެފައި އަދި ދެލޯ ބޮޑުކޮށްލެވުނީއެވެ. ބޭއިޚުތިޔާރުގައެވެ. ހެނާގެ އެ ހަރަކާތުން މައިކަލްގެ މޫނުމަތީގައި އެތިފަހަރެއް ޖެހުމެކޭ އެއްވަރުވިއެވެ. ރޯމާ ދުވާލު އޭނަގެ މަންމަމެންގެ ކުރިމަތީގައި ޒޯހަންއާއިއެކު އެވައްތަރަށް އުޅެން ޖެހިލުމެއްނުވި އަންހެނެކެވެ. ރުޅިވެރިކަމާއިއެކު އޭނަގެ އަތުގެ ތެރެއަށް ދަމައިގަނެވުނީ ދަތްވިކައިލަމުންނެވެ. އެހަރުކަށިކަމާއި ރަހުމްކުޑަކަން އަދި ބާރު އިހުސާސްކުރެވިފައި ހެނާގެ ބަލިކަށި ހިތް ރޫރޫއަޅައިގަތެވެ.


ރަސޫލާގެ ސުންނަތާ އެއްގޮތަށް ރޯދަމަހުގެ ދުވަސްތައް ހޭދަކުރުމަށް މިއީ ފުރުޞަތެއް ރަސޫލާގެ ސުންނަތާ އެއްގޮތަށް ރޯދަމަހުގެ ދުވަސްތައް ހޭދަކުރުމަށް މިއީ ފުރުޞަތެއް\nޚަބަރު ސިޔާސީ ވިޔަފާރި ސިއްހަތު ތަޢުލީމު ދުނިޔެ ކުޅިވަރު ދީން މުނިފޫހިފިލުވުން ފޮޓޯ ކޮލަމް ވީޑިއޯ\nރަސޫލާގެ ސުންނަތާ އެއްގޮތަށް ރޯދަމަހުގެ ދުވަސްތައް ހޭދަކުރުމަށް މިއީ ފުރުޞަތެއް\nމިއަހަރުގެ ރޯދަމަހަކީ ފަހުގެޒަމާނެއްގައި މުސްލިމުންނާ ބައްދަލުކުރި އެންމެ ތަފާތު ރޯދަމަހެވެ. ދުނިޔޭގައި ބޮޑު ބަލިމަޑުކަމެއް ފެތުރެމުންދާތީ މިއަހަރުގެ ރޯދަމަހުގެ ދުވަސްތައް އަޅުގަނޑުމެން ގުނަން ޖެހިފައި މިވަނީ ފުރަބަންދުގައި، ގޭގައި ތިބެގެނެވެ. ރޯދަމަހެއް އެއްކޮށް ގޭގައި ތިބެގެން ނިންމާލަން ޖެހުމަކީ އަޅުގަނޑުމެންނަށް ފަސޭހަކަމަކަށް ނުވާނެއެވެ. ސަކަރާތާއި މަޖާ ނުނެގެންޔާ ރޯދަމަހަކަށް ނުވެއެވެ. މިއީ އަޅުގަނޑުމެންގެ ތެރޭގައި އޮތް ސަގާފަތެއް ނަމަވެސް، މިއީ ރޯދަމަހުގެ އަސްލު މަޤްޞަދެއް ނޫނެވެ.\nރޯދަމަހަކީ އަޅުކަމުގެ މަހެކެވެ. އަދި ކެތްތެރިކަމުގެ ސިފަ އެންމެ ފުރިހަމައަށް ދައްކުވައިދޭންޖެހޭ މަހެވެ. އެހެން ނޫންނަމަ ރޯދައިގެ ހަޤީޤީ ދަރުމައާއި ސަވާބެއް ނުލިބޭނެއެވެ. އިސްލާމީ އުތްމަތަށް މިނޫނަސް ދަތިއުނދަގޫ ރޯދަމަސްތައް ބައްދަލުކޮށްފައި އެބަހުއްޓެވެ. ބަދުރު ހަނގުރާމަ ހިނގީ ރޯދަމަހުއެވެ. މައްކާ ފަތަހަކުރެއްވީވެސް ރޯދަމަހުއެވެ. ނަމަވެސް ދަތި އުނދަގޫ ޙާލަތުގައިވެސް އަޅުގަނޑުމެންގެ ރަސޫލާ، މުޙައްމަދު ޞައްލަﷲ އަލައިހި ވަސައްލަމްއާއި ސަހާބީން ގެންދެވީ ދީނީ އަޅުކަންތައް ފުރިހަމައަށް އަދާކުރައްވަމުންނެވެ.\nއެހެންކަމުން ދުނިޔޭގައި ނުރައްކާތެރި ބަލިމަޑުކަމެއް ފެތުރެމުންދާ މިދަނޑިވަޅުގައި، ގޭގައި ތިބެގެން އަޅުގަނޑުމެންގެ ގިނަ ބަޔަކު ރޯދަމަހުގެ ދުވަސްތައް ހޭދަކުރަންޖެހޭއިރު މިއީ ރަސޫލާގެ ސުންނަތާ އެއްގޮތަށް ރޯދަހިފުމަށް ލިބޭނެ ފުރުޞަތެކެވެ.\nއަޅުގަނޑުމެން ރޯދަމަހަށް ތައްޔާރުވުމުގެ ސަޤާފަތަށް ބަލާލާއިރު، ކާބޯތަކެތި ގަނެ އެއްކުރެއެވެ. ގޭގައި ގެންގުޅޭ ތަކެއްޗާއި ފަރުނީޗަރުތައް ބަދަލުކުރެއެވެ. ބޮޑެތި މާހެފުންތައް ބާއްވައެވެ.\nރަސޫލާގެ ހަޔާތްޕުޅަށް ބަލާލާއިރު، ރޯދަމަސް އައުމުގެ އެތައް ދުވަހެއްކުރިން ރަސޫލާއާއި ސަހާބީން ތައްޔާރުވެވަޑައިގަންނަވަނީ ރޯދަމަހުގެ ސަވާބާއި ދަރުމަ ހޯއްދެވުމަށެވެ. ރޯދަމަސް ގާތްވާ ވަރަކަށް އެމަހުގެ މާތްކަމާއި އެމަހުގައި ލައިލަތުލްގަދުރްވިލޭރޭ ހިމޭނޭކަމުގެ އުފާވެރި ޚަބަރުތައް ސަހާބީންނަށް ދެއްވައެވެ. އެހެންކަމުން ރޯދަމަސް ފެށޭއިރު ހުރިހާ ސަހާބީންގެވެސް ވިސްނުން އެއްކޮށް ހުއްޓިފައި ހުންނަނީ އަޅުކަމާއި ހެޔޮ އަމަލުތައް ގިނަ ކުރުމަށެވެ.\nއަޅުގަނޑުމެން ގޭގައި ތިބޭއިރު ހުސްވަގުތު އިންތިހާއަށް އެބައޮތެވެ. ވިސްނަންވީ އެވަގުތުތަކުގެ ބޭނުން ހެޔޮގޮތުގައި ހިފާށެވެ. ސޯޝަލް މީޑިއާގައި ބޭކާރު ކަންތައްތަކާ ޒުވާބުކުރުން އުޅުމުގެ ބަދަލުގައި، ހެޔޮގޮތުގައި އެވަގުތުތައް ހޭދަކުރަންވީއެވެ. ޤުރުޢާން ކިޔެވުމާއި ނަމާދުކުރުން އިތުރުކުރަންވީއެވެ.\nއަޅުކަމުގައި ހޭދަކުރާ ވަގުތު އިތުރުކުރުން\nއާއްމު ގޮތެއްގައި ރޯދަމަހު އަޅުގަނޑުމެންނަށް ބޮޑަށް އިސްކަންދެވެނީ ބޮޑެތި ރޯދަ ވީއްލުންތައް ތައްޔާރުކޮށް، އިޖްތިމާޢީ އިހްތިފާލްތައް ގިނަ ކުރުމަށެވެ. ރޯދަ ވީއްލުމަށްފަހު ކޮފީތަކަށް ދިއުމާއި ސައިކަލާއި ކާރު ބުރުޖެހުމުގައި ވަގުތުތައް ބޭކާރުކުރުމަށް އަޅުގަނޑުމެންގެ ތެރެއިން ބައެއް މީހުން ވަނީ އާދައަކަށް ހަދާފައެވެ. އިޖްތިމާޢީ ގުޅުން ވަރުގަދަ ކުރަންޖެހެއެވެ. ނަމަވެސް ދީނީ ވާޖިބުތައް އަދާކުރުމަށްފަހުއެވެ. އެހެންނޫންނަމަ އެކަމުގެ ފައިދާއެއް ނެތެވެ.\nރަސޫލާ ރޯދަމަސް ހޭދަކުރެއްވި ގޮތަށް ބަލާލާއިރު، ރޯދަ ވީއްލަވަނީ އާއިލާއާއެކު ގޭގައެވެ. ރޯދަ ވީއްލަވަނީ ކަދުރުކޮޅެއް ނުވަތަ ފެންފޮދަކުންނެވެ. ރެސްޓޯރަންޓްތަކުން ފެންނަ ބޮޑެތި ޖާފަތްތަކެއް ނުހުރެއެވެ. ރޯދަ ވީއްލެވުމަށްފަހު ވަގުތު ހޭދަކުރައްވަނީ އާއިލާއެކުއެވެ. ދެން ހުރި ވަގުތުތައް ހޭދަކުރައްވަނީ އަޅުކަމުގައެވެ.\nއަޅުގަނޑުމެންނަށް މިއަދު ކުރިމަތިވެފައި މިވާ ޙާލަތުގައި، ރަސޫލާ ރޯދަމަސް ހޭދަކުރެއްވި ގޮތަށް ރޯދަމަހުގެ ދުވަސްތައް ހޭދަކުރެވިދާނެއެވެ. ކާބޯތަކެތި ލިބުން ދަތިވެފައިވާއިރު، ލިބެންހުރި މަދު އެއްޗަކުން އާއިލާއަށް ރޯދަ ވީއްލުން ތައްޔާރުކުރަން އާދަކުރަންވީއެވެ. ވަގުތުތައް ކެއުމާއި ބުއިމާއި ސަކަރާތުގައި ހޭދަކުރުމުގެ ބަދަލުގައި، އަޅުކަމާއި ޤުރުއާން ކިޔެވުމާއި ހެޔޮއަމަލުތައް ގިނަކުރަންވީއެވެ.\nގޭގައި ތަރާވީޙް ނަމާދުކުރުން\nތަރާވީޙް ނަމާދަކީ ރޯދަމަހުގެ އެންމެ ޚާއްސަ އެއް އަޅުކަމަށްވާއިރު، ބަލިމަޑުކަމެއް ފެތުރެމުންދާތީ މިއަހަރުގެ ރޯދަމަހު މިސްކިތުގައި ޖަމާޢަތް ހަދައިގެން ތަރާވީޙް ނަމާދު ކުރެވޭނެ ގޮތެއް ނެތެވެ. މިއީ ވަރަށް ގިނަ ބަޔަކު އެކަމާ ކަންބޮޑުވެ، ދެރަވާ ކަމެކެވެ. ނަމަވެސް މިހާލަތުގައި މި ނޫން ގޮތެއް ނެތެވެ. އަޅުގަނޑުމެންނަށް ގޭގައި ޢާއިލާއާއެކު ނަމާދުކުރެވޭނެއެވެ. ތަރާވީޙް ނަމާދުގެ ދަރުމައާއި ސަވާބު ލިބޭނީ ހަމައެކަނި މިސްކިތުގައި ޖަމާޢަތުގައި ނަމާދު ކޮށްގެނެއް ނޫނެވެ. ރަސޫލާވެސް ގޭގައި ތަރާވީޙް ނަމާދުކުރެއްވިކަން ސުންނަތުން އެނގެއެވެ.\nއަމިއްލަ ނަފްސާމެދު ވިސްނަން ވަގުތު ހުސްކުރުން\nޤުރުޢާން ބާއްވާލެއްވުނީ ރަސޫލާ ހިރާ ފަރުބަދައިގެ ހޮހަޅައިގެ އެކަހެރިވެވަޑައިގެން އިންނަވަނިކޮށެވެ. އެހޮހަޚައިގައި އެމަނިކުފާނު އެކަހެރިވެވަޑައިގަންނަވަނީ އަމިއްލަ ނަފްސާއި ވަށައިގެންވާ ކަންކަމާމެދު ވިސްނަވާ ފިކުރު ކުރެއްވުމަށެވެ. ރޯދަމަހު އަމަލުކުރެއްވި ގޮތަށް ބައްލަވާއިރު، ފަހުދިހައިގެ ދުވަސްތައް ހޭދަކުރައްވަނީ މިސްކިތުގައި އިއުތިކާފްގައެވެ.\nއަޅުގަނޑުމެންނަށްވެސް ރަސޫލާގެ ދިރިއުޅުއްވުމުން މިސާލު ނަގައިގެން އުޅެވިދާނެއެވެ. އަޅުގަނޑުމެންގެ ގެތަކަކީ މިވަގުތު ހިރާ ފަރުބަދައިގެ ހޮހަޅަ ފަދަ ތަންތަނެވެ. އަމިއްލަ ނަފްސާމެދު ފިކުރުކޮށް، އުޅެވެނީ އެންމެ ރަނގަޅަށްތޯ ވިސްނުމަށް ލައްކަ ވަގުތު އެބައޮތެވެ. ދިރިއުޅުމުގައި ހާސިލްކުރަން ބޭނުންވާ އަމާޒުތައް ކަނޑައަޅައިގެން މަސައްކަތްކުރަން ތައްޔާރުވާން މިއީ ރަނގަޅު ވަގުތެކެވެ.\nމިއީ ހަމަޤާއިމުވެސް ތަފާތު ރޯދަމަހެކެވެ. މިފަދަ ރޯދަމަހެއް އަލުން އަޅުގަނޑުމެންނާ ބައްދަލުވުމަކީ ނާދިރުކަމެކެވެ. އެހެންކަމުން މިކަމުގައި ކެތްތެރިކަން އިސްކުރުން މުހިއްމެވެ. މިއީ އަޅުގަނޑުމެންނާ ކުރިމަތިވެފައިވާ ބޮޑު މިއީ އިމްތިޚާނެއްގެ ގޮތުގައި ދެކިގެން، ކެތްތެރިކަމާއެކު މަސައްކަތްކުރުމަކީ މުސްލިމުންގެ ސިފައެވެ. އަދި ކޯވިޑްގެ ތެރެއިން އަޅުގަނޑުމެންނާ ބައްދަލުކުރި ރޯދަމަހަކީ އަޅުގަނޑުމެންގެ މާތް ނަބިއްޔާ ރޯދަމަހުގެ ދުވަސްތައް ހޭދަކުރެއްވި ގޮތަށް އަޅުގަނޑުމެންގެ އަމަލުތައްވެސް ބެހެއްޓޭތޯ ބަލަން މަސައްކަތް ފަށަންވީ ރޯދަމަހެކެވެ.\nއެސްޓީއޯ މެދުވެރިކޮށް 2507 ބޭސް ސިޓީއަކަށް ރާއްޖެއިން ބޭރުން ބޭސް ގެނެސްދީފައިވޭ- އެންއީއޯސީ


Firumaaladheyshey, Episode 35\n9 އޯގަސްޓު 20184ކޮމެންޓް\nލޯބިލޯބި ވަގުތެއްގައި އުއްމީދުނުކުރި ވާހަކައެއް ފެންމަތި ކުރުމުން ޔާދުއާއިމެދު އެލީ ހިތްހަމަނުޖެހުނެވެ. ޖަވާބެއް ދިނުމެއްނެތި ޔާދުގެ އަތް، އެލީގެ ހަށިގަނޑުގައި ވަށައިލުމަށް އޭނާ އަމިއްލައަށް މަސައްކަތްކުރިއެވެ. ހިތްހަމަނުޖެހުމުން، ދެމީހުންގެ ދެމެދު ދުރުކަމެއް އައުމަށް ބޭނުންނުވާތީއެވެ.\n"ކޮންމެވެސް އެއްޗެއް ބުނެބަލަ.. އަހަރުމެންގެ ދަރިފުޅުގެ ހަޔާތުން އެވަރު ފަޚުރުވެރި ވަގުތެއްގައި އެލީ ފުރަގަސްދިނުމަކީ އަހަރެން ވަރަށް ބޭނުންނުވާކަމެއް.. ހަގީގަތަކީ، އަހަރެންގެ ދިރިއުޅުމުގައި މިވަގުތު ހަމަނުޖެހި އޮތް ހަމައެކަނި މައްސަލައަކީ އެލީ! ތިޔަ މިޒާޖު!" މާޔޫސްކަމާއެކު ޔާދު ބުނެލިއެވެ.\n"އަހަރެންގެ މިޒާޖެއް އަހަންނަކަށް ބަދަލެއް ނުކުރެވޭނެ.. ކަނޑައެޅިގެން އެއީ ފެއިލްވާނެކަމެއްކަން އަހަންނަށް ޔަގީންވާ އެއްވެސް ކަމަކާއި އަހަރެން ދުވަހަކުވެސް ކުރިމަތިނުލަން.. އެކަން ޔާދުއަށް ވަރަށް ރަގަޅަށް އިނގެންވާނެ" ޔާދުގެ ގައިގައި ބައްދައިލަމުން އެލީ ބުނެލިއެވެ. ހިތްހަމަނުޖެހުމެއް ނުވަތަ ރުޅިވެރިކަމެއްވެސް މިވަގުތުނެތެވެ.\n"ނޭންގޭ ކަންކަމަށް ގޮތްނިންމުމަށްވުރެން، އެވަގުތެއްގެ ހަގީގަތާއި ކުރިމަތިލުން ބުއްދިވެރި!" އެލީއަށް ވިސްނޭނެކަމަށް، ޔާދު ބުނެލިއެވެ.\nއީތަންގެ ކޮންމެ ބީހިލުމަކުން އެތައް އުފަލެއް މާޔާއަށް ގެނެސްދީފިއެވެ. ނިންޖަށް އެދި ދެލޯ ވަރުބަލިވެއްޖެއެވެ. ނަމަވެސް އެސްފިޔަތައް އެކަމަށް އެއްބަހެއް ނުވިއެވެ. ހިނިތުންވުން މާޔާގެ ތުންފަތާއި މިރޭ ވަކިނުވެއެވެ. ލިބުނު ކޮންމެ އަރާމެއްގެ އިހުސާސް ތަކުރާރުކޮށް ސިކުނޑީގައި އަތުރާލައިފިއެވެ. ކޮންމެ ބީހިލުމަކީ ހީލިކެރުވުމެކެވެ. މުޅި ހަށިގަނޑު އެއަރާމުގައި ބާއިވެރިވެއެވެ. އޮށޯވެގެން އޮވެފައި މާޔާ އެނބުރެލީ އެނދުގެ މަގަތަށެވެ. އަތުތެރޭގައި އޮތް މަޑުމަޑު ބާލީހުގައި ބައްދައިލީ ނުހަނު ލޯބީންނެވެ. ހިނިތުންވެގެން ހިނދުކޮޅަކު އޮތެވެ. ސައިޑްޓޭބަލް މަތީގައި އޮތް ފޯނު ނަގާފައި ދެތިން މެސެޖް އީތަންއަށް ފޮނުވައިލިއެވެ. ޖަވާބަކަށް މާޔާ އިންތިޒާރުކުރިއެވެ. ނަމަވެސް ޚަބަރެއް ނުވިއެވެ. ވަރުބަލިވެފައި ހުރުމުން އީތަން ނިދީކަމަށް ނިންމާފައި މާޔާވެސް ލޯމަރާލިއެވެ.\n"އަހަރެންގެ ދަރިފުޅު، އަހަންނަށްވުރެން ބޮޑަށް އެހެން މީހަކަށް ނޭންގޭނެ.. އާންޔާގެ ފެންވަރާއި އާންޔާއަށް ކާމިޔާބުލިބޭނެކަންކަންވެސް އިނގޭނީ އަހަންނަށް.. ރަގަޅު ކާމިޔާބެއް ލިބޭނެދުވަހަކަށް ޔަގީންކޮށްފައި އެވަރަށް އާދޭސްކުރީ، ޤުރުއާން ޓީޗަރަކު ހޯދަން.. ހަމައެއްގޮތަކަށްވެސް އާންޔާ އެއްބަހެއްނުވި.. ޔާދުވެސް އެއްބަހެއްނުވި.. އަހަންނަށްވެސް ޔަގީންވޭ، އޭނާއަށް ރަގަޅު ޓީޗަރަކު ލިބިއްޖެއްޔާ ތިބުނާ ފެންވަރަށް ތައްޔާރުކުރެވޭނެކަން.. އަހަރެންވެސް ހަމަ އަމިއްލައަށްވެސް، އެދުވަހަކުން ބޮޑެތި މުބާރާތްތަކުގައި އާންޔާ ބައިވެރިކުރާނަން.. މިފަހަރު އަދި ބައިވެރިކޮށްގެން ތިއުޅެނީ ގައުމީ މުބާރާތުގައި، ކޮބައި ބޭނުމަކީ؟ ލަދުވެތިކަން ނޫނީ ނުލިބޭނެ! ކުޑަމިނުން ސްކޫލު މުބާރާތެއްގައި ބައިވެރިކޮށްފައި އެތަނުން ކާމިޔާބެއް ލިބިގެން ތިޔަހިސާބަށް ގެންދާން އުޅުނުނަމަވެސް އަހަރެން ދެކޮޅެއް ނުހަދާނަން.. އެކަމަކު ކަންތައްތިކުރީ، ވަރަށް ގޯސްކޮށް! އަހަރެން އެއްގޮތަކަށްވެސް އެއްބަހެއްނޫން، ތިގޮތަށް ތިކަން ކުރާކަށް.. އަސްލު އެންމެ ރުޅިއައީ އަމިއްލަ ގޮތުން ބައިވެރިކުރީމަ" އެންމެފަހު ޖުމުލަ އެލީ ބުނެލީ ހިތްހަމަނުޖެހިފައެވެ.\n"އެކަންކުރީ މަންމަ.! މަންމަ ކަމެއްކުރާނީ ވަރަށް ވިސްނާފައި.. އާނީއަށް ދެރައެއްލިބޭނެކަމެއް މަންމަ ނުކުރާނެ.. އެލީގެ ލޯކުރިމަތީގައި މިހުރިހާ ކަމެއްމިވަނީ.. އަމިއްލަ ސިކުނޑިން ވިސްނާލާފައި ތަންކޮޅެއް ބުއްދިވެރި ނަޒަރަކުން ކަންކަމާއިމެދު ވިސްނާންވެއްޖެ... އާދޭސްކޮށްފައި މިއެދެނީ، ޕްލީޒް އެލީ! މާދަންރޭގެ ނަތީޖާ ޖަލްސާގައި އަހަރެންނާއެކު ބައިވެރިވެދީފާނަންތަ؟" ވަރަށް ފުން ނަޒަރަކުން އެލީގެ މޫނަށް ބަލައިލަމުން ޔާދު ބުނެލިއެވެ.\n"މަންމަކުރިކަމެކޭ ތިބުނީ.. އެހެންވީމައި އެތަނުގައި އިނުން އެންމެ ހައްޤު މީހަކީ ޔާދުގެ މަންމަ ނޫންތަ؟" އެލީގެ ވިސްނުން ޔާދުއަށް ގޯހެއްނޫނެވެ. އެހެންނަމަވެސް ކަމުނުދިޔައީ އެލީގެ ރާގެވެ.\nފަތިސްވެ، އުދަރެހުގެ ކުލަތައް ބަދަލުވާންފަށައިފިއެވެ. ގަސްތަކުގައި ނިދާފައިތިބި ދޫނިސޫފާސޫފި އެސޮރުމެންގެ ވާޖިބުތަކައިގެން ދުނިޔޭގެ މަޤުޞަދު ހާސިލްކުރާން އުދުހެން ފަށައިފިއެވެ. އިންސާނުންގެ ތަންމަތިތަކުން ތެދުވެ، މަސައްކަތްތަކުގެ މިސްރާބަށް ކޮންމެ މީހަކުވެސް ދަތުރުފަށައިފިއެވެ. އާދުވަހަށް އާއުއްމީދުތަކެއްކުރަމުން، ފޮނިހުވަފެންތަކެއްގައި ކުލަޖެއްސުމަށް އަޒުމުކަނޑައަޅައިގެންނެވެ.\nދަތުރުގެ ވަރުބަލިކަމާއެކުވެސް، މުޅި ރޭ ހޭލާ ހުރެފައި ފަތިސްނަމާދުކޮށްލައިގެން އިސްމާއިލް އެނިކުތީ އަނެއްކާވެސް ސިޓިންގރޫމްއަށެވެ. ސޯފާގައި އީތަން ނެތުމުން އިސްމާއީލް ކުޑައިކޮށް ހައިރާންވެސްވިއެވެ. ކުޑައިރުކޮޅަކު އެނދުގައި އޮވެލާފައި ނިކުމެވުނީތީވެ، އީތަންއަށް ލަސްވީތާއޭ، އިސްމާއީލް ހިތައްއެރިއެވެ. ވަށައިގެން ބަލައިލެވުނީ ނަމާދު ނިމިގެން އީތަން ނިދީކަމަށް ހީކޮށްފައެވެ.\n"ގުޑްމޯނިގ ބައްޕާ" އީތަންގެ އަޑު އިވުމުގެކުރީން އިސްމާއީލްއަށް ފަސް، ބަލައިލެވުނެވެ. ކޮފީގެ މީރުވަހުން، ސިކުނޑިއަށްވެސް އަރާމުކަން އިހުސާސްވީތީއެވެ. ދެބަފައިންނަށް ކޮފީ ހަދައިގެން އެގެނައީ އީތަންއެވެ.\n"ގުޑްމޯނިންގ ދަރިފުޅާ.. ބައްޕައަށް ތަންކޮޅެއް ލަސްވެވުނީދޯ.. ނަމާދުކޮށްލައިގެން އިރުކޮޅަކަށް ޖައްސައިލެވުނީ" ދަރިފުޅުގެ ތާޒާ މޫނަށް ބަލައިލަމުން އިސްމާއީލް ބުންޏެވެ.\n"ނިންޖެއް ނުވެސް އާދޭ.. އެކަމަކު ކޮފީއަކާއިނުލައި ދެން ކުރިއަކަށް ނުގެންދެވޭނެ.. މާގިނައިރެއްނުވޭ! ހަމަ ދެންމެ މި ނިކުތީ" ދެބަފައިން ދައްކަމުންދިޔަ ވާހަކައަށް އިޝާރާތްކޮށްފައި އީތަން ބުނެލިއެވެ. ނަމާދުކޮށްގެން އީތަން ގުޅީ މާޔާއަށެވެ. ކުދަވަގުތުކޮޅަކަށްވެސް މާޔާގެ އަޑު އިވިއްޖެނަމަ އީތަންގެ ވަރުބަލިކަން ފިލައިދެއެވެ. ދެބަފައިގެ ވާހަކަ ކުރިއަށް ގެންދިއުމަށް އީތަން ތައްޔާރުވިއެވެ. އީތަންއާއި ހިއްސާކުރަން ފަސޭހަ ވާހަކަތަކަކަށް ނުވިޔަސް، އިސްމާއީލްއަށް މިރޭ ފަރުވާލެއް ނެތެވެ. މައިންބަފައިންގެ ހަޔާތުން ހުރިހާ ސަފްޙާއެއްގެ ހިރަފުސް މިރޭ ފޮޅައިލާނެއެވެ.\n"އެހެންވީމައި ހަގީގަތުގައި މަންމައަށް ލަނޑުދިނީ ގިޔާދާދައްތަ ދޯ.." އެނގުނު ހުރިހާ މައުލޫމާތަކުން އީތަންއަށް އެންމެ މުހިއްމު ނުކުތާ ފާހަގަކޮށްލިއެވެ. ދަރިފުޅުގެ ބުނުމަށް ބާރެއްދިނުމުގެ ގޮތުން އިސްމާއީލް ބޮލުން އިޝާރާތްކޮށްލިއެވެ.\n"މާގިނަ ދުވަހު ރައްޓެހިވެގެން ނޫޅެން، ބައްޕައަށް މަންމަގެ އުނި އެއްވެސް ސިފައެއް އޭރު ނުފެނޭ.. ބޭނުންވީ ވީއެންމެ އަވަހަކަށް ކައިވެނިކުރަން.. ބައްޕަގެ ބޮޑުބޭބެގެ ނުގަބޫލުގައި މަންމައާއި ކައިވެނިކުރީ.. ވަރަށް ހިތްހަމަނުޖެހި ހުރެފައިވެސް މީހަކާއި އިން ހިސާބުން ބޮޑުބޭބެ، ބައްޕައަށް މި ގެ ދީފި.. ދަރިފުޅަށްވެސް އިނގޭނެ، ބޮޑުބޭބެގެ އެންމެ އަންހެން ދަރިއެއް ހުންނާނީ.. އޭނަގެ މަންމައާއެކު އޭރުވެސް ބަހައްޓާފައި ހުންނަނީ ސިންގަޕޫރުގައި.. ދެން، ބައްޕަ ކައިވެނިކުރީމައި، ބޮޑުބޭބެވެސް އެކަނިވެރިވަނީއޭ ކިޔާފައި ދިރިއުޅުން ބަދަލުކުރީ ސިންގަޕޫރަށް.. އެ ދިޔަގޮތަށް ނައިސް އެހުންނަނީ..! މި ގެ ބައްޕައަށް، އެ ގެ ރައުލާ ދައްތައަށް ދިނީ.. އެއިގެފަހުން ބައްޕަގެ ކަންތައްތަކަށް ގޮތް ނުކިޔާނެ.." މައިންބަފައިން ނިޔާވީ އިސްމާއީލް ދާދިކުޑަކުޑައިރުއެވެ. އެއިގެ ފަހުން، ހުރިހައި ޒިންމާއެއް އަދާކުރީ މަންމަ ފަރާތު ބޮޑުބޭބެއެވެ.\nއިސްމާއީލްގެ ހަޔާތުން އެންމެ މުހިއްމު ޞަފްހާ އެއްލައިފިއެވެ. އޭގެފަހުގައި ލިޔެފައިވާ އަކުރުތައް އީތަންއަށް ނުހަނު މުހިއްމެވެ.\nއީތަންއަށް ރާނިޔާ ބުނެދީފައިވާ ހިސާބަކީ، އީތަންގެ ކާފައާއި މާމަ، އީތަންގެ ބައްޕަ ދާދިކުޑަކުޑައިރު ނިޔާވެފައިވާކަމެވެ. ބައްޕަ ފަރާތުން ވާރުތަކުރި ހަމައެކަނި ގޯއްޗަށް ވެރިވެފައިވަނީ އީތަންގެ ކާފަ ފަރާތުގެ ތިމާގެ މީހެއްކަމެވެ. އެމީހުންގެ ކިބައިން އެ ގެ ހޯދަން އެއްވެސް މަސައްކަތެއް ނުކުރުމަށް އީތަންގެ ކާފަ، ބައްޕަގެ ކިބައިން އެދިފައިވާކަށް މަންމަވަނީ ބުނެދީފައެވެ. އީތަންގެ ބައްޕަ ދުނިޔޭގައި ނެތް ދުވަހަކުންވެސް އެކަމައިގެން އީތަންވެސް ނޫޅުމަށް ބައްޕަބުނެފައިވާކަމަށް މަންމަވަނީ ބުނެފައެވެ. ރާނިޔާގެ ލޯބީގެ ސަފްހާތަކުން ދުރުގައި މަޑުކޮށްލުމަށް ބޭނުންވީތީ، އިސްމާއީލްގެ އާއިލީ ބާބުން ޞަފްހާތަކެއް ފުށުންޖަހައިލިއެވެ. އީތަން ބޭނުންވީ މަންމަގެ ވާހަކަތައް އިތުރަށްވެސް އިނގޭށެވެ.\nދޫނިސޫފާސޫފީގެ އަޑާއި މާދުރުދުރުން އިވޭ ރަނގަބީލެއްގެ އަޑު ފަތިހުގެ ހަމަހިމޭންކަން ނަގައިލައިފިއެވެ. މަސައްކަތްތަކުގައި ހަލަބޮލިވުމަށް ބޮޑެތި ވެހިކަލްތައް ބާރު ސްޕީޑްގައި ދުއްވާއަޑު ކަންފަތައް އުނދަގޫކުރަނީއެވެ. ކުޑަދޮރުގައި ދަމާލާފައި ހުރި ފޮތިގަނޑު ދުރުކޮށްލާފައި ރާނިޔާ ބަލައިލީ ބޭރަށެވެ. ދުންފިނީގެ އަސަރު ވަރަށް ދުރުންވެސް ފެނެއެވެ. އުސް އިމާރާތްތައް ފެންނަނީ ފަނޑުގޮތަކަށެވެ. ފިނި ދުވަހެކެވެ. ވިއްސާރަވިލާތައް ކޮންމެވެސް ވަރަކަށް ޖަމާކުރަންފަށައިފިއެވެ. ކޮޓަރީގެ ބޮޑު ދޮރާއި ދިމާއަށް އިރުއިރުކޮޅުން ބަލައިލެވެނީ އެދޮރު ހުޅުވާލާފައި މީހަކު ވަންނާނެ އިރެއްގެ އިރެއްގެ އިންތިޒާރުގައެވެ. އިރުކޮޅަކު ބޭރުބަލަންހުރެފައި ރާނިޔާ ގާތްވެލީ ޑްރެސިންގ ޓޭބަލްއާއެވެ. ސެންޓްފުޅި ނަގާފައި ކަރުދަށަށް ސްޕްރޭކޮށްލިއެވެ.\n"އިތުރަށް ސެންޓްޖަހާކަށްވެސް ނުޖެހޭނެ.. އެއަށްވުރެން، ތި ހަށިގަނޑުގެ ވަސް މާބޮޑަށް ހިތްގައިމު" ދޮރުން އެތެރެއަށް ދެމިގަތް ނަވީން ބުނެލީ ސިއްރުގޮތަކަށެވެ. ލަދުވެތިކަމުގެ ހިނިތުންވުމަކާއެކު ދުވެލައިފައި ރާނިޔާއައިސް އެވަނީ ނަވީންގެ އަތުތެރެއަށެވެ.\n"މަންމަގެ ހަޔާތުގައި އެހުރިހާކަމެއް މާޒީވެގެންދިޔައީމައިވެސް އަނެއްކާ، ނަވީން ފަހަތުން މަންމަ އެއުޅެނީ ކީއްވެ؟ ބައްޕައަށްވެސް އެނގިގެންތަ؟" ޖަވާބު ވަރަށް ބޭނުން ސުވާލެއް އީތަންކޮށްލީ ވަރަށް އިންތިޒާރުކުރުމަށްފަހުއެވެ.\n"ދަރިފުޅަށް އަހަރުވީއިރު، މަންމައާއި ބައްޕަގެ ގުޅުން ވަރަށްބޮޑަށް ހީނަރުވެއްޖެ.. މަންމަ ބޭނުމެއްނުވި ބައްޕައާއެކު އުޅޭކަށްވެސް! ވަރަށް އުނދަގުލުން މަންމަ ހިފަހައްޓައިލެވުނީ.. ބައްޕަ ވަރަށް ވަރަށް ލޯބިވޭ މަންމަދެކެ.. އީތަންގެ މަންމަ ނޫން މީހަކުދެކެ ދުވަހަކުވެސް ލޯބިނުވަން.. ބައްޕަގެ ދުނިޔެއަކީ ދަރިފުޅާއި ދަރިފުޅުގެ މަންމަ.. އެއްވެސް މީހަކު އަމިއްލައަށް އެމީހެއްގެ ދުނިޔެ އެމީހަކާއި ވަކިވިޔަނުދޭނެ.. ބައްޕަ ކުރި ހިތާމަ އެހެން އިންސާނަކަށް ނޭގޭނެ.. ގިޔާދާ ދޫކޮށްލާފައި މަންމައާއި އިންނަންވެގެން ނަވީން ވަރަށް މަސައްކަތްކުރި.. އެކަމަކު ދަރިފުޅަށްޓަކައި ބައްޕައަށް ވެވުނު ހުރިހާ ގުރުބާނީއެއްވެގެންވެސް މަންމަ ހިފެހެއްޓިން.. ބައްޕައަށް އިނގޭ މަންމަ ބައްޕައާއި ކައިވެނިކުރީ ލޯތްބަކުން ނޫން.. އެއީ ގިޔާދާއާއި ނަވީންއަށް ދައްކައިލުމަށް މަންމަ ކުރި ކަމެއް.. އެކަމާއި ބައްޕަގެ އެއްވެސް ޝަކުވާއެއް ނެތް.. އެކަމަކު މިހަށީގައި ފުރާނަ ހުއްޓައި މަންމަ ދޫކޮށްލާނީ ކިހިނެއް؟" އިސްމާއީލްގެ ލޮލުން ކަރުނަ ވިދާލިއެވެ.\nސިއްރުކުރާން ހިތްއެދެއެވެ. ނަމަވެސް އީތަން އެއިނީ ބައްޕަގެ ކޮންމެ އިޝާރާތަކަށް ފާރަލައިގެންނެވެ. ރާނިޔާ ނެތި އެތައް ދުވަހެއް ފާއިތުވެއްޖެއެވެ. ލަންކާގައި ނަވީންއާއެކު އެއް ގެއެއްގައި އެހުރިހާ ދުވަހު ރާނިޔާ ބެހެއްޓުމަކީ އިސްމާއިލްއަށް ފަސޭހަކަމެއްނޫނެވެ.\n"ކީއްވެ މަންމަ އެތަނުގައި ތި ބަހައްޓަނީ؟" ވަރަށް ކުރުކޮށް އީތަން އަހައިލިއެވެ.\n"ނުގެނެވުނު! މަންމައަށް މަޖުބޫރުކުރާނެ ހިތްވަރެއް ބައްޕަގެ ހަށިގަނޑުގައި ނެތް" އިސްމާއިލްގެ ކޮންމެ އަކުރެއް އީތަންގެ ހިތައް ތަދުކޮށްފިއެވެ.\n"އަހަންނާއި ސަވާނާއާއި ގާތްކުރުވަން އެމީހުން އެއުޅޭ ސަބަބެއް އަދިވެސް ނުވިސްނޭ.." އީތަން ބުނެލިއެވެ. މަންމަގެ މާޒީގެ ސަފްހާތަކުން އީތަން ބޭނުންވި ހިސާބަށް ދެވުނީހެން ހީވިއެވެ. މޫނުމަތީން މިފަހަރުފެނުނީ ފޫހިކަމެވެ.\n"އެއްގޮތަކީ، ސަވާނާއާއި އިންނާނެ ރަގަޅު މީހަކު ނުވެގެން އެމީހުން އެއުޅެނީ.. އަނެއްގޮތަކީ އީތަންއާއި ސަވާނާގެ ކައިވެނި ކުރެވިއްޖެއްޔާއި، ގިޔާދާއަށް ބާރެއް ނުފޯރުވޭވަރަށް މަންމައާއި ނަވީންގެ ކުޅިގަނޑު ވަރުގަދަކުރެވޭނެ މަގެއް ހުޅުވުން.. އޭރުން ދެ ގެ، އެއްގެއަކަށް ބަދަލުވީދޯ" ވަރަށް ދެރަވެލާފައި އިސްމާއީލް ބުނެލިއެވެ. ފުން ނޭވާއަކާއިއެކު ސޯފާގައި ހަށިގަނޑު ދަމައިލިއެވެ.\n"އެހެން ހީވަންޏާއި އެއީ އެމީހުންގެ ސިކުނޑީގެ އުނިކަމެއް.. މީހަކު ނުލިބުނަސް، ސަވާނާއާއި ކައިވެނި ނުކުރާނަން" ވަރަށް ފޫހިކޮށް އީތަން ބުނެލިއެވެ.\n"ބައްޕައަށް އެނގިގެން މިހާރު ތިންފަހަރު ސަވާނާ، އެޑްމިޓްކޮށްފި! އެވަރުންވެސް މައިތިރިނުވޭ.. ވަރަށް ވިޔާނުދާކޮށް އުޅެނީ" ވަރަށް ހިތްހަމަނުޖެހިފައި އިސްމާއީލް ބުންޏެވެ. އެބުނި އެއްޗެއް ދޭހަނުވެގެން ސުވާލު އުފެދުނު ފަދަގޮތަކަށް އީތަން ބަލައިލީ، ބައްޕަގެ މޫނަށެވެ.\n"ތީގެ މާނައަކީ...؟" ދެ ލޯ ކުޑަކޮށްލާފައި އީތަން ސުވާލުކޮށްލީ އަކުރުތަކަށް ދަމާލައިފައި ލަސްލަހުންނެވެ. އީތަންއަށް ވިސްނުނީ ރަނގަޅަށްކަމަށް، އިސްމާއިލްގެ ބޮލުން އިޝާރާތްކޮށްލިއެވެ.\n"އެހުރިހައި ކަމެއް އެނގިހުރެ އެ އަނދަވަޅަށް އަހަރެން ވައްޓައިލަން މަންމަ އެއުޅެނީ ކީއްވެ؟" ނުރުހުންވެފައި އީތަން ބުނެލިއެވެ.\n"މަންމައަށް ލިބެން އޮތް ފައިދާ ބޮޑީ.. ބައްޕައަށް ކުރެވޭ ކުޑަކުޑަ ކަމަކުންވެސް މިހާރު މަންމަ، ބައްޕައާއި ވަކިވެދާނެ.. ގިޔާދާއާއި ނަވީން އިނދެގެން އެއުޅެނީ ނަވީން ގިޔާދާ ދެކެ ލޯބިވާތިކީނޫން.. ގިޔާދާގެ ބައްޕަ ފަރާތުން ލިބިފައި އޮތް މުއްސަނދިކަމުގެ ބާރު އޭނާއަށް ލިބިފައި އޮތުމާއި، މަންމަ 'ހުސްނުވެގެން'..!" ފުން ނޭވާއަކާއިއެކު އިސްމާއީލް ބުންޏެވެ.\n"ނުޖެހޭ އެތަނުގައި ބަހައްޓާކަށް.. ބައްޕައަށް ހުރިހާ އެއްޗެއް އިނގޭއިރު، ތިހައި ދަށުވެގެން ހުންނާކަށް ނުޖެހޭނެ.. މަންމަ ގެނޭ މާލެއަށް" ހަރުކަށި ރާގުގައި އީތަން ބުނެލިއެވެ. ޖަވާބެއް ދެވޭނެ ގޮތެއް ނެތުމުން އިސްމާއީލް އިޚްތިޔާރުކުރީ ހަމަހިމޭންކަމެވެ.\nއުފާވެރި ދުވަހެކެވެ. ފަތިހު ހޭލީއްސުރެން ގައިސަރު ދެފައި އެއްތާގައި ނުޖަހައެވެ. އެއްކަމެއް ކޮށްލާފައި އަނެއްކަމެއް ކޮށްލާފައި އެއުޅެނީ އާންޔާ ސްކޫލުން އަންނާން ވާއިރަށް މީރު އެއްޗެހި ކައްކާފައި އެދަރިފުޅަށް ކާންދޭ ހިތުންނެވެ. މިއަދަކީ ގައިސަރަށް ޚާއްޞަ ދުވަހެކެވެ. އުއްމީދުކުރި ހުވަފެނެއްގައި ހަގީގީކުލަ ޖެހިދާނެކަމަށް ޔަގީންކުރެވޭ ވަގުތު ގާތްވަނީއެވެ. ފާރުގައި ހުރި ގަޑީގެ ކަށި ރަގަޅަށް ދައުރުވޭތޯ ބެލުނު އަދަދެއް ނޭގެއެވެ. ސިކުންތު ކަށި އަވަސްވާނެނަމައޭވެސް ހީވެއެވެ.\nރޭގަނޑުގެ އަށެއް ޖަހައިތޯ ކުރެވޭ އިންތިޒާރެވެ. ނަތީޖާ ޖަލްސާގެ ކޮންމެ ސިކުންތެއްވެސް ގައިސަރުގެ ހިތް ތަޅުވާނެއެވެ. މާމައަކު މަސައްކަތްކޮށްދީގެން، ހެޔޮ ދުޢާކޮށްދީގެން ދަރިއަކަށް ލިބޭނެ ހުރިހާ ނިއުމަތަކަށް އާންޔާގެ ހަޔާތަށް ގައިސަރު އުއްމީދުކުރެއެވެ. ޔާދުއާއި އެލީ ޖަލްސާއަށް ފޮނުވަން ގައިސަރު ބޭނުންވި ސަބަބަކީ އެލީއަށް އެކަމުގެ އިހުސާސްކޮށްދިނުމެވެ. ވަގުތުން ދައްކާ މަންޒަރުތައް ޓީވީން ބަލަން ގޭގައި އިންނަން، ގައިސަރަށް ފަސޭހަ ނުވިޔަސް އެކަން ކުރާންވެސް ގައިސަރުގެ ސިކުނޑި ތައްޔާރެވެ. އުއްމީދަކީ ބޮޑު ކާމިޔާބެކެވެ.\nއޭއަނެއް ޕާޓު އަވަސް ކޮން އަޕު ކޮއްލައްޗޭ ނަތީޖާއައް ވަރައް އިންތިޒާރު ކުރެވޭ😚😚😚\nފުނަމާގެ ލިޔުންތެރިކަމަށް ޝުކުރިއްޔާ!\nނެކްސްޓް ޕާޓް ޓޮމާރޯ ޕްލީޒް،\nހާދަ ކުރުކޮށޭ ތިގެނެސްދިނީ


Miadhuves positive vi meehunge adhadhu 100 in mathi\nކޮވިޑް ސާމްޕަލް ނެގުމުގައި ހަރަކާތްތެރިވަނީ--\nމިއަދުވެސް ޕޮޒިޓިވްވީ މީހުންގެ އަދަދު 100 އިން މަތި\n21 ޖުލައި 2021 - 22:07:39\nމިއަދު ރާއްޖެއިން ކޮވިޑް-19އަށް އިތުރު 144 މީހަކު ޕޮޒިޓިވްވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާއްމުކުރި ކޮވިޑްގެ އެންމެ ފަހުގެ މައުލޫމާތުތަކުން ދައްކާ ގޮތުގައި، މިއަދު 6،138 ސާމްޕަލް ޓެސްޓު ކުރެވުނުއިރު، ޕޮޒިޓިވްވި 144 މީހުންގެ ތެރެއިން މާލެ ސަރަހައްދުން ޕޮޒިޓިވްވީ، 36 މީހުންނެވެ. އަދި އަތޮޅުތަކުން 72 މީހުން ޕޮޒިޓިވްވެފައި ވެއެވެ. އަދި ރިސޯޓްތަކުން 36 މީހަކު ޕޮޒިޓިވްވިއިރު، ސަފާރީތަކުން ތިން މީހަކު ވަނީ ޕޮޒިޓިވް ވެފައެވެ.\nއިއްޔެ އާއި މިއަދު މުޅި ޖުމްލަ އަތޮޅުތަކުން ޕޮޒިޓިވްވި މީހުންގެ އަދަދު 100އިން މަތިިވިއިރު މިއީ މިފަހަކުން އަތޮޅުތެރޭގެ ކޭސްތައް ވަނީ ދަށްވާން ފަށާފައެެވެ. މިފަހަކުން މުޅި ޖުމްލަ އަތޮޅުތެރެއިން ދުވާލެއްގެ މައްޗަށް ޕޮޒިޓިވާ މީހުންގެ އަދަދު އުޅުނީ، 60 ހާއި 30 ހާއި ދެމެދުއެވެ.\nއެގޮތުން އިއްޔެ މުޅި ޖުމްލަ ޕޮޒިޓިވި 169 މީހުންގެ ތެރެއިން މާލޭ ސަރަހައްދުން ޖުމްލަ ޕޮޒިޓިވްވީ މީހުންގެ އަދަދު އުޅުނީ، 24 ގައެވެ. އަދި އަތޮޅުތަކުން އިއްޔެ ޕޮޒިޓިވްވެފައި ވަނީ، 127 މީހެކެވެ.\nމިހާރު ރާއްޖެއިން ކޮވިޑް ޖެހުނު މީހުންގެ ޖުމްލަ އަދަދު ވަނީ 76،332 އަށް އަރާފައެވެ. ބަލިން ރަނގަޅުވި މީހުންގެ އަދަދު 73،531 އަށް އަރާފައިވާއިރު، މިހާރު ހޮސްޕިޓަލްތަކުގައި ފަރުވާ ދެމުންދަނީ 12 މީހަކަށެވެ.\nއަދި މިހާތަނަށް ރާއްޖެއިން 218 މީހަކު ކޮވިޑްގައި މަރުވެފައިވާއިރު، ބަލިޖެހިފައިވާ 2،579 މީހުން މިވަގުތުވެސް ރާއްޖޭގައި އެބަތިއްބެވެ.


CoronaVirus Jehen Feshy Vaalu Soup Ehge Sababun! - Vaguthu\nބޮޑު ރޯގާގެ ބިރު ބޮޑުވަނީ، ރައްކާތެރިވޭ! - 35 މިނެޓް ކުރިން\nޗައިނާގެ ވާލު ސޫޕް\nމިވަގުތު ދުނިޔޭގެ ގައުމުތަކަށް ކުރިމަތިވެފައިވާ އެންމެ ބޮޑު ކަންބޮޑުވުމަކީ ޗައިނާ އިން ފެނުނު ކޮރޯނާވައިރަސް ހަލުވި ކަމާއި އެހެން ގައުމުތަކަށް ފެތުރެމުންދާކަމެވެ. މި ވައިރަސް މިހާރުވެސް އެހެން ގައުމުތަކަށް ފެތުރެން ފަށާފައި ވާއިރު، މި ވައިރަސް ޗައިނާ މީހުންގެ ގަޔަށް އެރީ ވާލު ސޫޕެެއްގެ ސަބަބުން ކަމަށް ބެލެވެން ފަށައިފިއެވެ.\nޗައިނާގެ ވުހާން ޕްރޮވިންސުން އެންމެ ފުރަތަމަ ފެނުނު މި ވައިރަސް އިންސާނުންގެ ގަޔަށް އަރަން ފެށީ ވާލެއްގެ ފަރާތުން ކަމަށް އެ ގައުމުގެ ސައިންސްވެރިން ވަނީ ދާދި ފަހުން ބުނެފައެވެ. ސައިންސްވެރިން ބުނެފައި ވަނީ މިހާރު ދައުރުވަމުންދާ ވައިރަސް އިން ވާލުގެ ހަށިގަނޑުން އެކަނި ފެންނަ މާއްދާއެއް ފެންނަމުންދާ ކަމަށެވެ.\nމި ވައިރަސް އެންމެ ފުރަތަމަ ޖެހުނީ ވުހާންގެ މަސް މާރުކޭޓެއްގެ ތެރޭގައި މަސައްކަތް ކުރާ ބަޔަކަށެވެ. އެތަނުގައި ވާލު ސޫޕުވެސް ވިއްކާ އިރުގައި ވުހާންގެ ރައްޔިތުންގެ މެދުގައި ވާލު ސޫޕަކީ ވަރަށް މަގުބޫލު އެއްޗެކެޗެ. ކޮރޯނާވައިރަސް އަކީ ފުރަތަމަ ޖަނަވާރުންނަށް ޖެހޭ ވައިރަސް އެއް ކަމުގައި ވާއިރު، މި ވައިރަސް އިންސާނުން ގަޔަށް އަރަނީ މިފަދަ ޖަނަވާރުތަކުގެ ކިބައިންނެވެ. އެންމެ މީހަކަށް ވައިރަސް ޖެހުނު ނަމަވެސް، މިއީ ގައިން ގަޔަށް އަރާ ވައިރަސް އެއް ކަމުން އެހެން މީހުންނަށްވެސް ނޭނގި ހުރެ ވައިރަސް ޖެހުމުގެ ފުރުސަތު ވަރަށް ބޮޑުވެއެވެ.\nމި ބަލި ޖެހިގެން ޗައިނާ އިން މިހައިތަނަށް 17 މީހަކު މަރުވެފައި ވާއިރު 600ށް ވުރެން ގިނަ މީހުން ވަނީ ވައިރަސް އަށް ޕޮސިޓިވް ވެފައެވެ. އަދި ވައިރަސް ދަނީ ހަލުވި ކަމާއި އެކު ދުނިޔޭގެ އެހެން ގައުމުތަކަށްވެސް ފެތުރެމުންނެވެ.\nޖެނުއަރީ 23, 2020 19:42\nޖެނުއަރީ 23, 2020 19:50\nކާފަރުންނާ ހެދި މުޅި ދުނިޔެ ހަލާކެއްގެ ތެރެއަށް\nޖެނުއަރީ 23, 2020 20:37\nވާޓް!؟؟ އެމީހުން ވާ ވެސް ކާންފެށީތަ ކޮންއިރަކު ކިހިނެއް ކޮންތާކު\nޖެނުއަރީ 23, 2020 20:38\nޙަރާމެއްހަލާލެއް ނުކާކަށް އެއްޗެއްނޯވޭ އިންސާނުންގެ މަސްވެސް ކަނީ ތިކަހަލަ ޖާހިލުން ނަށް ރަގަޅުވާނީ ﷲ ގެ ކޯފާއެއް އައިސްގެންވެސް ބަޔަކަށް ތެދުމަގުފެނުން\nﷲގެ ކޯފާ އަންނަނީ ހަމައެކަނި އެކާމީހުނަކަށްނޫން. މުސްލިމު ގައުމުތަކާ ކަމާ ނުބެހޭ މީހުންވެސް މިކަމުގެ ތެރެޔަށް އެބަ ބޭނޭ.\nޖެނުއަރީ 23, 2020 23:34\nޢެސިޔަ ގެ ގައުމުތަކު ގަ ތިޔަ ފަޑު ފަޑު ގެ ސުފިކައި އުޅެ ވަރަށް ގިނައިން ކުއްތަވެސް އެމިހުންކައިހަދަ\nޖެނުއަރީ 24, 2020 00:07\nމިހެން މިވަނީ ޗައިނާ މީހުންނަށް ހެޔޮ ކޮންމެ އެއްޗެއް ޖެހުނަސް ކާންވީ، އެއްވެސް ޖަނަވާރެއް މި މީހުން ނުކައި ދުލެއްނުކުރޭ ދެން ބަލިތައްވެސް ޖެހޭނެ އެންނު، ތި މީހުން ހުޅުމާލެ ގޮނޑަށް މަރުވެގެން އެއްލާލާ ބުޅާވެސް ކާ ބައެއްތީ.\nޖެނުއަރީ 24, 2020 06:19\nރާއްޖެއަށް އަންނަ 33% ޓުއަރިސްޓުންނަކީ ޗައިނާ ޓުެަރިސްޓުން... އެކަށީގެންވާ ފިތަވަޅުއަޅާ ރައްޔިތުންނާއި ބަންގާޅުން ހޭލުންތެރިކުރަންޖެހޭ....\nޖެނުއަރީ 24, 2020 08:14\nޗައިނާގަ މުސްލިމުންނަށް ކުރާ އަނިޔާއިން ކޯފާ ތިލައްވަނީ\nމުސްލިމުންނަށް ތިބަލި ނުޖެހޭ؟\nޖެނުއަރީ 24, 2020 10:00\nހުޅުމާލޭގަ ސްޕައިސް ކެފޭ ކައިރީ ހުންނަ ޗައިނާ ރެސްޓޮރަންޓް ބަލާބަ.. ނުކާ އެއްޗެއް ނެތް. ނޭނގެ އިންސާނުން ނުކާ ކަމެއްވެސް. 🤮🤮🤮🤮🤮\nޖެނުއަރީ 26, 2020 12:55\nއެކަކަށް ޖައްސަވާ ބަލާ ހާސް މީހުނަށް ޖެހޭނެ ޔާ\nﷲ އެއްމެހައި މުސްލިމް އުއްމަތް މިފެތުރެމުންދާ\nކޮރޯނާ ވައިރަސްގެ ނުރައްކަލުން ސަލާމަތް ކުރައްވާނދޭވެ އާމީން:\nޖެނުއަރީ 28, 2020 23:39\nތި ޗައިނާ އިން ކީ ރިތި ގު ރުއާން ބަދަލުކުރާނެ ކަމަށް ބުނިތާ އަދި މާގިނަދުވަހެއް ނުވޭ ތި ބައްޔެއްގެ ވާހަކަ ދެކެވެންފެށީ. އެމީހުނައް ހީވަނީ އެމީހުން ބޭނުންހާ ގޮތެއް މުސްލިމުނައް ހަދާފަ އަދި މާތްﷲ ގެ ކަލާންފުޅައްވެސް އެމީހުން ބޭނުންގޮތެއް ހެދިދާނޭ....ކާފަރުނާއް އަޒާބު ދައްކަވާނެ މިދުނިޔެމަތީގަ ވެސް.... އެކަލާންގެ ކުޅަދުންވަންތަކަން ކިތަންމެހާވެސް ބޮޑު.... ަ ަަަަަ


ޔޫއެފާ ސުޕަރކަޕްގެ ތަށިވެސް ބަޔާން މިއުނިކަށް! | Sandhaanu\nޔޫއެފާ ސުޕަރކަޕްގެ ތަށިވެސް ބަޔާން މިއުނިކަށް!\nރޭކުޅެވުނު ޔޫއެފާ ސުޕަރކަޕްގެ ފައިނަލް މެޗުގައި 2-1ގެ ނަތީޖާއިން ސެވިޔާގެ މައްޗަށް ކުރި ހޯދައިގެން، މުބާރާތުގެ ޗެމްޕިއަންކަން ބަޔާންއިން ހޯދައިފިއެވެ. މިއީ ބަޔާންއިން މިސީޒަނުގައި ހޯދި ހަތަރު ވަނަ ތަށްޓެވެ. މިމެޗްގެ 90 ވަނަ މިނިޓު ނިމުނުއިރު، 1-1ގެ ނަތީޖާއިން ދެޓީމު ހަމަހަމަވެފައި އޮތުމުން، ނަތީޖާ ނެރުނީ އިތުރު ވަގުތު ކުޅެގެންނެވެ.\nމެޗްގެ ފުރަތަމަ ހާފް ފެށިގެން ގިނައިރުތަކެއް ނުވެ، މެޗުގައި ފުރަތަމަ ކުރިހޯދީ ސެވިއްޔާއިންނެވެ. މިގޯލް ފުރަތަމަ ހާފްގެ 13 ވަނަ މިނިޓުގައި ލިބުނު ޕެނަލްޓީއަކުން ކާމިޔާބު ކޮށްދިނީ އެޓީމުގެ މޮޅު ކުޅުނަތެރިޔާ އޮކޮމްޕަސްއެވެ. މިނަތީޖާގައި ސެވިއްޔާއަށް ހިފަހައްޓާލެވުނީ ވިއްސަކަށް މިނިޓެވެ. ބަޔާންއިން އެޓީމުގެ އެޓޭކްތައް ވަރުގަދަކޮށް، ނަތީޖާ ހަމަ ހަމަ ކުރީ މެޗްގެ 34 ވަނަ މިނިޓުގައި ގޮރެޓްޒްކާ ކާމިޔާބު ކޮށްދިން ގޯލުންނެވެ. ފުރަތަމަ ހާފް ނިމިގެން ގޮސްފައިވަނީ 1-1 ގެ ނަތީޖާއިން ދެޓީމު އެއްވަރުވެގެންނެވެ.\nދެވަނަ ހާފް ފެށިގެން ކުރިޔަށް ދިޔައިރު ބަޔާންއިންވަނީ ގޯލަށް ނުރައްކާތެރި ހަަމަލާތަކެއް އުފައްދައިފައެވެ. އެގޮތުން އެޓީމުން ދެބޯޅައެއް ގޯލުގެ ހަތަރު ދަނޑިން އެތެރެ ކޮށްލި ނަމަވެސް، އޭގެން އެއް ގޯލަކީ އޮފްސައިޑް ގޯލެއް ކަމަށް ރެފްރީ ނިންމިއެވެ. އަދި ދެވަނަ ގޯލް ޖެހުމުގެ ތެރޭގައި ބަޔާންގެ ފޯވަރޑް ރޮބަރޓް ލެވަންޑޯސްކީ ފައުލް ކުރި ކަމަށް ނިންމާ އެއީ ގޯލެއް ނޫން ކަމަށް ރެފްރީ ނިންމިއެވެ. ދެވަނަ ހާފްގެ 56 ވަނަ މިނިޓުގައި ސެވިއްޔާގެ މުހިންމު ދެކުޅުންތެރިން ކަމުގައިވާ ރަކިޓިޗްއާއި ޑިޔޯންގެ ބަދަލުގައި ޒުވާނއ ދެކުޅުންތެރިން ކަމުގައިވާ އޮލިވާއާއި ނަސޭރީ ވަނީ ކުޅުމުގެ ތެރެއަށް ނިކުމެފައެވެ.\nބަޔާންއިން މެޗުން މޮޅުވި ގޯލް ކާމިޔާބުކުރީ އިތުރުވަގުތުގެ ދެހާފްގެ ތެރެއިން ފުރަތަމަ ހާފްގައި، 104 ވަނަ މިނިޓުގައެވެ. މިގޯލް ކާމިޔާބު ކޮށްދިނީ ސެވިއްޔާގެ ކީޕަރުއަތުގައި ޖެހި ނިކުތް ބޯޅަ ބޮލުން ގޯލުގެ މަތީ ކަނަށް ފޮނުވާލައިގެން ބަޔާންގެ ޖަވީ މާޓިނޭޒްއެވެ.\nމެޗުން ސެވިއްޔާ ބަލިވިކަމުގައިވިޔަސް ސެވިއްޔާގެ ހިތްވަރަށް ގިނަ ބަޔަކު ވަނީ ތަޢުރީފް ކޮށްފައެވެ. ފުޓުބޯޅައިގައި ނަންކިޔާ މާގިނަ ކުޅުންތެރިންތަކެއް އެޓީމުގައި ނެތްކަމުގައި ވިޔަސް ޓީމެއްގެ ގޮތުގައި މޮޅު ކުޅުމެއް އެޓީމުންދަނީ ދައްކަމުންނެވެ.\nމިސީޒަނަކީ ބަޔާންއަށް ވަރަށް ކާމިޔާބު ސީޒަނެކެވެ. ބަޔާންއިން ވާދަކުރާ ބޮޑެތި ހުރިހާ ލީގެއްގެ ތަށި ބަޔާނުން މިސީޒަނުގައިވަނީ އުފުލާލައިފައެވެ. އެގޮތުން ޔޫއެފާ ޗެމްޕިއަންސް ލީގާއި، ޖަރްމަަން ލީގާއި ބަންޑެސްލީގާގެ ތަށިވެސް އުފުލާލީ ބަޔާންއިންނެވެ. މިއީ ބަޔާންއިން ސުޕަރކަޕްގެ ތަށި އުފުލާލި ދެވަނަ ފަހަރެވެ.


ރާއްޖޭގައި ލޮލުގެ ފަރުވާ ހަރުދަނާކުރުމަށް ޗައިނާއިން އެހީވަނީ ރާއްޖޭގައި ލޮލުގެ ފަރުވާ ހަރުދަނާކުރުމަށް ޗައިނާއިން އެހީވަނީ\nރާއްޖޭގައި ލޮލުގެ ފަރުވާ ހަރުދަނާކުރުމަށް ޗައިނާއިން އެހީވަނީ\nރާއްޖޭގައި ދެވޭ ލޮލުގެ ފަރުވާގެ ޚިދުމަތްފުޅާކުރުމަށް ޗައިނާއާއެކު އެއްބަސްވުމެއްގައި ސޮއިކޮށްފިއެވެ.\nމިއެއްބަސްވުމުގައި ރާއްޖޭގެ ފަރާތުން ސޮއިކުރެއްވީ މިނިސްޓަރ އޮފް ހެލްތު ޢަބްދުﷲ އަމީނެވެެ.\nޗައިނާގެ ފަރާތުން ސޮއިކުރެއްވީ ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު ރޭންގް ލިރޯންގއެވެ. މިއެއްބަސްވުމުގެ ދަށުން ލޮލުގެ ޚާއްސަ ފަރުވާދެވޭނެ ގޮތަށް ހުޅުމާލޭ ހޮސްޕިޓަލްގައި ޤާއިމުކޮށްފައިވާ ލޮލުގެ ފަރުވާގެ ޚިދުމަތްތައް ފުޅާކޮށް އިތުރު ޚިދުމަތްތައް ތަޢާރަފުކުރުމަށްވަނީ ހަމަޖެހިފައެވެ. އެގޮތުން ހޮޅުމާލޭ ހޮސްޕިޓަލުގެ ލޮލުގެ ޑިޕާޓްމަންޓް އިތުރަށް ހަރުދަނާކޮށް ލޮލުގެ ހުރިހައި ޚިދުމަތްތަކެއް ދިނުމަށްވަނީ ހަމަޖެހިފައެވެ. އެގޮތުން ލޮލުގެ ސަރޖަރީތައްވެސް ކުރިއަށް އޮތްތަނުގައި ހުޅުމާލޭ ހޮސްޕިޓަލުން ހެދޭނެކަމަށް ހެލްތު މިނިސްޓްރީން ވިދާޅުވެއެވެ.\nޚިދުމަތްތައް ފުޅާކޮށް އިތުރު ޚިދުމަތްތައް ތަޢާރަފުކުރުމަށް ބޭނުންވާ އާލާތްތައް މިއެއްބަސްވުމުގެ ދަށުން ޗައިނާ ސަރުކާރުގެ ފަރާތުން ހަދިޔާކުރުމަށް ހަމަޖެހިފައިވާކަމަށް ހެލްތު މިނިސްޓްރީން ވިދާޅުވެއެވެ. އެމިނިސްޓްރީން ވިދާޅުވީ މިއެއްބަސްވުމުގެ ދަށުން ޚިދުމަތްތަކުގެ ފެންވަރު މަތިކުރާއިރު ހުޅުމާލޭ ހޮސްޕިޓަލުގައި ޗައިނާގެ ލޮލުގެ ޚާއްސަ ޑޮކްޓަރުން މަސައްކަތްކުރައްވާނެކަމަށެވެ. އަދި ލޮލުގެ ޑިޕާޓްމަންޓްގައި މަސައްކަތްކުރުމަށް ހަމަޖެހިފައިވާ ދިވެހި ޑޮކްޓަރުންނާއި ނަރުހުންނަށް ބޭނުންވާ ތަމްރީންތައް ޗައިނާގައި ދިނުމަށް ހަމަޖެހިފައިވާކަމަށެވެ.\nޗައިނާ ސަރުކާރުގެ އެހީގެ 2015 އަހަރާއި 2017ވަނަ އަހަރުވަނީ ލޮލުގެ ޚާއްސަ ކޭމްޕްތަކެއް ރާއްޖޭގައި ކުރިއަށް ގެންގޮސްފައެވެ. މި ކޭމްޕްތަކުގައި ހާހަކަށްވުރެ ގިނަ މީހުން ސްކްރީންކޮށްފައިވާއިރު ސަތޭކަ އަށްޑިހައަށް ވުރެ ގިނަ މީހުންގެ ކެރެކްޓަރ ސަރޖަރީތައްވަނި ހަދާފައެވެ. 2017ވަނަ އަހަރު ރާއްޖެއާއި ޗައިނާއާއެކު ސިއްޙީ ދާއިރާއިން އެއްބާރުލުން ދިނުމުގެ ގޮތުންވަނީ އެއްބަސްވުމެއްގައި ސޮއިކޮށްފައެވެ. އެއެއްބަސްވުމުގެ ދަށުން ލޮލުގެ ފަރުވާ އިތުރަށް ހަރުދަނާކުރުމަށް ޗައިނާ ސަރުކާރުންވަނީ 9.2 މިލިއަން ރުފިޔާގެ އާލާތްތައް ރާއްޖެއަށް ހަދިޔާކޮށްފައެވެ.


Midhiya Mahu Enmme Gina Mudhaa Ethere Kuree China In - Customs - Vaguthu\nމިދިޔަ މަހު އެންމެ ގިނައިން މުދާ އެތެރެެކުރީ ޗައިނާއިން - ކަސްޓަމްސް\nމިދިޔަމަހު ރާއްޖެއަށް އެންމެ ގިނައިން މުދާ އެތެރެކޮށްފައި ވަނީ ޗައިނާއިން ކަމަށް މޯލްޑިސް ކަސްޓަމްސްގެ ތަފާސް ހިސާބުތަކުން ދައްކައިފިއެވެ.\nކަސްޓަމްސްގެ ތަފާސް ހިސާބުތަކުން ދައްކާގޮތުން މިދިޔަމަހު ރާއްޖެއަށް 3.6 ބިލިއަން ރުފިޔާގެ މުދާ އެތެރެކޮށްފައިވެއެވެ. އަދި އެތެރެކުރި މުދާލުގެ ތެރެއިން އެ މުދަލުގެ 22 އިންސައްތައަކީ ޗައިނާއިން އެތެރެކުރި މުދަލެވެ. މިއީ 802 މިލިއަން ރުފިޔާގެ މުދާކަމަށް ކަސްޓަމްސްއިން ބުނެއެވެ.\nދެވަނައަށް އެންމެ ގިނައިން މުދާ އެތެރެކޮށްފައި ވަނީ ޔޫ.އޭ.އީ އިންނެވެ. އެ ގައުމުން ރާއްޖެއަށް އަގު 761 މިލިއަން ރުފިޔާގެ މުދާ އެތެެރެކުރިއިރު، އެ ލިސްޓުގެ ތިން ވަނާގައި ހިމެނޭ ސިންގަޕޫރުން 425 މިލިއަން ރުފިޔާގެ މުދާ އެތެރެކޮށްފައި ވެއެވެ. އަދި އިންޑިއާއިން 295 މިލިއަން ރުފިޔާގެ މުދާ ރާއްޖެއަށް އެތެރެކުރިއިރު، ސްރީލަންކާއިން އެތެރެކޮށްފައިވަނީ 202 މިލިއަން ރުފިޔާގެ މުދަލެވެ.\nމިދިޔަމަހު ރާއްޖެއިން އެކްސްޕޯޓް ކުރި މުދަލަށް ބަލާލާއިރު، 232 މިލިއަން ރުފިޔާގެ މުދާ ވަނީ އެކްސްޕޯޓްކޮށްފައެވެ. އޭގެ ތެރެއިން އެންމެ ގިނަ މުދާ އެކްސްޕޯޓްކޮށްފައިވަނީ ތައިލެންޑަށެވެ. ޖުމްލަ އެކްސްޕޯޓްގެ 47 އިންސައްތަ ތައިލެންޑަށް އެކްސްޕޯޓްކޮށްފައިވާއިރު، އޭގެ އަގު 109 މިލިއަން ރުފިޔާއަށް އަރައެވެ.\nދެވަނައަށް އެންމެ ގިނައިން އެކްސްޕޯޓްކުރި ޖަރުމަން ވިލާތުންނެވެ. އެ ގައުމުން 27 މިލިއަން ރުފިޔާގެ މުދާ އެކްސްޕޯޓްކޮށްފައިވެއެވެ. ތިން ވަނައަށް އެންމެ ގިނައިން މުދާ އެކްސްޕޯޓްކޮށްފައިވާ ފްރާންސަށް 19 މިލިއަން ރުފިޔާގެ މުދާ އެކްސްޕޯޓްކޮށްފައިވާއިރު، އެމެރިކާއަށް ވަނީ 13 މިލިއަން ރުފިޔާގެ މުދާ އެކްސްޕޯޓްކޮށްފައެވެ. އަދި ވިއެޓްނާމަށް 10 މިލިއަން ރުފިޔާގެ މުދާ އެކްސްޕޯޓްކުރިއެވެ.\nމިދިޔަމަހު ރާއްޖެއަށް ޖުމްލަ 3.6 ބިލިއަން ރުފިޔާގެ މުދާ އިމްޕޯޓްކޮށްފައިވެއެވެ. އަދި 232 މިލިއަން ރުފިޔާގެ މުދާ ވަނީ އެކްސްޕޯޓްކޮށްފައެވެ.\nކަސްޓަމްސްގައި ހަވާލު ނުވެ އޮތް ޕެކޭޖެއްގެ ތެރެއިން މަސްތުވާތަކެތި!\nޖޫން 11, 2019 22:26\nނުވާނެ ތިހެނެއް. ޗައިނާއިން ގެންނަ އެއްޗިއްސަށް އަހަރުމެން ރީނދުސްތާނުން އެލާޖިކް ވާނެ. ބްރިޖް ފެނުނީމަވެސް އަހަރުން ހޮޑު ލަވާ\nޖޫން 12, 2019 01:34\nކޮބާ... އެހެންވީމާ އިންޑިއާ ހާދަހާ ފަހަތެއްގައޭދޯ މިއުޅެނީ....\nޖޫން 12, 2019 08:02\nދެންވިޔަފާރިވެރިންނަށް އަންގަންވީނު މީގެފަހުން މުދާއެތެރެކުރަންވާނީ އިންޑިއާއިންނޭ\nޖޫން 30, 2019 07:39\nޗައިނާ އާއި ނުލާ ދެން ނޫޅެވޭނެ....ކިތަންމެ ވަރެއް ކުރިޔަސް ކޮންމެ ގެއެއްގައި ހުންނަ ޓީވީ ދޮންނަ މެޝިން ތަށިމުށި ދޮރު ދޮރުފަތް ޗައިނާގެ އުފެއްދުން


Gavaaidhah nufethey helmet alhaakan faahaga kurevey, fiyavalhu alhaanan: Police\nސިނަމާލެ ބްރިޖްގައި މީހަކުޔ ހެލްމެޓް ނާޅައި ދަތުރު ކުރަނީ\nސިނަމާލެ ބްރިޖާއި ހުޅުލެއާއި ހުޅުމާލެ ގުޅުވާލައި ހައިވޭގައި ސައިކަލު ދުއްވާއިރު ގަވާއިދަށް ނުފެތޭ ހެލްމެޓް ބޭނުން ކުރާނަމަ ފިޔަވަޅު އަޅާނެ ކަމަށް ފުލުހުން ބުނެފި އެވެ.\nފުލުހުން ރޭ ބުނީ ބްރިޖާއި ހައިވޭގައި ގަވާއިދަށް ނުފެތޭ ހެލްމެޓް ބޭނުން ކުރާކަން ފާހަގަ ކުރެވިފައިވާ ކަމަށެވެ. އެއީ ރައްކާތެރި ކަމަށް ނުވާތީ ފާހަގަ ކޮށްފައިވާ މިންގަނޑަށް ނުފެތޭ ހެލްމެޓް ބޭނުން ކުރާ ފަރާތްތަކާ މެދު ފިޔަވަޅު އަޅަމުން ގެންދާނެ ކަމަށެވެ.\nއިންޖީނުލީ އެއްގަމު އުޅަނދު ދުއްވަންވީ ދުވެލީގެ ގަވާއިދު މިހާރު އޮންނަ ގޮތުން 30 ކިލޯ މީޓަރަށް ވުރެ ބާރަށް ދުއްވަން ހުއްދަ ކޮށްފައިވާ ސަރަހައްދުތަކުގައި ސައިކަލުގެ ދުއްވަން އިންނަ މީހާ އާއި ފަހަތުގައި އިންނަ މީހާ ހެލްމެޓް އަޅަން ޖެހެ އެވެ. އަދި އުމުރުން ދެ އަހަރުން މަތީގެ ކުޑަކުދިން ވެސް ސައިކަލްގެ ކުރިއަށް ނުވަތަ ފަހަތަށް އަރުވާނަމަ ހެލްމެޓް އަޅުވަން ޖެހެ އެވެ.\nސައިކަލް ދުއްވާއިރު ބޭނުން ކުރަން ޖެހެނީ އެކަމަށް ހާއްސަ ހެލްމެޓަކަށް ވެފައި ބޮލަށް ހެޔޮވަރު ވާން ޖެހޭނެ ކަމަށް ގަވާއިދުގައި ބުނެ އެވެ. ހެލްމެޓްގައި ދަތްދޮޅި ދަށުގައި ހަރުކުރެވޭ ގޮތަށް ކަމަރެއް އިންނަން ޖެހޭއިރު، ދަތްދޮޅި ދަށަށް އިންނަ ކަމަރަކީ އެކަތި ގަނޑަކަށް ހުންނަ ކަމަރަކަށް ވާން ޖެހެ އެވެ. އަދި ހެލްމެޓާއި އޭގައި ބޭނުން ކޮށްފައިވާ ކަމަރުގައި އެއްވެސް ތޫނު އެއްޗެއް ނުވަތަ ތޫނު ތަނެއް ނުވަތަ ޖޮއިންޓެއް ހަރުކޮށްފައި ހުރެގެން ނުވެ އެވެ.\nޓިންޓެޑް މެޓީރިއަލް ނުވަތަ ކުލަ މެޓީރިއަލް ބޭނުން ކޮށްފައި ނުވާ ހެލްމެޓަކަށް ނުވުމާއި ހެލްމެޓުގައި ހަރުކޮށްފައި ހުންނަ ސްކުރީނަކީ މޫނު ފެންނަ މެޓީރިއަލަކުން ހަދާފައި ހުންނަ ސްކްރީނަކަށް ވާން ޖެހެ އެވެ. ހެލްމެޓްގެ ކުލައަކީ ލޮލަށް އުނދަގޫ ނުވާ ކުލައަކަށް ވުމާއި ކާކުކަން ނޭނގޭ ގޮތަށް މޫނުގެ އެއްބައި ފޮރުވައި މީހުންނަށް އޮޅޭ ގޮތަށް ހެލްމެޓް ނޭޅުން ވެސް ހިމެނެ އެވެ.\nގަވާއިދަށް ފެތޭ ހެލްމެޓްތަކުގެ ނަމޫނާ\nގަވާއިދުތަކާ ހިލާފުވެއްޖެނަމަ ފުރަތަމަ ފުހަރު 500 ރުފިޔާއިން ޖޫރިމަނާ ކުރާއިރު، ދެވަނަ ފަރު 750 ރުފިޔާ ޖުރިމަނާ ކުރަން ޖެހެ އެވެ. ދެ ފަހަރަށްވުރެ ގިނަވާ ކޮންމެ ފަހަރަކު 1000 ރުފިޔާ އިން ޖޫރިމަނާ ކުރަން ގަވާއިދުގައި ބުނެ އެވެ. އަދި ފަރުވާ ކުޑަކޮށް ނުވަތަ ނުރައްކާތެރިކޮށް ދުއްވައިގެން މީހަކަށް ގެއްލުމެއް ވެއްޖެނަމަ، އެ މީހަކަށް ބަދަލު ދިނުމުގެ އިތުރުން 10 އަހަރު ދުވަހަށް ލައިސަންސް ހިފަހައްޓަން ޖެހެ އެވެ.\nއޭގެ އިތުރުން މީހެއްގެ ހަށިގަނޑަށް ނުވަތަ ފުރާނައަށް ގެއްލުންވާ ގޮތަށް ދުއްވައިފިނަމަ އެއް އަހަރު ނުވަތަ ދެ އަހަރު ދުވަހަށް ލައިސެންސް ހިފަހައްޓާނެ އެވެ. އަދި އެ ގަވާއިދުގައި ކަނޑައަޅާފައި ނުވާ ކަމަކާ ވެސް ހިލާފު ވެއްޖެނަމަ 750 ރުފިޔާއިން ޖޫރިމަނާ ކުރުމުގެ ބާރު ޓްރާންސްޕޯޓް އޮތޯރިޓީއަށް ލިބިގެންވާ ކަމަށް ގަވާއިދުގައިވެ އެވެ.


Latheef ge islaahah Raees Solih dhekolhu hahdhavvaifi\nލަތީފްގެ އިސްލާހަށް ރައީސް ސޯލިހު ދެކޮޅު ހައްދަވައިފި\nކުރީގެ ރައީސުންނަށް ރައްޔިތުންގެ މަޖިލީހުގެ މެންބަރު ކަމަށް ކުރިމަތިނުލެވޭނެ އިސްލާހަށް ތާއިދު ނުކުރައްވާކަން ރައީސް އިބްރާހިމް މުހައްމަދު ސޯލިހު މިއަދު ހާމަ ކުރައްވައިފި އެވެ.\nއެފަދަ އިސްލާހެއް މަޖިލީހަށް ހުށަހެޅުއްވީ ދިއްދޫ ދާއިރާގެ މެންބަރު އަބްދުއްލަތީފު މުހައްމަދެވެ. އޭނާއަކީ ޖުމްހޫރީ ޕާޓީއަށް ނިސްބަތްވާ މެންބަރެކެވެ. ނަމަވެސް އެއީ ޕާޓީއާ މަޝްވަރާނުކޮށް ހުށަހެޅި އިސްލާހެއް ކަމަށް އެ ޕާޓީގެ ޕީޖީ ލީޑަރު އަބްދުﷲ ރިޔާޒު ވަނީ ވިދާޅުވެފަ އެވެ.\nއެ އިސްލާހާ ގުޅޭ ގޮތުން ރައީސް ސޯލިހު ވާހަކަފުޅު ދެއްކެވީ އެމްޑީޕީގެ ޕްރައިމަރީގައި ވޯޓު ދެއްވުމަށްފަހު ނޫސްވެރިންނާ ބައްދަލުކުރެއްވުމަށްފަހު އެވެ.\nރައީސް ސޯލިހު ވިދާޅުވީ ރައްޔިތުންގެ މަޖިލީހުގެ އިންތިހާބަށް ހުރަސް އެޅޭ ގޮތަށް އަމަލު ކުރުމަކީ އެމަނިކުފާނު ގަބޫލުުފުޅު ކުރައްވާ ކަމެއް ނޫން ކަމަށެވެ. ރައީސްކަން ކުރައްވާފައިވާ ފަރާތްތަކަށް މަޖިލީހަށް ކުރިމަތިނުލެވޭ ގޮތް ހެދުމަކީ ގާނޫނު އަސާސީއާ ހިލާފު ކަމެއްކަން ރައީސް ފާހަގަކުރެއްވި އެވެ.\nއެގޮތުން މަޖިލިސް މެންބަރެއްގެ ޝަރުތުތައް ގާނޫނު އަސާސީގައި ކަނޑައަޅާފައިވާކަން ރައީސް ފާހަގަ ކުރެއްވި އެވެ. އެ ޝަރުތުތައް ހަނިކޮށް ބައެއް ފަރާތްތަކަށް ފުރުސަތު ގެއްލޭ ގޮތަށް އަމަލު ކުރުމަކީ ގާނޫނު އަސާސީއާ އެއްގޮތަށް ކުރެވޭ ކަމެއް ނޫން ކަމަށް ރައީސް ވިދާޅުވި އެވެ.\nރައީސް ސޯލިހު ނިސްބަތްވާ ޕާޓީ، އެމްޑީޕީއިން ވަނީ އެ އިސްލާހާ ގުޅިގެން ވަރަށް ބޮޑަށް ކަންބޮޑުވުން ފާޅުކޮށްފަ އެވެ. އެ އިސްލާހަކީ ގާނޫނު އަސާސީއާ ހިލާފު އިސްލާހެއް ކަމަށާއި އެއީ ސީދާ ރައީސް ނަޝީދަށް އަމާޒުކޮށްފައިވާ އިސްލާޙެއް ކަމަށް އެ ޕާޓީއިން ގަބޫލުކުރެ އެވެ. އެ އިސްލާޙު ފާސްވިޔަ ނުދޭނެ ކަމަށް ވެސް ވަނީ ބުނެފަ އެވެ.\nއެ އިސްލާހު ނެގުމަށް ޖުމްހޫރީ ޕާޓީގެ ޕީޖީ ލީޑަރު އަބްދުﷲ ރިޔާޒު، ލަތީފަށް އަންގާފައިވީ ނަމަވެސް މިހާތަނަށް އެ އިސްލާހު އަނބުރާ ގެންގޮސްފައެއް ނުވެ އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ޖުމްހޫރީ ޕާޓީ މަޖިލިސް އިންތިހާބު 2019